
La Direction de cette revue 
est heureuse de présenter à ses lecteurs, 
le premier des numéros spéciaux qui, 
au cours de cette année, seront consacrés 
à nos meilleurs écrivains wallons, 
Ce numéro qui, pour janvier et février, 
comprend 56 pages au lieu de 32, 
leur offre des poèmes inédits de Georges SMAL, 
un jeune dont la plume, pleine de promesses, 
et l'inspiration honorent déjà la littérature dialectale, 

C'è-st-one gote d'êwe di timps-in timps 

Qui tchait su P sou di m viye ca-ute, 

C’est l timps qu'è va, c'èst l timps qui r'vint, 
C'è-st-one pauvre âme à mète à ute. 


C'èst P ciél qui s' sigote dissus m? cœûr 

Come lès spènes d'on noù fwès d'angoche, 

C'èst m'ouy qui brait, c'èst m' tièsse qui froche, 
C'èst mi qu'èst vièreüs d'vant d'ièsse meür. 


Clôs d' vacha 


Dins tès neûjètes 
Di tanawète 
Sacwant molons 
V'nèt à l canlète. 


Vôye ti crossète 
Cinq cints diâles lon, 
Rote dins l’ sauvlon 
Su tès bètchètes. 


Astoke ti tièsse 
Conte li fignèsse. 
Dissus l’ rimouye 


Li madjustér 
Mawiant s' pâtêr 
Vint clôre tès-ouy. 


Yute 


Pus tinre qui l' wèche qu’on vint d' rascode, 
Pus crawieüs qui l' maulair craya, 

Pus tène qui l’ pus viye di mès cotes, 
Sacwant cènes au fond di t” vacha. 


Lès tinn’ l’auront voyi à l djote 
Dasmètant qu'i pindront V crama : 
Ti w sèrès qu'on vi mwârt qui ode, 
O Ľ fosse qui brok'téye ti gawia. 


L' dérin solia, t’ l'as vèyu lûre, 
Et an tinkiant tès-acoplüres 
T'aurès clingni come li vi baur. 


Mais ni tchüle nin dissus t” dispouye 
Ca t’ n'aurès pus à tchwèsi t paurt 
Quand t'aurès passè su l trimouye. 


Trop taurd 


I n'astint pus qui plaiyes èt bosses, 
Lès clicotias di mès dîj ans, 

Si dj lès-ai fait r'cûre o l viye loce 
C'èst qu’ dj'aveu fwin do rièsse èfant. 


Dj lès-ai capautyi, mès cacayes, 

Avou dès mwins pus tinres qui l’ pwin, 
Mais quand ç'a sit qu’ dj'ai vu lès say 
Dj'aveu pièrdu mès preumis dints. 


Inwyon 


Catchiye dins l' cruweû do mossia, 
Li nwâre couloupe ti tint à l’ouy 
Dasmètant qu’ t’atauches li pazia. 


T'as passè co dij èt dis côps 
A one pichîye do l plate agauche, 
Audjourdu ti pous sèrè l'auje. 


Ti osses lès spales an d'djant : «Tokè!» 
Mais choûte cabèrdouchi t martia 
Do tchaurli qui clawe ti vacha. 

Novèl An 


Lès stwèyes avint bachi leû mètche. 
Li stwèyt aureut-i yu mètche 

Qui l’anéye vineut d' s'adjnoyi 

Et qu'i faureut ç’ nêt-ci P wèyi? 


Là qui l’ dérin fouya d' l’anéye 

Vint d’ fè su l breüje one coûte flaméye. 
Méynêt èst choyu do clotchi, 

I astans-dje? Nos-alans bratchi. 


Pènitince 


Ni d'meûre nin come on-ansègni; 
C’èst bin do vlu rastrinde ti cingue, 
Mais ni fait nin ni qwate ni cinq, 
Mougne ti crochon quand t' t'as sègni. 


Poqwè ènn'alè à pids d'tchaus 

Dissus totes lès vôyes do viyadje? 

C'èst po mostrè t” pèneûs visadje 

Qui n'èst pus qu'on agnon d’ mwate tchau. 


T'as vlu fè l gusse? T’è-st-on preumi, 
Mais si t'as v'lu fè pènitince, 

Ti l'as machurè à non-syince. 

I-gn-a sbara èt gn-a pomi. 

Ci djoù-là 


Quand nosse tièsse ritchairè, pèsante, dissus l tièstire, 

Quand nos djambes sèront rwèdes èt nos mwins come do l vire, 
Quand l'oârlodje di nosse cœûr aurè d'chèrè si r'ssôrt, 
Nos-irans sins manquè r'trouvè nos péres o saurt. 


Nos-aurins vlu d'morè avou lès fis d’ nos fèyes, 
Nos-aurins v'lu r'taurdji li dêrène eûre do l’ pèye, 
Nos-aurins v'lu vikè seûl'mint jusqu'au matin 
Po véy scléri l’ solia su dès novèlès mwins. 


Mais s'i nos faut nn'alè èvè méynêt méyes-eûres 

Et s'i nos faut suwè divant qu’ nos n’ soyanche meûrs, 
Nos pudrans l timps qu'i faut po distwatchi l' loncha 
Et nos mouss’rans, vicants, nos coutchi o vacha. 

Fouya 


Fouya qui l vint a disguiji, 
Fouya qui l’ bije a mésbridji 
Et qui bèroûle su lès chavéyes 
Pa-dri lès nwûrès-atèléyes. 


Djè l'ai vèyu sclôre on bia djoü 

Et l” sorlondmuwin djè nn'asteu d’ doù. 
Dji wadje qu'il aureut sti pus gaiy 

S'il aveut caossi l mwès d' maiy. 


Asteür dji m' va come on pièrdu 
Rniftè dins lès potches dès pindus, 
Quék'fiye qui l' cwade a sti trèssenéye 
Avou Ï” fouya di mès pinséyes. 

Lès-alumuwäûres 
O P nêt fin nwâre. 


Lès côps d' ton’ wâre 
Qui bèrdouchèt pus fwârt. 


... Souweü do V mwârt 
Dissus m pauve cwâr. 

Laid mama 


Wastéye tès vèdjes, 
Ti n'as nin mètche 
Do scoryi ľ ci 
Qui vint vaici. 


Què ç' qui dj wai d’ keure 
Di t” laide viye eure! 
I-gn-a pont d' tauve 

Po lès-èyauves. 


C’èst ça  dringuèle? 
Eh bin done mèl, : 
Ratche o mouzon 

Di tès soçons. 


Mwaije linwe 


Va r'bate ti fau 

Su l dos dès djins : 
On n fait nin mau 
Quand-on n’ vaut rin. 


N'auye nin peù, agne 
Come li vint d’ bije. 
Ribouche à r'lagne, 
I sont-st-à l chîje. 


= Dji n'ai nin pet 
Do lî contè. 

L' cia qu'èst rogneü 
N'a qu'à s' grètè. 


Banére 


Si t’aveus stindu l’aute massale 
Quand-i t'a croquè o l” rouwale, 
Ti n'aureus pu à sèrè t' pougn. 


T'as vlu tï vindji come on sins-gougne 
Et ť li as rindu s’ dispoüsseléye... 


Asteüre t'as atrapè l bizéye, 
Mins on-ôte côp waite ci qu'i-gn-a 
Divant do vlu rtoûrnè P vèrgna. 

Quék fiye 
Volà qu'asteûre su vosse oupia 


Li nîve a vnu pinde li crama. 


Avoz sondiji qui lès brokètes 
Divant d’ièsse mwates avint sti vètes? 


On a d’djà rauyi à tinrejon, 
Et mwints côps on spîye lès tèchons. 


Djétind crochi dissus P chavéye 
Li timon do V nwûre atèléye. 


Si èle passe vaici d'vant l'èstè, 
Vou-dje èl voyi di vosse costè? 


Po |’ djoû dès mwärts 


Plin d' bozins 
Come s'i pwarteut su s' dos lès pètchis d'one nütéye, 
I yèrtchéye su lès vôyes sès gobèyes kitrawéyes 

Pa lès tchins. 


Sès crawieüsès djonteures crochèt su Puch di bwè... 
Avatchi, ca sès-ouy ossi spitants qu' dès spwès 


Vèyèt qui dins lès pwaces on lî r'cüât one mwaije lawe : 


Et, pau do ièsse gobieü, on l’ rimousse co d'on nawe. 


Li vint d' chwache 
L'a chwarchi come on rin — dasmètant qu'o docsal 
On soneut l transe à r'lagne dissus lès viyès spales 
Rèvôye o l” wache. 


Sitindu su l' souwinne come on vi pèlozia, 

I chouteut sès-ouchas qu'agolint sès boyas. 

... Et i nwa sti doûç'mint, paujire, sins fè lès canses. 
Ti pous rmontè, maurli, ènn'alè r'sonè l transe. 

Lès mwatès-eûres 


Pa l’ crèvaude do l plate-bûse - qu'i w v'lèt nin ristopè — 
Li feü tot-an rûtyant s’glatit su lès pavès. 

Li clértè qui balzine lait d’vinè è l'ombrire 

Dès-ouy come dès breñjelisses qui r'montèt lès warbires. 


Saurots èt sandronètes, bateumes èt atèrmints, 
Acourèt t’t-au pus vite, bèroûlant su l' pav'mint; 

Et lès viyès paskéyes rovyîyes dissus l' soronde 
Ramwinrnèt avou zèles one djipriye, on bwagne conte. 


Timps qu’ lès dérènès breûjes ènn'alint pa l rayîre, 
Su lès-eûres i nn'ont sti pa lès pazias d'èyir... 

Trop bon 


On aveut lèyi lès-acurons dins lès layes 
Et lès-eûres s'arokint an trèvaurtchant lès ayes. 


Dj'ai todi sti dauvisse, mais m’ sintant l' cœûr vayaule 
Dj'ai brokè dins lès spènes po mostrè qu’ dj'asten maule. 


On aureut dit à m véy qui d} n'asteu nin à m saye. 
L'agace dissus l pomî ni m’ fyeut nin one bèle maye. 


Adon djai oyu vnu do fin coron dès bwès 
Lès-eûres èt lès-anéyes, lès samwinnes èt lès mwès; 


Et volà qu'à l copète do l copète dès nuwéyes 
I m'ont clawè avou dès pontes afèronéyes. 

On m'a dit... 


On m'a dit qui d? n’asteu nin d'assène... 


Paç qui djai vèyu l’astaurdjiye 
Do solia, 
Mièrseü, o solin dès tchinnias. 


— A-st-i ukè s' mèskène? 


Paç qui dj'ai oyu lès djiprîyes 
Do Bolome Avèt 
Fyant lP tchèsse aus p'tits valèts. 


— I w vos-a nin pris pa l’ bodène? 


Paç qui di'ai sti gostè l' marinde 
— Do l vète djote aus djaurnons — 
Avou lès nutons. 


- Dins lès cauves do Gros-Tiène? 


Paç qui dfai r’niflè l fwate ignire 
Dès forgnas 
Ayissis d’ sacwant pèlozias. 


— Ça n' vaut nin l viye ansène. 


Pac’ qui dj'ai sintu qui m’ viyadje 
Asteut vikant dins mès winnes 
Et qu'i n'è sôtreut nin sins pwinne... 


— Vos v sitindroz su on lèt d’ cènes. 


Paç qui dfai iu P coradje 

Do m’ mostrè tél qui df su, 

Mièrnu, 

On m'a dit qui dj n'asteu nin d'assène. 

Angoche 


Ad Aquas ubi quiescam conducit me 
(PSAUME XXIII.) 


— Vos n'auriz nin d’ qwè m'’ayissi? 


Dji baloûjeu avau lès vôyes, 
Sacwant pinséyes come dès lamprôyes. 


On Monseû a v'lu m'agadji : 
«Vos-auroz dès casaquins d’ sôye 
Et lès potches bauguyîyes di manôye.» 


Dj'ai ossi lès spales - èt dj' su vôye. 
— Vos n'aurîiz nin d’ qwè m'ayissi? 


Nonne sokieut dissus lès chavéyes 
Et df rascodeu mès pwinnes djaurnéyes… 


On vi pauve a vlu m'atauchi : 
«Vinoz, dji v’ dôrai dès bèzéyes 
D'ayèsses po lès mwaichès vèspréyes.» 


Dj'ai rafwarci mès-asdjambléyes. 
— Vos n'auriz nin d qwè m'ayissi? 


Mi cœûr chortè come one astale, 
On fwès d'angoche dissus mès spales. 


One donzèle a vlu m'assatchi : 
«Vinoz crouwi mès deûs massales 
Di vos lèpes qui sintèt ? surale.» 


Mès-ouy ni p'lèt véy lès macrales. 


— Vos n'auriz nin d’ qwè m'ayissi? 


Li nêt s' lèveut su lès-awinnes, 
Li djoü aveut tot fait s’ créchinne. 


One louweû a vnu m'äsblouwi : 
«Rispaumoz vosse gwadje à m' fontinne, 
Do côp vos-i nèy’roz vos pwinnes.» 


D'ai bwèvu jusqu’à piède alinne. 

Lès vôyes 


La voici donc, au seuil de ma maison, 
La Parole qui est comme une jeune fille éternelle ! 


(CLAUDEL.) 


Ç'asteut lèye, rin qu’ lèye qui dj vleu 
Mais v l’avoz lyi mougni do leûp 
Quand-èlle a d’mandè po m’ véy, 
Mi qui w vikeut qui di s’ pinséye. 
Si dji môr drèssi su m' lèt 
Come on tijon qu'a sti cauvlè 
C'èst qu’ dj'ètind dissus P pavéye 
Lèye qu'è va sins vnu dire à r'uéy. 


LL 2] 


I m sonneut à véy voste aired 
Qui ç'asteut cèle qui df’ ratindeu. 


Pogwè su-dje come su dès breûjes? 


Sèreu-dije li tchin qu'a scotè s lache 
Po couru après V live o l' wache? 


Pogwè m cœûr r'dougne-t-i à grands côps 
Come quand-èle vineut lès-autes côps? 


I m sonne qui dj'ai mougni dès bredûjes. 


LEE] 


Gn-a pont d’ vôye, gn-a pont d pazia... 
Dji su trop flauwe po rotè mia. 
One ronche di pus, one ronche di mwins’, 

Ça s’rè Ï minme pwèds su m’ consyince. 


Dj'ai quék'fiye l'air d'on mau-mu-r' vint. 
Poqwè rit-èle quand dji vin 
Et qu’ dji mw clingne po-z-awè l pèye? 
Qu'è pou-dje si l' diâle mariye sès fèyes? 


Lis 


I w sonne qui dj'ô tchantè lès-andjes! 


Portant dji v’s-ai mougni dès-ouy 
Tot-à l’eûre à lP vèspréye tote basse 
Quand vos criyiz après vos pouyes 
Et qui vos Vâ stramiz leû passe. 


Dj'aureu v'lu ièsse li p'tit pouyon 
Qu'a zouplè jusqu’à su vos spales; 
An fyant simblant do ièsse couyon 
Dji v's-aureu bètchi su l' massale. 


I m sonne qui dj'ô tchantè lès-andies! 


LEE 


Elle ènn'a d'djà pwartè, l'êwe, 
Dès mwatès fouyes... 
I m' faureut bin one novèle sêwe 
Po sgotè m'ouy. 


Qui fyeut-èle assite su P cu d'aube 
Addé l’ pazia? 
Et vola qu’ dj'ai ri è m baube 
Come on moya. 


LES 


Ç'asteut à vos qui df? sondjeu 
Lès nêts d’ frède bije, 

— An tot choûtant sacwant d'zêrteüs 
Riv'nu dal chije. 

Canicule 


Is-ont passè onk après l’ôte, 
Piyâme miyâme, sins s' kibouté, 
Is-ont passè onk après l’ôte 
Come s’il avint vlu s' kifèssè. 


Dj'ai wêti boure totes lès-eûréyes 
Dissus l coyène do tchamp-payis, 
Dj'ai wêti boure totes lès-eûréyes 
Come si ç’ n’aveut nin stî por mi. 


Asteür dji ratind one vèspréye 

Qui w s’rè nin stronnéye pa l` lond'mwin, 
Asteûr dji ratind one vèspréye 

Qui s’rè faite à l laurdjeû di m mwin. 

Brûtiadje 


C'èst lès-airs di dicauce qui stronnèt su lès vôyes 
Lès pèsladjes dès taurdus. 
C'èst P vwès do vi pomi qu'a rovi d'ièsse codu. 


C'èst-st-on tchin qui bawiye lès preumirès-aireûs 
Su lès blancs meurs do Ï cinse. 
C’èst l vaurlèt qui s' ritoûne dissus lès satch di s’minces. 


C'è-st-one sitwèye à kèwe qui richléye à non-syince 
Li tchèstia d'on monsei. 
C’èst V marou qui rawtéye divant qui l' djoù w rak'mince. 


C'èst P viy ome adijalè, addé l feü distindu, 
Qui rabat co one rôye. 
C’èst mi qui tchâle tot wôt come si dj'asteu pièrdu. 

Dringuèle 


C’èst l’ vint qui ûle su lès chavéyes mès sept pètchis... 
Dai fait l' tour do amia, dfai rènè, dj'ai ramechi 
Po r’trouvè lès furdinnes qui nos fyins après P chîje. 
Poqwè payi tot seû quand’ nos-astins nos dij? 


On djoû à l’anèti, dès trèvins do l tossint, 
Is-ont v'nu, sins mouftè, po ratchi dins mès muwins. 

Finau mwès 


Yéèrdi sins tchin èt sins baston 
Avou tot jusse 
One dozinne di motons. 


Ç'asteut li, don mès djins, qu'ènn'aleut djà d'vant P djoû 
Mwinrnè tchampyi sès bièsses su lès bokèts do rwè! 

Pogwè nèl veut-on pus su lès crèstias, fin drwèt 

Au mitan d' sès bèrbis? Tènoz! vos-astoz d’ doû! 


Yèrdi sins tchin èt sins baston 
Po moru, jusse, 
Come on mokion inte deüs ratchons. 


Viyès mwins 


Ele lès t’nèt djonduwes su leûs gngnos, 
Leûs viyès mwins racrapotéyes, 

Ele lès t'nèt djonduwes su leûs gngnos 
An ratindant l fin do l vèspréye. 


Come lès rinnètes après l’iviér 
Lès viyès mwins sont ratchutchuwes, 
Come lès rinnètes après l’iviér 
Qui sont bones à r'pachi lès spruwes. 


Lès viyès mwins qui n’ savèt pus 
Et qui médièt come dès-èplausses, 
Lès viyès mwins qui n' savèt pus 
Li flaméye do louwin o l’ pausse. 

Crève-fwin 


I v'nint co bin su l côp d’ méynêt 
Vos fè tronnè dins vos linçous, 

Et vos l's-avoz lèyi su l? sou 

An l'ai criyant d' ratinde l'èstè. 


Quand' li bigau v'neut à djalè 

I s'alint r'chandi è Vansène... 
Mais lès vis qu'avint do l' coyène 
Coplint lès cias qu'astint ralès. 


Evè lès nêts do l finau mwès 

I v'nint tortos su vosse pavéye 
Rapwartè lès crosses do l fadéye 
Qui v's-aviz d'nè au fi do rwè. 


Adon lès vis qui w p'lint pus ay 

— Dasmètant qu’ leüs-èfants brèyint 
Et qu’ vos riyiz d'ièsse au matin — 
Ont sti moru pa-dri lès ayes. 

Man 


Dj'ai chèt'lè, dj'ai rauyi, dj'ai k'bwèj'lè, 
Dai spanssyi lès meurs di m viye cassine. 
Et vo mw là d’vant l' boûria qui m’ va discôrtulè 
Come divant l cwarps d'on mwârt qui w fait pus sine ni mine. 


Dj'ai moudri jusqu'à P dérène dès pires, 
Dřai r'passè au r'passwè lès poussires, 
Dj'ai k'tayi lès tch'furons à bokèts 

Et dřai passè l sôywêre au colwè. 


Eyu l'aviz catchi, vosse cœür, divant d moru? 

Taurdu 


Nos r'vérans fè prandjtre au r’cwè do l blanke sipène 
Quand’ nos-aurans stronnè li pus mwaije di nos fwins. 
Nos r’vérans code èssonne li fleûr qui l' vi pârin 
Amantcheut à l’ dicauce su l costè di s' nwûre pène. 


Quand’ nos-avans riv'nu au r'cwè do l blanke sipène 
Djaveu candji m saurot por on novia mouss’mini, 

Et lèye, li grandiveñse, n'aveut pus si d’vantrin 

Qu'on rascodeut lès fleûrs; i-gn-aveut pus qu’ dès spènes. 

A tinrjon 


Come lès timpluwès fleûrs aus preumirès djaléyes 
Qui sont cûtes d’one apéye dins leù vacha d’ roséye, 
L'èfant a stî codu dins sès preumîs fachaus. 


Li mwärt dissus l’ pavéye è-st-an train d’ roûji s' fau... 
Ele ramantche si buwè; èle fout s' musète à spale. 
Et l’èfant barlokéye, one rôse conte si massale. 


Enn'a-t-on djà vèyu au mitan dès frèchaus 
Sacwants-ouchas djènis addé one fleûr pèsseléye... 
Et dins P’ bouchon di spènes lès-ouy d’one viye macrale. 

Prandiîre 


Lès djoûs boutèt lès nêts pa l crèvaude di m fignèsse 
Et lès-eûres s'astaurdjèt à trametè è m pauve tièsse... 


C’è-st-one binde di macrales qui dansèt l rigodon, 
C’èst l’oulote qui criye «Coûtche!» dissus l teut di m’ maujon. 


C'èst P pwèds do l vîiye oûrlodje qui vint frochi mès spales, 
C’è-st-one nouwéye d’aragnes qui chôpièt mès massales. 


C'èst V murwè qui m rivête an m v'lant pwartè li spès, 
C'èst mi qui s' dispièrtéye èt qui s' mèt à djipè. 

Deur crustin 


Hé, m’ fèye, afile on pau m'èwèye 

— Dji tronne dispôy qui dfai l balzin, 

Dji n'ai dandji qu d'on p'tit côp d’ mwin — 
Po rapiîcetè mès qwate gobèyes. 


One mèskène fait bin sins mèskène. 
Dj'ai co bon pîd, dj'ai co bon-ouy, 
Mais dji k'mince à fè come lès fouyes 
Après li r'lachaude di Custène. 


Wête à ç qui t fais, sacrè guèdéye! 

Ti n'ès nin vêci o molin. 

Mais vous’ bin sègni V crosse di m’ pwin 
Divant do vlu côpè m’ fadéye? 

Dji baloujeu mièrnu po rapauji mès fives 
Et dji strimeu lès nwârs pazias blancs d' nive. 


Et volà qu’ pa-dri mi dj'oyeu montè douc’mint 
One tchanson qu’ lès vikants n' conuchint nin. 


A chaque pas qui dji fyeu, lès vwès astint pus fèles. 
Li nîve tchèyeut todi, pus blanke, pus bèle. 


Et dji sondjeu qu’ mès-ascauñjiyes astint trop nwûres 
Po fè rawyi lès vikants qu'astint mwârts. 

Su l' vôye 


Su l' vôye qu'è va todi, qu'è va todi, todi... 

I rotèt an tchantant po n' si nin rafrèdi. 

Tanawète li pus djonne qui s' ritoune èt s’ formougne 
Ricourt dissus l’ preumi an spotchant s't-ouy di s' pougn. 


Su l vôye qu'è va todi, qu'è va todi, todi... 

Li solia tape d'aplomb come s'i vôreut r'chandi 

Li cœür dès cias qu'è vont rènè po chi samwinnes. 
I s' siyèt sins mouf'tè come one nütéye di mwinnes. 


Su l vôye qu'è va todi... todi... todi... todi... 

I vont piyâme miyâme, yèrtchant leûs pids rwèdis. 

Li pus vi, qu’ n'è pout pus, s'a lyi tchêr su l' banquète. 
... Mais leù marinde asteut rayîye dins leg musète. 


39 


Dj'ai fwin 


Is-avint mwinrnè nêt-èt djoû 

Vos bèzéyes di grains dins lès grègnes. 
Por zèls i gn-aveut pont d'âme-djod, 
Vos sièrvi, ç'asteut leù dimègne. 


Si dÿ vos-ai st? d'nè on côp d'mwin 
Po montè lès satchiyes à l”' chaule, 
C'èst paç qui mès boyas grûlint. 
Ci n'èst nin tot do v'lu fè ? maule. 


40 


Bon timps 


Si d’astchèyance i fait vint d’ bije 

Dji pudrai l’ chaule qu’è-st-au pègnon 
Et, drèssi su l? dairin boûsson, 

D'on côp dj'agritch'téyerai lès chîjes. 

Awous 


Vos-avoz sî lès tchaurs da l’ nêt 

Qui r'mwinrnint l'èstè dins lès grègnes 
Et ça sti samwinne sins diîmègne 

Po lès vaurlèts qu’avint rènè. 


Mais si ? crochon wèst nin rayi 

C’èst qu'i fait dous come à l’ tchand'leüse, 
... On sone li transe po lès mèch'neûses 
Dissus lès steûles do tchamp-payis. 


Vètès crèsses 


Dj'ai wêti, come on-ome, lès dérènès flaméyes 
Do feü d’ ronches qui dj'aveu alumè à P valéye, 
Pu dj'ai monté, sins r'grèt, à l copète do crèstia 
Ramassè sacwant coches po-2-è fè on novia. 


Dai choutè su l pazia li brût d' mès-asplanéyes 

Qui tchülint on momint èt qui morint d'ambléye; 
Mais mès-ouy, crèyoz-m' bin, n'ont nin fait on potia... 
Et dj'ènn'ai sti tot drwèt sins wêti lès moncias. 


Et dj'ai lèyi lès nêts — nwâres come on cint d’ churas — 
Dins lès boyéyes di spènes èt dins lès lives di syince, 
Et, m sintant l cœûr vayaule, dřai sti r'tournè lP vèrgna. 


Adon su l sou d' leü-2-uch dj'ai r'naudè sept sèrpints 
Et dj'ai sti transpwartè, mièrnu, aus quatre-vints. 
Dji r'lève mi tièsse. C'è-st-audjourdu qui l' monde kimince. 


Divant m' murwè 


V'là qui l solia asteut sblari 

Come on djène d'ou da nosse nwâre pouye, 
Et lès potias qu'astint spanis 

Mi r'wêtint nn'alè d'on mwais ouy. 


On oyeut cheûre avau l’ campagne 
Dès-eûréyes qui dj n'ai seü mèch'nè. 

Qu'è pou-dje, mi, si lès djins sont bwagnes 
Et si lès-orondes ont waymè! 


Ni m'è vou nin si dji l margougne : 
I-qn-a dès djaubes po tos lès brès. 
Ca n' sièv à rin d' crochi tès pougn, 
Mon lès-aveñles i faut on rwè. 

Londiinne 


Ti mè l fais longue, sés’ twè, vèjin. 

Di ç’ qui t’ vous, por mi, lès-orondes 

Ni r’véront nin d'vant P? mwès qui vint. 
— Et l! bèdot qui brait po qu’ tè l’ tondes. 


Rak’mince ti fauve, hé, t'as bin l timps, 
Pusqu'i nos faut d'chèrè lès chîjes; 
Lai-m bourè m pupe paç qui dji sin 
Qui l vint va co soflè à bije. 

Fait-i nêt, fait-i djoû su m forni di sclimbwagne? 
Dj't ai moussi sins brut po dispinde li crama 

Et là dj'ai rôstè m’ cœûr au mitan dès-aragnes 

Pu dfai sti sins mouf'tè prinde mèseure po m’ vacha. 


Si d'astchèyance i djale au r'cwè do l viye èglîje 
Dji mouss'rai foû di m trô aus preumirès-aireûs 
Et come Djan Spwêr èyir qui wêteut vnu lès chijes, 
Di'irai pa-drî l fignèsse véy passè lès mèch'neûs. 

Qui vous’ qui df diye, dwé, mi, vèjène, 
Si li stwèye lût au fond do pus’? 

Si l solia n’ chandit nin lès cènes 
Dji wétrai d’ tè l' poüji è m djusse. 


Vèjène, i r'ligne su lès chavéyes, 

Lès nêts sgotèt su lès-âme-djoûs. 

Dji veu l'agace pa-dri l'uréye 

An train d' tèchi tès mouss mints d' doù. 


Quite ou dobe ? 


Arète ti tchaur. 

Li vète fènasse 

Est trop vinasse. 
C’èst da mi l paurt. 


As’ moudri m' baur? 
Dÿ'ai sti o l nasse 
Come on bwârgnasse. 
— Wête-mu qué laurd! 


Chi vèdjes di saurt 

Po l” viye agace. 

— On choûte o pwace — 
Boute foû. I baure. 

Après tot 


Is-avint pinsè qui P vèspréye 
Rimougn'reut lès viyès quèwéyes; 
Et twè, l' vaurlèt, li maisse-ratchon, 
On t'a voyi cheûre lès sum’çons. 


Li forgon aveut sti r'quai l’ rauve 

Timps qui l’ mèskène macheut lès aufes; 
Et l drauwe a stî mètuwe au r'cwè. 

— T'ès l'ome qu'i faut po tnu l pot drwèt. 

Bon à rin 


Lès tijons twardus, lès crawyeñûs, 
Et lès-aubes frochis pa l ton'wâre 
— Qui sintèt l séve dizos leü scwasse. 


Lès pèséyes qui n' fyèt nin leü pwèds, 
Lès bognas clingnis su l’oubîre 
Et lès bwärgnasses su les warbtres. 


Li novèl-an dissus nosse sou 
Qui m’ fait tchûlè dins mès linçous 
Paç qui l’ pwin èst mawyasse è m’ boutche. 

Nos-autes 


Rote, hé, va r-2-è bate li campagne si t? vous fè t? laume, 
Lès fleûrs, c’èst da tortos, mais l pachi, c'èst da mi. 

Li solia èst d'avance. Qu'è pou-dje si l tchètwère saume? 
Mès deûs brès sont trop strwêts po brèssi l' mwès davri. 


Avou twè, vi soçon, si t’ vous scotè lès mauches; 

Mais n’ rote nin su mès dôyes an tot d’djant qu’ tès li rwë, 
Si lès vôyes qui gripèt n’ont pont d’ loquèt su lauje, 

C'èst qui l' pazia èst strwèt po-z-î rotè li trwès. 

Tchautès breûjes 


Dj'ai tchaufè V for èt dfai sti r'cûre mès pwinnes, 
Di aime mia crochi l craya qui do mawyi lP djaurnon, 
Dji su co djonne èt vo m là coûrt d'alinne 
Come si dj'aveu spiyi lès meurs di m viye maujon. 


Prustéye-mu tès gobèyes, bolome di nêve, 
Dj'ènn'ai m’ sô do roûlè mièrnu su lès pazias, 

Mi tièsse èst tchaude, ti veus bin qu’ dj'ai do l’ five, 
Lai-m'ènn’alè tot seû, dji m va r'chandi P solia. 

Di d'pa d'zeû 


Li pazia gritcheut rwèd, li ruwale asteut strwète 
— Djasteu dranè dins lès brès di m bèrwète — 
Lès warbîres si brok'tint au d'triviè di m roûlia 
Et lès spènes m'agripint pa l pia. 


Li vôye asteut trop strwète po bèrwètè mès djôyes, 
Ele s’ont sclipè d'zos lès cayaus come dès lamprôyes. 
Asteûr dal copète di m’ corti 
Dji r'wête lès ayes qui v'nèt @ flori. 

Au coron 


Dj'ai sbrodiji lès djoûs dins mès mwins 
Et dji sin inte mès deugts lès-eûres 

Qui brotchèt come s'èles-astint meûres. 
Yu è-st-èle, don, cèle qui dj ratind? 


Vos-astoz ayissiye èt vosse chou èst bauguyi. 

— L'ignire a fait montè vos rodjeûs aus massales. 
Clingnoz vosse tièsse, vayante, èt dwarmoz su mi spale, 
L’ourlodie è-st-arètéye : nos-avans tot gangni. 


Glossaire 


acoplüre : articulation 

acuron : petite souche 

adjnoyi : agenouiller 

afèronè : rouiller 

agauche : schiste; plate - : rési- 
dence des esprits malfaisants 

agnon : bouchée 

agolè : dévorer 

aireû : ombre, lueur 

âme-djoû : jour ouvrable 

andje : ôre tchantè lès - : 
1) se dit de qui va au lit à jeun 
2) sens littéral 

aragne : toile d'araignée 

astale : copeau 

auje : barrière 

banére : girouette 

banquète : petit mur bordant la 
route 

bauguyi : bourrer, combler 

baur : hangar 

baurè : i baure : on est à égalité 

bizéye : frousse 

bogna : arbre tenant lieu de borne 

bolome Avèt : voleur d'enfants 
(folklore). 

boûsson : échelon 

boutè foû : cesser 

bozin : croûte sur la peau 

bratchi : tourner court 

breüûjelisse : brasier 

brokète : bois à brüler 

brok'tè : fermer 

buwè : coffin 

canses : fè lès - : faire semblant 

capautyi : presser avec ferveur 

cauvlè : creuser 

chèt'lè : casser 

cène : cendre 

chura : ramoneur 

colwè : filtre 

coplè : doubler (ici : se coucher 
sur la tombe de) 

couloupe : couleuvre; nwâre - 
signe de malheur 

crochi : craquer, croquer 


crochon : croüton de pain 

crustin : deur - : personne éner- 
gique 4 

Custène : Custine, village situé à 
5 km. au N-E de Houyet 

dauvisse : douillet 

diâle : li - mariye sès fèyes : se dit 
d'un temps de pluie sous le so- 
leil 

discôrtulè : écarteler 

Djan Spwèr : type folklorique de 
l'espoir 

djonteure : jointure, doigt 

docsal : jubé 

dôye : orteil 

drauwe : ivraie 

dwê : hein 

eüréye : heure 

eure : hure, trogne 

èyauve : vaurien 

fadéye : tartine 

finau mwès : mois de la fenaison 

formougni : si - manger trop 

fouya : feuille 

frochi : s'abimer 

furdinne : farce 

fwès d'angoche : tas de malheurs 
(litt. : faix d'angoisse) 

gawia : bouche 

gougne : sins - : vaurien 

inwyon : aiguillon 

keure : awè d' - : avoir cure 

kibwèj'lè : anéantir 

lawe : parole cinglante 

laye : laie 

leüp : lèyi mougni do - : ignorer 
(qqn) 

loce : poêle (f) 

loncha : écheveau 

louwin : levain 

marinde : repas 

mauche : lien de paille 

mawyasse : pâteux 

mètche : awè - 1) avoir le droit, 
2) avoir mèche 

mokion : crachat gluant 


nûtéye : nichée, bande 

oubire : lisière 

ome : come on - : virilement 

oupia : tête 

passe : provende 

pau : (estimant) trop peu 

pèlozia : arbre dépouillé de son 
écorce 

preumi : type extraordinaire 

pwace : porche, corridor 

ratchi dins lès mwins : rendre du 
courage 

raw'tè : miauler (chat en rut) 

rawyi : éveiller 

rayi : sécher 

rayire : trou d’aérage du poêle 

rilachaude : remise de la fête (ici : 
début d'octobre) 

riniftè : grapiller 

ripasswè : tamis 

rôstè : ranger 

roûji : aiguiser 

saumè : essaimer 

saurt : lande 

sbara : épouvantail 

sblari : pâlir 

sbrodji : presser, exprimer 

sclipè : éclipser 

scoryi : frapper 

scotè : briser 

solin : endroit exposé au soleil 

souwinne : séchoir pour arbres 

sôywêre : sciure 

spanssyi : abattre 


spès : pwartè li - : regarder d'un 
mauvais œil 

spwès : picvert 

stramè : répandre 

stwèye : étoile; - à kèwe : comète 
(signe de bonheur) 

sum'çon : semence de foin 

surale : oseille 

syince : à non - : inutilement 

tchamp-payis : contrée environ- 
nante 

tch'furon : chevron 

tèchons : vaisselle 

Tiène : Gros - : lieudit de Houyet 

tièstire : traversin 

tijon : tronc 

tinn' : tien 

tinrjon : à - : prématurément 

tram'tè : trotter 

vayaule : fort 

vèrgna : ritoürnè Pl’ - : 1 se discul- 
per au détriment d'autrui.; 
2. changer d'opinion 

vinasse : aigre 

vint ' quatre - : endroit battu par 
les vents 

wache : bourbier, terre 

warbire : ornière 

wastè : ranger 

waymè : muer 

wèche : œuf hardé 

yèrtchi : trainer 


(Dialecte de Houyet) 
J.G. 

LES CAHIERS WALLONS 


Voici une petite pièce de saison et pas de saison. Pas de sai. 
son parce qu’elle évoque la douceur du printemps, qui, bien 
qu’étant apparu au calendrier, ne nous a point encore gratifié 
de ses effets; de saison, parce qu'elle... évoque les REABONNE- 
MENTS! 

C'est notre regretté confrère Désiré Martin qui nous envoya 
en mai 1943, cette lettre gentiment rimée. Les «retardataires» 
la méditeront et s'empresseront de nous virer li «coslindje» de 
leur abonnement, en y ajoutant même une «rawète» avec un 
petit mot aimable (one boune pougniye di mwin, par exemple). 

Merci d'avance. 


Vi sosson 


V'z-avoz èvoyi, parait-i, 

Les deüs prumis cayèts d’ l'anéye 
Aux abonés. Comint s'fait-i 

Qui dji n'sos nin didins P fornéye? 


Quén fiye bin qui v’z-avoz pinsé, 
Come l’anonceûve li «Tère walone», 
Qui dj m aveûve lèyî rider. 

... Heûreûsemint, li santé est bone. 


Mins, n'est-ce nin putôt po prouver 
Qui, dilé vos, Crédit est mwârt, 

Qui les mwaijès payes l'ont touwé? 
Là-d'sus, dji n'pous nin vos d'ner twârt. 


Què v'loz? C'est st-à cause do prétimps 
Qui dj'a rovî di payi m dette; 

Tot a bot'né avou l’ bon timps : 

Les aubes, minme li nez do champète. 

Didins les ichamps, didins les bwës, 
Par cope, les djonnias, les djonnètes 
Vont coude à make li brôye di tchèt, 
L'muguèt, l'jarmin èt les violètes. 


Et is r'vègn'nu tot doûcèt’mint 

Si djant des doûs mots à l’orèye. 
Tanawète, — mais ça n’ nos r'garde nin, — 
Li djonne ome rabrèsse li djonne fèye. 


Avau les vôyes, les tchins cournu, 

Les tchèts vont à rauwe dins l gotére; 
A cause di zèls, dji w sé dwârmu; 
Mais vloz bin, vos lès fé taire? 


Po bâti leü nid, les mouchons 

Ont, dji v l’assûre, branmin d’ l’ovradie. 
Dins les ayes èt dins les bouchons, 

Tot l'timps, on ètind leâ ramadje. 


Et mi... dja sèmé mes porias 

Et mès agnons èt mès salades. 

C’est cor asteüre ci qui df fais l'mia : 
Chaque à s’toûr à satchi al cwade! 


Avou l’costindje di mi-abon'mint, 
Dji v'z-èvôye one pougniye di mwin. 


Désiré MARTIN. 


El jaune mouche 


(Dialecte de Cerfontaine) 


«Savéz bin 'ç qu'a dit °l mwaisse d'èscole? 
Dijeut-i °l fi d'in djârdini. 

«Sans lès mouches et sans lès poûrvoles (1), 
«Lès fleürs nè donerint nin dès frwîts.» 
S'aiyant don mis insi al tièsse 

Què lès mouches c'èst dès bonès bièsses, 
Quand il è w'yeut yeune su n'importè qwè, 

Pou tout lôr d Amèrique, i n’ l'aureut nin tuwè. 


Dins 'l djârdin d'ès popa, il aveut 's pètite place; 
I y-aveut s'mè dès fleürs èt plantè in rôst. 
Il i v'neut dès poürvoles èyèt dès mouches ène masse; 

Et, lès crèyant utiles, i lès w'yeut fin volti. 

Et mwès m'mai arivè aveu toutes sès promèsses, 

No gamin v'neut waiti lès-ouvrâdjes du bon timps : 

Es’ pârtêre tout fleuri èt 's’rôst qui s’aprèsse 

A fé in bia bouquet aveu ’l rène du djârdin. 

In djoû què d'lé 'l rôst il èt vnu fé ’s toûrnêye, 

Il aperçeut 'n' jaune mouche su in ’rjèt s’agritchant, 

Travayant aveu 's queûwe qu'elle aveut afilêye, 

Et l'yant dès p'tits pwints nwérs dri lêye a-l-avançant. 

Ça °l mârmouse (2). I crîye don a ’s popa dè vni vir. 

Ecti-ci, w'yant ’l coustri, l'èscwate (3) sans bèziner 

Ey 'i dit au gamin — c'ét l'ocâsion d' l’intrwîre — : 

« Quand vos w'yèz 'n' bièsse insi, waitèz d’ l’èstèrminer : 

« Au fond d’ tous cès traus la qu'èle vint d’fé dins l'èscôce, 

« Elle a peunu dès-yeus qui bin râde vont skèpyi (4); ? 

« Ça d’vaira dès-alènes (5) qui tûwront l’ bouton d’ rôse, 

« El bouton eco ’s queûwe, sans qu’on seûche i rmédyi. 

« I gn-a dès bonès mouches, come vos-a dit vo mwaisse; 

«Seûlemint, dins "monde dès bièsses. c'èst come dins 1 
[ce dès djins : 

« I gn-a 1 jaune mouche, èl wèspe, èl tawon, èl punaise; 

« El tout, c’èst d'èrconète lès brâves et lès crombins.». 


A, BALLE. 
(1) papillons, (2) intrigue, (3) écrase, (4) éclose, (5) chenilles. 


En pèdalant 


Musique de G. Monami. Dialecte de Châtelet. 


I. Refrain. 


En pèdalant 

Tout en riyant 

Dissus m'joli vélo 

Dji m'è va en tchantant 

Dji seûs dins l’bon 

Comm’ lès mouchons 

Qui s'èvol'nut dins Pér 

En chuflant leûs p'tits érs 
Dissus l’tchumin, pupon d’soucis 
Dji lé lès trékas padri mi 

Et dřai l'pléji dins l’'cœûr 

Bén lon dèl ville èt d'sès rankeûrs 
En pèdalant 

Tout en chuflant 
Viè l'eampagn' èt lès bos 
Dji m'è va en riyant 
Dji seüs dins l'bon 
Comm' lès mouchons 
Qui s'èvol'nut dins l'ér 
En coum'lant leûs tchansomns. 


I. 


En amour, on a tél'côp dèl pwène 

Pou m’consolé quand m'cœûr a du changrin 
Dji roûl’ viè les ardènnes 

Pou rouvi mès toûrmints. 


IIme Refrain. 


En pédalant 

Tout en tchantant 

Ene bèl fiye d'avaur-çi 

M'a souri en passant 

Tout èfoufiyi 

DF l'ai acrotchi 

Eyèt df’ ai bèroulè 

Avou : lèye dins l'remblè 
Maugré qu’ gn'aveut du gazon 
Dj'aveus in gros boûcha su m front 
Et com’ nos nos r'luvi 

El? m'a permi di l’rabrèssi 

En pèdalant 

Tout en tchantant 

Dj'ai trouvé pou toudis 

En’ amour fwârt pléjant 

En djoliye fiye 

Douce èt djintiye 

Qui m'donn'ra du bouneür 
Pou tout' èle vikériye. 


Notre excellent ami, le R. P. Jean GUILLAUME, vient 
une fois de plus, de remporter un succès éclatant, par 
l'octroi du Prix Biennal du Gouvernement pour l’année 
1952, qui lui a été décerné pour l'ensemble de ses œuvres. 

Les «Rèlis Namurwès» dont le Père Guillaume est un 
des membres les plus éminents et «Les Cahiers Wallons» 
dont il est un fervent collaborateur, sont heureux de le 
féliciter chaleureusement, Ce nouveau prix honore et son 
bénéficiaire et la littérature wallonne dont il est un 
chantre des plus dignes. 

EI mort du vier-luisant 


Dialecte de Mons 


L’hurée es’ délaminte dins l’soir qu'est déquindu; 
Pus d’canson des mouchons dins l’haye abindonnée 
Eyé dins l'hierbe ahier si bé n’illuminée 

El pauf' pétit moulon, douç'mint s'a détinau. 


El nouvel? dédins l’bos, bé râde, s'a rapindu; 
L'agace éié lloriau l'ont dit à l’riminée, 

El masingue au pinson l'a dit dé l’matinée, 

Même qué l vint, jwant par là, avoit tout intindu. 


Ls blancs bouïons lum té, l'un aprè l'aute, le cierche 
Pindant qué les aragnes, tiss'té des fils d’avièrche. 
Les cloqu’s des: blancs godeauzx cant'té enne oraison; 


Eyé intré deux nuâch's glichant pa d' zus l’camp d’soile, 
El lune bleuse qui s'amoute, argard’, dédins l’gazon, 
Passer, dédins l’rosée, l’interr mint denne étoile. 


25-7-1935 Géo DELPORTE. 


Sonnet pou n’paufe èglise 


Dialecte de Mons 


Enn’ vièye église, qui brait, ouverte à tous les vints, 
C’est n’pauvress’ qui triann’ s’arboutant conte el bise 
Pindant qu’la bas in haut, comme enn’ grand mèr’ sans 
[dints, 
El cloqu' s’cardée vo pall’, d’sus l’mêm’ temps qu’vos 
[yeux frisent. 


L’hivier, c’est I’ cat-cornu. A l’sééson des cérises 

C’est l’tigneux d’espronn qui s’much’ conte es’ n’auvint; 
El’ coinch’ r’niffe el misèr’, pa d’sous, quand on l'batise, 
Ei' ein infant qu'est trisse c’est presque ein inter'mint... 


Mé puisqué c'est récrit qu'aujourd'hüi tout ça cange, 
Qué l’Bon Dieu raura s'toit pou n'pus iette accrui, 
Qué l'orgu' dessus sés z'ail's r'parléra co dés z'anges; 

Qu'les vieux cayaux gothiqu’ s en’ s’ront nié estiernis, 

Quand les Pâqu's, au printemps, lum'ront dins lés can- 
[dèyes, 

L'vièye église erquinquée s’ardress’ra au solèye. 


Léon WAILLIEZ. 


Coïinch : nouveau-né; esproon : sansonnet; cat-cornu : chat 
huant. 


Mi stufe 


Dialecte de Namur. 


Quand c’èst l’bon timps dji li fais l’mawe, 
Ele èst cauzu on meûbe jin-nant; 

Mins quand d'lé lèye l’iviér mi r'clawe,, 
Djè l’dôrlotéye come on'èfant. 


Dissus si p'tite santé dji wéye, 

Dji n’sés comint l’amadouwér. 

Dji rwaite s'èle n'èst nin constipéye, 
Djè l’freûve mougni à l'fé pètér... 


Quand s'visadje èst rodje come one pètche, 
Dji crwès qui l’diâle vêreüve volti 

Su sès massales clapér on bètche, 

Mins avou lèye... faut s'mèfiyi!... 


Pasqui èle èst fine sote dèl bîje, 

Què l'freüve toûnér à cu d'pouyon. 
Ele li done rendéz-vous à l'chíje 
Quand lès brûts ont clôs leû mouzon. 


Adon, quand bin tranquile dji m'tchaufe 
Et qu'aus sondijrîyes dji m'lais alér, 
Djè l’s-étinds s’racontér dès fauves, 
Dès viyès fauves, do timps passé!… 


Edmond TILLIEUX. 

Mi caf'tière 
Dialecte de Namur. 


Ci n'èst pus one tote djon-ne mamzèle, 
Ele a d’dja mwins-ans su lès rins. 

Ele fait c'qu'èle pout po d'mèrér bèle, 
Mins què vloz!... on z-a tortos s'timps!... 


Ele èst-st-av nante èt fwârt djintiye, 
Ni discause jamais sès vwèzins. 

Mins ci qu' èst l'pire c'èst s'djalouzriye 
Et c'èst tèribe quand ça li prind. 


Ele dit qui l'cokmwâr si fout d'lèye, 
Qu'asteüre i nè l’vwèt pus volti, 
Mins qu'po z'è trovér one parèye 
I pout fé l’toûr do monde à pid... 


Mins li, chaque côp qu'il ont one brète, 
Sins s'mouwér dit au ramponau : 

«Djè l'va fé bwâre tant qui s'buzète 
Vièrè l'caleu à rése do trau!... 


Adon, quand il-y-a nèyi s'pwin-ne, 
Ele si rapauje tot doûsèt’mint 

Et dit tot en r«pirdant alin-ne : 
«Mètoz lès jates... ca tot va bin!...» 


Edmond TILLIEUX. 


Mi cokmwart 


Dialecte de Namur. 


T n'boudje jamais foû dèl coujène, 

` vike vraimint come on nûton. 
èst-st-ossi gaiye qu'on pinson. 
'ns dabôrd qu'il a tchôd s'coyène... 


gré qu'l'a brâmint dèl bèzogne, 
"à bwèt tofêr come on trau, 
is l'bâse il a todis sogne 
rotér tot come i faut, 

I wa nin pe d'souwér à gotes, 

Et quand l'feu s'amuse à l'quèki; 
Dissus s'maquète i gn-a s’calote 
Qu'ènr’a l'balzin télmint qu'i rit!... 


Sovint i tchante ou i chufèle, 

I danse min-me afiye on boquèt. 
S’on Vlait sins aiwe, bin... i distèle... 
I n'travaye nin quand il a swè! 


Nos nos plaijans fwârt bin èchone; 
Pasqui c'èst-st-on bon vi soçon, 
Qui mèt dèl djôye didins l'maujone 
On côp qu'arive li mwaije saizon. 


Edmond TILLIEUX. 


Mes rosis 


T'au d'dilon dèl picinte dou djârdin, dins l'plate binde, 
Qui dèl fègnèsse dèl tchambe dji pous véye sins fwârci, 
Dj'aveüs planté, l'anéye passéye, des p'tits rôsîs : 

Des bias rôsîs vikants, qu’ dj'ai r'couvrus d' finès sintes. 


Au tchôd solia d'avri, qui r'chandi toute li ,tère, 

Les foüyes ont ravèrdi leüs tièsses d'abes èdwârmus; 

Les boutons, yin d'in côp, s'ont moustrès frèches et tin- 
[res; 

Au maiy vos auriz dit qu’ dou sang 'steut là spaurdu. 


Quand l'vint d'chwache, come in sot, clicote leüâs couches 
[è fleurs, 

Waitèz d' nén l's-aroker en passant les limites; 

faut les rèspectér!... Ps sont da mi dalyeürs. 


Tout merseü dj'ai viquè sins goria et sins bride, 

Mais dfai fait tchanter m'keür di timps in tmps au gnâût 
Et dji vous qu'ène èfant, quand on véra qui di'ride, 
Plante in rôsi sur mi, li djoü aui dji w s'rai pus. 


15 janvier 1953. D. NIHOUL, R 

Li vi pourtrait 


Dialecte de la Basse-Sambre. 


Est-ce bé mi c’pourtrait-là, qu'on r'trouf' dins in ridan, 
Au mitan des vâiy'riyes, 

Des clicotias, des gayol’riyes? 

Est-ce bé mi c’gamin-là, — espliquez-m’ allons man, = 
A-dje vraimint sti si flauwe, 

Soris po l’ichèt à l’moinde rascrauwe? 


LE L) 


Vos z'è souv'noz, moman, do p'tit gamin bé sâdge, 
Aux îs brülants, 

Au front dèdjà pèsant, 

Qui s'tént au gardeà-vous dins les èfants di st’âdge, 
Pu p'tit qu’ tos l'zôtes d'ène tiesse, 

Si p'tit qu'on li a d'né l'ardwèse? 


ts 


Dji n'pous cwère, vèyouz man, qu’ c’est mi l’èfant lèdjère, 
Tél'mint pâlot 
Su l’viye photo, 
Si èbrumé dins s’ rèfe qu'i n'a nén l'air dèl tère. 
On l’ direût rèfacé 
Come in dessin mau fait. 
W. FELIX. 


L’attinte 


Dialecte de la Basse-Sambre. 


Ça r'mue dins c'maujo-là, l’huche s’adoufe è si r’serre, 
— Yinq qui soûrtit, ying qui rintère, =Q 

E les r'gards sont cèrdjis d’ène tindresse tote novèle. 
Gn'a do bouneûr qui broke, avou l’tchèt, pa l’rayèle. 


LE L) 


Didins, on s'tait, è l'viye mame fait l’cafeu. 
Les omes fument-nu. 

Li p'tit rossia court aux pierdus, 

Cénq pas par-ci, céng pas par-là, 

Su les tilias. 

Dins l’plate-buse, on ètind sokter l’feu. 

Li brije rutiye en mouchant dins les crayes 
E l'pilaü è s’gayole chufèle qu'i n'sé pu aye. 


LE L] 


Tot d'in coûp, v'là do brût dins l’grande place, 
Li méd'cin passe si tiesse, i rit dins ses moustaches : 
— « C’est fait, mes djins, 
C'est st-in gamin.» 
W. FELIX. 


Li mwârt èyè l'powète 
Dialecte de la Basse-Sambre. 


On a soné. Quèsse ci-t-là qui m'coüpe l’inspirâtion à 
ène eüre parèye? Bah, douvions l'uche, on vwèrait bén. 
— Salut, dist-i, m’avoûz r'conu? 

— Ça non, li dis-dje, dji n’vos a jamais tant vèyu qu'di 
c'momint-ci. 

— On m'’apèle li mwärt. I fauréve qui nos réglanche nos 
comptes nos deux. 

— Intrez, li dis-dje, mins ène ôte coûp, vos prévèroz. 
— I gn'arè pon d’ôte coûp. 

— Tant mieux, allons, dji n' i téns nén pus qu’vos. 

On s’achîd. On r’riwête. Il a l'air tot s’baré di m’ vouye 
ossi paujère qui todis. 
— N'avoüz nén peû? 


— Di moru? Dji vos asseûre qui non. Vos d’voz bén com- 
prinde qu'on s'i atind tos les djoûs. Les prumis timps, ça 
fait in drole d’èfèt, on a l’cu stwè quand on i sondije. 
Mins on s'i fait, i faut bén qu'on s'i fèye. E in bia djoü, 
on s’dit : «Audjoûrdu ou d'mwwain, qué difèrince?» 

E dji va co dire ça. In powète, vos avoz beau l’touwer, 

c'n'est nén po ça qu'i moûre. Il a si scrijädje qui d’mère, 
qui vique dins l’cœûr di tant des djins. N’a-t-on nén scrit 
qui «lmwäârt do djârdini n’est rén qui fèye do twärt à 
l’âbe»? 
— Hé là, i n’est nén question d’vos fé moru, au contraire. 
Dji véns vos proposer éne afère magnifique. Vos m'riv'noz 
bén, ossi dji m'a dit qu'i sèréve maleûreûs d’vos fé pèri 
come tos les ôtes.., Qwè diriz d’ièsse immorté1? 

— Ça n’mi displairéve nén, mins... 
— Ï gn'a pon d'mins qui tègne. Dins l’afère qui nos oc- 
cupe, i n’faut nén märtchoter. D'ayeûrs, dji n'i gangne 
rén, fuchiz tranquile. 
— Vos estoz bén djinti d' m'offri in tél cadeau. Dji vos 
r'merci brainmint des coüps. 
— C'est st-ètindu d'aboürd? Vos n'mourroz jamais... 
Mins, à ène pitite condition tot d'min-me, Su c'tère-ci, on 
n’ mèrite rén sins l'payi d'ène pwène. 

I faut brûler tos vos gribouyâdjes, è vos ègadji d'oneür , 
à n' pus djonde ène plume. Totes ces bièstriyes-là, c'est 
bon po les p'tits sots qui n'ont qu'ène eüre à viker è qui 
l'piedenu co à v'lu fé bia c' qu'est laid... 
— Dji vos arrête, nosse convenance ni tént pus. Est-ce 
ainsi au'on d'vént immortél? Si lèvé, bware è mindji, 
ènn'aller dwèt d'vant li des djoüs è des anèyes au long, 
sins pinser, sins sondji, sins mète ène fleûr ousqu'i gn'a 
pon è dèl couleûür ausqu'i l'è faut? Todis roter, bèroter, 
zins âme, li tièsse è tère, come ène bièsse? C'est st-in 
mârtchi d'berdjot, vos vos trompez d'adresse. 

Tinoz, dj'inm'réve co mia... oyi, sins frapi ne munute, 
... toüwez-m'pus râte deux coûps. 

W. FELIX. 


frapi : hésiter. 


Noss’ vi pont 


Dédié aux «sauvadjes» de 1953! 


Vos estoz là, racafougni 
Come on vi tchèt qui va plonki, 
Ascropu, d'vant l’tchestia. 


E P Moûse kèkîye vos pattes, 
Avou s’t'aiwe, tote bleuwe qui pwate, 
Soriante, les batias. 


Batias d’aubes, è batias d’tchèrbon, 
Batias d’cayau, d'aurziye è d’sauvlon. 
Batias d’plaijis, qui vos féy nut l’risette 
Di, leu-z-Grmônicas è d'leu-2-airs musette! 

Gn'a-t-i ieu des djins è des bièsses, 
Po sayi d'vo fé bachi l’Lièsse. 


Paujère è bia come on tayon, 
Vos clignoz d’ l'oûye aviè l'grognon. 


Son pinse qui vos n'savoz pu aye, 
Sins moufter, adon, vos d’nez l’saye, 
Qui l'toûrnikèt des ans, 

Por vo n’est qu’ djeû d'èfant! 


E come on vi tchînne, 

Qu'on vôreüve s’kèter, 

Quand ritt l’solia, 

Rwètant l’tchestia, 

Vos r'pirdoz alinne, 

Por mia bouter. J. SERVAIS. 


Pauques di guère 


Al mémwère do M. tchènône Bobon, aûümonier 
des mineürs 1914-1918. 


Si vos n’avoz rin à fé èt qu’vos inmoz nosse vi patwès, 
allez tanawète vos achite sâ les bancs qu'on 'a mettu 
drie l’abatwar, al place des blanquès pires do timps pas- 
sé. Tot waitant Moûse èt les batias, vos y ètindroz les 
tayons claper l’plat namurwès. Si vos v’ritoûrnoz di 
timps z'a oûte, vos vièroz l’estatuwe da Colas Bosret sô- 
rire d’auje en les choutant... 

Onk des pus amusans, c’est l’'Châlé Mien del Bass-Noû- 
viye, li cia qui rote en tapant s’gauche djambe fwart en 
avant, I l’a fé l’guère dins les mineûrs di Nameur èt i l’a 
todi des istwères à conter. Li pus sovint èles sont vrayes. 

«Fwè d'mi, dis-t-i adon, c’est l’pure vérité». 

Et on l’crwèt à cause qui c’esst-on brafe ome, qui n'si 
vante nin, come bramint des cis qui gn'a, d’awet gan- 
gni l’guère à li to seu. 


kkk 
«Fwè d'mi» n’allait-i on côp èviet Pauques, dji viqu' 
reuv co noûf siéks, come Abrahâm, qui dji m'rappèl'rait 
tos l'z'ans d’Pauques 1916. Mes dgins qu'én affaire! . 

Nos t'nain't di c’timps-là, li secteûr di Dixmude, onk 
des pus mwais d’tot l’front. Tos les djous i li tcheyait 
des moncias d'mârmites èt y fallait waiti à ses ouchas. 
D’ailleûrs dji m'y a fé djonde, one obus m'y a mascaudé 
Vd'jambe èt c’est di d’là qui dj’ dwèt fé l’chimny asteûr 
po polu roter... 

Vailà, l'aûmonier v'nait fé messe tos les dimeignes 
dins l’abri des maisses « Al locomotif». On l’appèlait ain- 
si à cause qu'on l'avait fouyi dins on talus di t’chmin d’ 
fièr, jusse disoz one machine qu'on avait rôvi là dispeuye 
li cominç'mint del campagne. Su costé, gn’avait one 
aquèduc avou d’ l’aiwe tote nware, rimplie di tchinisses : 
on paradis po les rats. Quand is l’rimouwainn't, i lès 
soûrteuve des odeûrs di bigau à vos rind’ malate... 


Li 23 d’avri 16, c’estait Pauques! Vos ploz bin vérifier 
dins l’calendrier : c’est jusse. 

«Fwè d'mi» dji m'è sovint come d'ayir. 

Dji n'avais waire dwarmu di tote li nait. Avou li p'tit 
Jef qui d'meure su Herbatte, nos avinnes rintré dau 
travaie èvièt one eüre èt dmée au matin èt, vos savoz 
bin, dj'esteuve trop nauji po bin mi r'pwaser su saquants 
strins tapées al tère... 


Mais gn'avait oüte tchôse avou! Gn'avait Pauques, 
Pauques li grande fiesse di nosse paroisse qui tchanteuve 
à mes orèyes. 


Stindu esconte do Jef, dji n'plet attraper m'some. 
Dji m'ritoürneuve to fère. 


I m'choneuve ètinde au lon, sonner les cloques di 
nosse èglîje di St-Nicolès, 


—Choutez, qu'èle dijait mi moman, come quand 
dj'esteuve effant, vlà les cloques qui r'veign'nut d'Rome! 
Et dji m'rivèyeüve, dins noss coü, r'nichant dins tos les 
cwins, po vôye si èles ni leyainn' rin tchair... Dji r'tro- 
vais des bias oûs èt des coquias d'chaucolat, les minmes 
qui les cis d'aus vitrines d'èmon Bougard ou d'èmon 
Dispaux!... 


Pwis, c'estait l'dicause, les coüses di vélos al pwate 
St-Nicolès... Les ballons qu'on z'y fiyait monter, les 
djeüs d'balle avou l'blanc Djobete. 


Tot ça mi r'passait dins l'tiesse; c'est come si dji avais 
sti po d'bon! 

Evièt 9 eüres, dja dispièrté l'Jef : 

— Ai, Jef, vinoz à messe avou mi? 

— Leyoz-m'tranquile... qui marone èt i s’ritappe su 
li strin... 


Li messe estait à 10 eûres, à 50 mètes di nos z'oütes. 
Dji m'a lèvé èt, tot en m’apprustant, dji tusais au moyin 
d’awet l'Jef avou mi. Faut vos dire qui nos n’allainn’t 
jamais onk sins l’oûte. 


«Saint Roch èt s'tchin» ou bin « On franc èt d'mée, 
qui nos z’appèlainn’t les camarates à cause qui l'Jef es- 
tait bramint pus p'tit qu'mi. N’espètche : nos viquinnes 
èchonne, come deus fréres, Et ça m'’fiait do mau, veyoz, 
d’pinser qui l’allait d'mèrer là tot seu, sins vnu à 
messe di Pauques. 


Naturélmint, dji saveuve bin qui n’esteuve nin contrai- 
re. I l'avait fé s’prumère communion avou mi èt si 
n'avait pus waire siti à l’èglige après, c’ess-t-àcause qu’ 
on ni alleuv waire ess’ tchampe... 

Al guère, i v'nait presqui todi avou mi. Ça m'fiait 
plaiji : dji li r'valleuv’ ça en cachant après l’z'obus por 
li fé des bagues èt djouwant aux cautes avou li. Diè! 
Et n’avans nos fé des cints d’piquet! 


Ci djou-la, dji n’mi gèneuve nin à fé do brut po l’rè- 
wèyi, chufflant, tchantant, clappant luche... Al fin, 
i droûve l’ôye : 

— Quand’s-qui vos n’n'’allez? d'mande-t-i... 


— Dji vos ratind... èt après messe on irait taper on 
couyon avou les mitrayeürs do 13e. 


Dj'avais touchi jusse. One miette après, nos tchin- 
dainn’t tos les deus po l’ «locomotif». 


I fyeuve on timps d’tchin avou do fwart vint qui tches- 
seuv des grossès nwarès nulées. Rin d’gaie autou d’nos. 
A rin vos n’auriz seu dire qui c’estait Pauques : pon 
d’cloques, pon d’djonnès comméres avou leus bias 
mouss'mints, pon d’verdûre ni d'fleürs, pon d'mouchons 
tchiplant dins les bouchons. C'estait l'payis dèl mwart 
èt del misére. 


A 10 eüres, nous moussinnes dins l'abri dèl locomo- 
tif... C'esteuv one pice di deus mètes su quate, tote 
sompe, avou seûrmint deus boquets d'carraus po vôye 
clér. I faleuv bâchi l'tiesse po s'y t’nu d'astampé. 


A mwin gauche, l'aümonier avait dressi on p'tit au- 
té, tot blanc, dissus one tauve. Su les parwès pindainn't 
des fusiks, des lunettes d'approche, on tèléhone jusqu'à 
des pèles po l’cujène. Padrie, su l’drwète, on z'avait 
r’plôyi les payassons. Gn'’avait là one dozaine d'omes. 

Au momint qu’nos z'intrinnes, li messe comminceuve 


«Fwè d'mi» li préte avait stà pwinne prononci l’pru- 
mi «Dominus vobiscum» qui vola one obus qui chuffèle 
dins les airs èt s’vint esplosé dlè nos ès fiant trôner 
l'abri èt lançant des boquets d'fier, des pires, des ruks di 
tère, di laiwe pattavau tot... 


One sèconde après, one deuzinme, one trwèsinme 
marmit suvain’nt : nos estinnes dins l'taye aux fréjes, 
en plin bombardèmint. On z’êtindait les côps qui paur- 
tain’nt di d'l’oute costé d’ l’Yser èt qui craquain'nt ossi 
rate adlé nos. Afie one miette, trop coûtes, afie trop 
longues, les rafales si suvain’nt, ça blammeuv come è 
l’infièr. Les èclats pètain'nt come des grusias après les 
craq'mints d’tonnwar des esplosions. 


Maugré qu'on z’avait l'habitude, nos z’estain’nt tor- 
tos au dpus serrés. Tos les ouyes waitain’nt l’aûmonier. 


Li, avou s'vwès bonne èt paujère, come si n'avait rin 
oyu dau d’fou contunueuve li messe tot à s’tauje sins 
èwarmint..… Sins moufter nos suvain’nt les priéres di 
ses lèpes et nos sayinnes di mette tote nosse ferveûr 
avou l'sène... 


C'estait terripe... 


Wai, dins l'vacârme dès z'obus, dj'ètinds co l'sonnète 
qui chiltée po l'Elèvacion : 


— Diling, diling, diling... 
C'esteuve on brancardier, on grand rossia, qu'èle fiait 
aller. 


‘On aureuve dit qui l'mwart arrivait... 

Di pus qui l’ z'outes, dj'esteuv strindu. Nin por mi, 
mais po l'Jef qui dj'avais ètrainé. Dji pinseuve à s'feume 
èt à si p'tit gamin qui m'è causeuv si sovint èt dji m'ri- 
pinteuve del awet dispièrté... 

Fwè d'mi» dji trônneuve èt c'est sârmint onk des mo- 
mints qu'dj'a sti l'pus serré d'tote li guère... 


Al mode di rin, dji m'avais glissi d'vant l'Jef èt djèl 
avais r'tchouki, tot douc’mint au coron d'l'abri, dlé les 
payasses... 


— Ainsi, qui dj'pinsais, si l'abri croule d'au mtan, li 
Jef aurait des chances di chapé. 


Li vwès do préte porsuveuve todi calme... On l'ètindait 
inte les salves qui bouchain'nt à tot spiyi... Dins les ouyes 
di l’aûmonier nos lijain'nt li Fwè èt l'Espwèr... 

Ci n’est qu'hin longtimps après l'Bénédiction qui l’ 
marmitadge a fini èvièt 11 eûres èt dmée. Nos z’estain’nt 
sauvés! 

A l’huche tot estait cassé, disfoncé, piloné... Gn'avait 
qu’on trau!... Les pass’rèles avinnent volé è Pair; li ta- 
lus do tchmin d’fier estait rimpli d'brèches. Li machine 
richonneûve à one passette... 


— Qué mirauke, dist-i l'Jef en soûrtant. Nos l'avans 
chapé bèle! 


— Li bon Diè n’abandonne nin ses effants, contunu- 
euve l’aûmonier. 


Et nos vla rèvoye dins les débris. 


One munute après, one oute surprije nos ratindait : 
nosse prôpe abri avait sti brôyi par one obus! 


Nos affaires estain’nt pattavau tot... 


— Bin, dj'a ieu one fiére chance d'aller avou vos! ri- 
prind m'camarate. 


Mi, djèl aureuve rabressi, télmint qu'dj'avais ieu peu 
do timps d'messe... 


Et nos nos avans attèlé, avou des z'outes à r'monter 
nosse abri... 


Al nait, quand nos avans sti coutchi, onk adlé loute, li 
Jef m'a dit come ça : 


«Et bin, Zir, à cause qui dj'a sti sauvé en z'allant avou 
vos, dj'irais à messe tos les dimeignes èt après l'guère 
ètot, si dj'è sourt! Dimwin dji frais mes Pauques avou 
VOS». 


«Fwè d'mi» ça s'a passé ainsi. 
Volà paqwè qu'asteür, vos ploz nos vôye, li Jéf èt mi, 


tos les dimeignes al messe d'onze eüres à nosse viye ègli- 
je di St-Nicolès. 


Jules RIVIERE. 

LES CAHIERS WALLONS 


Li Crwè 


Au pi do prètwére di Rome, 
Li peüpe grâûle, 
Si cotape, bwérléye èt ûle. 


On juche l'Ome. 


Mile pougnes sont lèvés qui oss'nut, 

Et d'mile bouches qui chim'nut 

Monte, monte come one waque è furiye, 
L'assotichant disdû done rascaye dislachîye. 


L'Ome èst là stampé qui bache si tièsse; 

Il èst là, l’pôve mivé, qu'on l’fait toûrnér à bièsse 

Et qu'on l’cotchèsse, 

Tot bribozé d’ratchon èt d'misére, 

Tot-èssonn'té, rogneü, 

Mièrseû: 

Pôve lum’rote qu’on sofèle po distinde li lumiére; 
Pôve flamauche qu’on pèstèle po l'sitofér pus rwè; 
Pôve otchèt... 


Au truviè d'sès paupires qu'I bache 

Come on tchin qu'on tint à l'lache, 

I r'wête sès boûrias. 

Li conte î èst, is sont tortos là : 

Dispeû Adam jusqu'au dêrin dès-omes, 

Nin onc ni manque divant l'prètwêre di Rome, 

Nin onc qui n'a viqué, qui n'vique ou qui n'viqu'rè... 
Lès-omes do monde sont tortos là au posse; 
Lès-omes do monde qui n'tüs'nut qu'pléyes èt bosses 
Et qui W’nut : «A mwârt! A mwârt!» 


One rôye au front, Pilâte rissoüwe sès mwins... 

Au truviè d’sès paupîres qu'I bache 

Come on tchin qu’on tint à l'lache, 
L'Ome qui va moru 

Riwête tos lès pougnes qui oss'nut 

Pa milions, 

Pa miliârds, 

Et lès bouches cotwârdeuwes qui ül'nut : 
«A mwûrt! A mwârt!» 


One rôye au front, Pilâte tûse èt ratûse... 


Et l'Ome qui mougne totes sès rûses, 
Viè l'erwè qui l'ratind 
Sitind sès blanquès mwins. 


* * % 


Li bwès s'ètasse è s'dos qu'èst mârqué d'rôyes di song, 
Ride su si spale moudriye, 

Agne èt discopèssiye 

Li tchau qu'lès scorions d'Rome n'ont nin cwachî à fond. 
Li, sèrre sès machwêres, 

Tinquiye sès gnêrs 

Po qui l'toârmint n'fuche nin pire qui l'faurdia. 


Et Il èva 
En plin solia... 


Li vôye qu'I dwèt froyi au mitan dès rizéyes 
Et dès fions dè l'rascaye qui bwêrléye, 

Dès cwades à nuques; 

Li vôye à cayaus ousqu'I trèbuque 

Est rwède, 

Dins st-anète, 

Lès deux tch'virons plonqu'nut leûs chètes... 


«Et lès pèchons qu'ont zouplé foü dè Pmér... 
«Lès-aveûles qu'ont vèyu clér... 
«Et Lazâre...» 


Et Il èva 
En plin solia... 


«C’èst qui d'zos lès scoriyes èt lès bwaches, 
«I n'faut nin qwI l'lache 

«Si crwè qui ride dèdja 

«Su sès-ouchas; 

«Si crwè qu'I satche su l'vôye qui monte, 
«Si crwè pèsante come lès pètchis do monde...» 


* re 


L'Ome passe en balzinant su sès pis qui s'twad'nut. 
Comolu, 

I n'è pout pus. 

Auto d’Li, gwa dè l'djôye 

Di vôye 

QU'I wèst qu'à mitan vôye 

Et qu'I satche dissu s'crè 

A iquèt. 

On l'tchôque, on l'ècoradje avou dè l'tchène; 

On wadje qui d'zos s'fachène 

I n'irè pus lon 

Divant d'aroquér po d'bon. 

Dès nwârès mouches covol'nut d'vant sès-ouyes; 

I sint qu'su l'pèsant bwès, li monde ètîre aspouye... 


Et tot soflau, 

Il èva d'bizingau 

Jusqu'au cayau qui l'aguigne 
Et qui l'asgligne... 


One pitieûse loque plinne di song èt d'mannèstés 
Rascoûve aseûr li faurdia qu'èst stauré. 

Tos lès brès sont st-è l'air po flachi leû baston; 

Totes lès bouches sont douviètes po spitér leû ratchon 
Su l’pôve moncia d'misére qui paume... 


Moncia d'misére èt l'laume... 


«Faut portant qu'I s’rilève, 

«I faut qui l'vôye s'achève, 
«Qu'Il èrtchîye dissu s'dos, 
«Maugré tot 

«Et si cwachante qu'èle fuche 
«Li crwè qui r'doûvrè Puche...» 


Et volià ristampé qu’il avance en drânant 
Dizos l'quètche què l’ricwache èt l'rispotche come divant. 


«Oh! ièsse li cia qu'on r'nôye, 
«Li cia qu’po fér s'bôye 
«Dwèt pwârtér l'monde dissu sès spales!... 

Et Il èva su lès cayaus, 
A pis d’tchau, 
Tot d'bizingau... 
* * % 


Dins lès royons di s'visadje, gn'a do mwârti; 
Do mwäûrti d'song èt d'poüssêres 

Qui plaque come do brôli. 

Gn'a do mwârti d'angouche èt d'têre : 

Pitite manôye dèdja d'néye su leü conte... 


Jusqu'à l’copète li tch'min monte 
Fwûrt sitrwèt 


Et rwèd. 
L'Ome què l'gripe lève sès deux pôves-ouyes mougnis pa 
Sès deux bons-ouyes qui sont dès lives [l five 


Ousqui l’Pârdon a scrit... 
Mârîye s'a raprochi. 


Ele L'a sü come li song süt lès winnes; 
Ele L'a sü come s'èle saureüve sü lèye-minme... 


Et sès-ouyes ont rèscontré Sès ouyes... 


On p'tit momint l'grande crwè frum'jiye, 
Pwis èle ripaute en mârquant l's-ascauchiyes, 
Co todi pus pèsante dès toûrmints da Mârîye... 


Sr * 


«C'èst nin l'momint d'flauwi, i faut qu'I rachone sès 
[fwaces; 

«Maugré l'solia qui toque èt l'bwès qu'mousse dins sès 
[cwasses; 

«I n'pout nin soflér 

«Ni si rpwasér. 

«Gn'a d'trop què l'ratind'nut à l'fine copète dè l'vôye; 

«Gn'a d'trop qui s'rafiy nut qu'I fuche au d'bout dè 

«Gn'a d'trop, gn'a d'trop qui èspèr'nut [lrôye; 

«Ci qu'Il a promètu...» 


Cayau après cayau, 
Ruque après ruque, 


Tarlouchi pa lès cwades à nuques, 
Tot d’bizingau, 

I wide pitit-à-p'tit 

Li grand potia d'Gèsthsémani... 


Padri Li, on brès sotint s'fachène; 
One lèpe s'aclape astoc dè l'sène 
Dissu l'bwârd do potia... 


«L'abwâre èst st-amér, Simon, 
«Amér èt ruche come do pwèson. 
«Mais vos savoz quéqw fiye 
«Qui P lèpe qu'ènn èst spaniye 
«Ni r'çârè nin l'bètchiye 

«Dè l'viye?...» 


Pilâte s'a disquèrtchi; 
Caïphe èst soladji 

Et l'Ome monte li griplote 
Avou s'cœür qui s'disfligote... 


tkk 
Li solia si r'pache 


Di sès royons d’feu qu'i spaude à flache 
Dins l’poûssêre tchauféye à blanc. 


Tot blame dins l'pissinte qui gripe en s’cotwärdant. 


Et portant, dins c’for-là, 

L'Ome èva, 

En bèrôlant su totes lès pwinnes, 
Misbridji, 

Règrèyi 

Pa l'f'achène qu'I cotrinne... 


«Mais qui e qu'aureûve pitié 

«D'on si pôve mivé? 

«Est-ce li Djudas qui bârloque au d'bout di s’cwade? 
«Est-ce li Hérode, li Anne ou bin l'Pilâte? 

«Est-ce lès pôves tchos, 

Lès pôves bèdos 

Sins malignance 

Qui l'man’ciy'nut po qu’Il avance? 


«Calvêre plin jusqu’au bwârd; 
«Calvêre fin nwâr; 

«Calvére deur come li rotche 
«Qui faut qu'I potche...» 

Et tot drânant, pus mwârt qu'è vique, 
Dins l’blanc mouchwè da Vèronique, 

I lait tchaire on greûjin 

Di s’grand toûrmint... 


«Faurè-t-i co qu'I taudje divant d’arivér à l’copète? 
C’èst qu'I rote à bachète 

«Et qu'sès dnios riftéy nut lès cayaus! 

«Et s’cœûr qui bouche à li fér mau! 

«Et l’bwès qui pèse... qui pèse!... 


«Ah! l'bia meûbe qu'Il a fait avou do èsse! 
«Solide èt deur po qu'i n'boudje nin; 
«On meübe qui dur'rè jusqu’à l’fin… 


«Et s'grand rabot? Et s'bone sôliète? 
«Enn'ont-is fait dès chaules bin drwètes!... 
«Et dès nassales por zèls pèchi... 

«Et dès bancs po s'asgligni... 

«C’èstèt s'mèsti.» 


Dins l’poûssêre dè l'pissinte qui blame co, 

L'Ome vint di r'tchaire su sès deux dnios. 

On n'vwèt pus s'pitieü visadje 

Qui s'catche 

Dins sès tch'vias comèlés èt qui s'got'nut do song. 
Aussi rade, i rploût dès ratchons 

Et dès côps di scorion 

Su l'pôve Misére qui rampe... 


Et Li, po l'aeü mostrér 
Comint qu'faut fér, 
I s'rastampe... 


Et vol'là co rèvôye 
Dins li strwète vôye 
Po s'dêrène bôye. 


Mais d'vôy qu'I drâne à mitan ascropu, 
Qui d'zos s'goria I n'è pout pus, 

Et qu'I s'èchine, 

On l’coboure èt on lehine... 


Et Li, dins l’infèrnûl disdü qui rote avou l'tropia, 
Il ètind d’djà, 

Lauvau su l’crèstia, 

Ram’chi lès chipes èt les lossèts 

Qui fêy'nut l’trau po l’pi dè l'erwè. 


Asteûr, I conte lès-ascauchiîyes : 


«Co vingt... co quinze... co doze... co... 
«Arivrè-t-I.. Mon Diè abîye!... 
«Co chije... co deux... C’èst tot!» 


C’èst tot. 

L'èsbârant toûrmint vint d’flachi l'Ome à l’têre 
Et po l’trwèzinme côp, I bèrôle dins l’poûssére, 
Satchi dju pa s'faurdia. 


«Mais i n’faut nin, pa dzos s’goria, 
«QU'I s'rapauje 
«Ni qu'I sofèle à st-auje!» 


Pitieû moncia 

Qu'on pèstèle à r'läye 

Pasqui faut qu'I pâye! 

Come on s’rafîye dè l'vôye su s’crwè 
Li Cia qui d'djeûve qu'il èstèt rwè! 


«On rwè... 


«Po l'div'nu, i faut portant si wêre : 
«Ni ièsse qu’on Simon l'Cyrénéyin... 
«Ou on-èfant qu'on tint pa l'mwin 
«Et qui r'wête li lumiére... 

«Ou bin èco, prinde 

«Li p'tite pissinte...» 


Là, à l’copète do Golgotha, 

Lès rizéyes èt lès lawes 

Tchaiy'nut deures come li maurtia qui clawe 
Et qui trawe 

En fiant spitér do song. 


Li crwè èst st-astansnéye 
Et tot-autoû, l’rachisse si r’pache èt s’règuèdéye. 


79 


80 


I ratind l’eûre. 


Su si stomac, si pôve tièsse pind, 
Et su lès claus qui discopèssiy'nut sès mwins 
Satche à r'lâye tot l'pwèd di s'cwâr. 


I ratind l’eûre, 
L'eüre dè l’'mwärt. 


«Ainsi, gôrdjon pa gôrdjon, 

«Jusqu'au fin fond, 

«Il aurè widi l'èwârant potia... 

«Li potia qu'faleüve bwâre, 

«Li potia qwèsteûve si nwâr 

«Et plin jusqu'au bwârd 

«Di seurès pwinnes èt d'amérès douleûrs, 
«Plin d'rachisse èt d'ratchon, 

«Di toürmints èt d'lârmes di song... 


«Li potia qu'faleüve widi 
«Tot seü èt sins bambi...» 


«Eli, Eli, lama sabachtani! 


«Non portant, gn'aveüve nin à tchictér 
«Ni co à balzinér, 

«Pasqui faleüve qu'I l'bwève, li brouwèt, 
«Qu'i l'bvève picote à migote 

«Et jusqu'à l'dêrène gote 

«Po qui l'Pére disface leû conte... 

«Ni d’veûve-t-I nin discandji s’crwè 
«Conte lès pètchis do monde?» 


Sès deux brès grand au laudje, 
I ratind l’eûre qui taudje. 


«Si crwè... 


«Mais volà 

«Qui dès pissintes èt dès pazias, 
«Avor'nut d'djà, 

«A l'assaut do Golgotha, 

«Lès innes... 


«Est-ce qui vôrmint ça valeüve bin lès pwinnes 
«Di tant soufri?...» 

«Eli, Eli, lama sabachtani!» 


«Portant, pardi lès malignances èt lès fèrdinnes, 
«Padri lès scandäles èt lès r'nôy'mints, 

«Lauvau bin lon, padri lès plinnes 

«Et jusqu'au fin d'bout dè l'têre, 

«Dès mwins d'èfants si stind'nut viè l'Calvêre...» 


«Alôrs, sèreûve don vrai qui s'erwè qu'on vint d'plantér 
«Ni sèreüve nin on sbara po tortos 
«Ni on cratchot?...» 


«Si crwè...» 


I bache sès-ouyes su l'pi èfonci dins l'ôrzéye, 
Etur dès ruques èt dès cayaus. 


«C’èst Porai portant qu'i d'vint tot vète 
«Et qu'dès gros djètons bout nut t't-avau 
«Qui r'chon'nut fwârt à dès creüjètes...» 


One lârme di djôye rilût dins st-ouye come on sorire, 
Et I l'rèssère dizos s'paupire... 


«Oh! sès-apôtes! 
«Sès Piére, sès Luc, sès Djan! 
«Oh! sès-agnas tot blancs!... 


«Si crwè... 


«N'èst-ce nin po tot s'tropia on p'tit ri bin clér, 
«On p'tit ri qui d'vêrè mér?... 

«N'èst-ce nin li s'mince qui frè djaurnér l'awousse 
«N'èst-ce nin l'nuquète di louwin [dimwin?... 
«Qui frè lèvér lès pausses?... 

«Ou bin l'maujone blanquiye à l'tchausse 
«Ousqu'on si rpwas'rè 

«Et qu'on s'bout'rè au rcwè?... 


«N'èst-ce nin ossi li stièle 

«Qu'on stindrè d’zeû l’aiwe qui zoupèle?... 

«Et li stwale qu'on wêtrè quand-on sèrè pièrdu? 
«Li stûve qui r'chandirè quand on r'vêrè tot cru?... 


«Si crwè... 


«N'èst-ce nin l’bèton qu'racayutrè lès peûs 
«Et lès-èspwérs dès pôvriteûs?... 

«Li vôye qu'on sûrè sins transe? 

«Li manôye qu'aurè dè l'valichance?... 

«Ou bin l'lampe qui lum'rè dè l'nait 

«Et qui l'grand vint n'distindrè pus jamais?... 


«Si crwè... 


«N'èst-ce nin l'clér flambia qu'I vint d'lèvér 
«Et qui va rachonér dins s'blanque lumiére 
«Tos lès-omes di bone volonté, 

«Tos lès-omes, sès fréres?...» 


«Pére! Pére! Dji vos r'mèts mi âme dins vos brès!» 


L'Ome vint d'moru, clawé su s'crwè : 
LOme qu'èstèt l'Bon Diè. 


Fleur di couro 


Oh! qui fait frisse à l'ewane dè l'reuwe 
Pa d'zos l'l'umion qu'èst fin nauji 

Di fér dansér, totes cotwârdeuwes, 

Dès sbârantès-ombes autoû d'li! 


Qui ratindoz là, mièrneuwe, 

A l'ewane dè l'reuwe? 

Qui ratindoz qui n'euche dèdja coudu 
Dins vosse corti 

Rafrèdi, 

Dès sintes-catrènes? 


Corti rafrèdi èt sins d'jôye 
Ousqui lès cruwaus crèch'nut 
Dins lès vôyes... 


Alons, rintréz. 

Qui ratindoz qui n'fuche passé? 

Dins c'royon-là, c'èst todi lès minmes ruv'nants 
Qui tchèrwéy'nut d’'truviè dins lès-uréyes, 
Dins lès fondréyes 

Dès mwûrts-viquants. 

Pèrsonne, vos l’savoz bin, 

Ni vérè strinde vos mwins; 

Pèrsonne ni térè vosse sipale 

Ni r'soûw’rè vosse massale! 

Pèrsonne, pèrsonne ni s’clins'rè su vosse front 
Ni poüj'rè dins l'trèfond... 


Pout-on ièsse glo do brôli qu'on pèstèle? 
Ou du couro qu'on ascauche sins s'astaurdji? 


Alons, rintréz! Por zèls, 

Vos n'èstoz bèle 

Qui l'timps d'vos bârbouyi. 

Ah! come vos mwins ont prusti dès bias sondjes! 
Come vos brès ont strindu dès fuméyes! 

Et come vos lèpes ont djairî 

Après l’abwûre po lès stantchi! 

Mais, èles n'ont bauji qu'dès frèds cayaus 

Et n’ont sospiré qu'à maulvau 

Après l'rôséye... 


Qui ratindoz là, mièrneuwe, 
À l'cwane dè l’reuwe? 


À qwè bon dès--èspwérs sins lend’ mwin? 
A qwè bon todi s’gougni po rin 

A dès-ombes qui l'nait cafougne 

Et rapougne 

Aussi rade qu’êles-ont crèchu?... 


Et vosse cœûr qui r'dougne co d'pus... 


Alôrs? Rintrée. 

Vos-ouyes sont tot inflés 

Et si odés! 

Et lès naits sont creuwes èt nwûres 
Come dès tchôdes-mwärts!… 


Wêtiz asteür come li djoû scrote 
One à one lès lum’rotes 

Dins l'ciél qui rableuwi. 

N’aléz nin vos r'chandi? 

Voci qui l’cléreû vint 

Si spaude doûc’mint 

Su l’crèsse dès twèts di s’cayes! 
Et vosse t-uche èst co à craye... 
Poqwè nè l’tchôquiz nin abiye? 

Avoz pe qu'èle crinquîye 
Su sès pinteures èruniyes? 
Et portant, padri s'bwès 
Qu'èst co spès, 

Vos sèriz au rcwè... 


Vos v's-achîtriz dins l’tchambe bin clére 

Avou vosse visadje à l’lumiére 

Divant l'finièsse au laudje. 

Vos-ètindriz l’rodje-face qui s'dispiète li prumi; 
Et l’passeû d’aiwe qui tchôque si bautche... 
Et pwis, lauvau, au p'tit clotchi, 

Li cloque qui bèrdache sès mâtines; 

Et l’trin qu’sofèle èt qui s’èchine 

Po gripér l'rampe... 

Et on ptit-andje aux blanquès-éles 

Qui brait dins s'bérce après s’bubron. 

Et vos vwèrie l’prumi royon d’solia qui flambe 
En rôsichant tot l'ciél... 


Tchôquie l'uche èt rintréz, alons. 


Wès, voci l'timpreuwe mârtchande di fleürs 
Avou s'tchèna bôquî d'coleûrs, 

Tortotes au pus djioliyes 

Et sintant bon l'viye! 


Vol'là passéye au trot, 

Et dins l'couro, 

On boton d'rôse vint d'bèrôlér. 
Il èst là, èwâré, 

Sitindu dins l'bèrdouye, 

Qui racrapote sès fouyes 

Po n'nin trop s'dauborér. 


Ah! l’pôve mivé! 

Tot frülau, i ratind qu'one mwin midone si stinde 
Po l'riprinde, 

Po l'rissouwér 

Et l'satchi foü dès mannèstés 

Qui machur'nut s'noûve rôbe : 

Si bèle rôbe d'inocince qu'èsteüve si prôpe... 


Mais gn'a d'djà pus pèrsonne qui s'è r'toüne; 
Nin on r'gârd qui n'si distoûne 

Dè l'pitite fleûr 

Au rôse cœûr 

Qui ride d'on pavè dins one basse, 
S’aroque dins lès crasses 

Et passe 

Dins l’trau què l’ratche dins l’richo. 


Nwûr come on churpot, 

Li djèton au rôse cœür, 

Ravôti dins dès nwûârès-aiwes, 

Li p'tit boton moudri èt sanquénaiwe 
Pièd sès tinrès coleûrs 

Et sès sinteûrs... 


Mais qui sét si lès waques dès riviéres 

Et dès mérs, 

Ni discalp'ront nin l'brôli 

Qui plaque come do mwârtî 

Su l'bèle rôbe d'inocince?... 

Qui sét s'au lon do cwachant pèlèrinadje, 
Gn'aurè nin on rivadje 

Qui boutrè tote si siyince 

A l’fér montér à s'mince?... 


Pôve âme èdoloriye! 
Pôve âme qu'a sti spanîye 
Avou l’wachisse dè l'Viye!... 


Rintréz, rintréz rad’mint; 
Li djoû d’dispiète, il èst co timps. 


Et vosse t-uche èst co à craye... 


’âme di mès vis 
Leûs cayaus. 


Leû r'gârd èst co dins totes vos crayes 
Et pa d’zos vosse tchausse qui si s'caye. 
L'uche vièrmoleuwe qui vint d'crinqui 

A Vvwè dè l’paujér'té d'mès vis. 


Leû fauteuy. 


Vos brès sont co douviès po lès ratinde 
Mais leù stofe, asteür, a l’coleûr dès cindes, 

Et vos r’sôrts sont disfwârcis pa lès doûs 
Qu'on vnus, pésants, s’achîr dissu leû choù. 


Leü Bon Diè d’keûve. 


Tos leûs-èspwérs sont d'mèré aclapés 

Etur vos brès stindus tot grands au laudie; 

Et d'l’ombe do djivau r'mont'nut dès-imaudijes 
Qu'on sovint r'lü dins vosse keûve richuré. 


Leü tchandié. 


Li flame di vosse tchandèle a blawté su leû front; 
Ele s'a r'wêti dansér dins l'murwè d’ leüs purnales, 
Lètchî leûs mwins djondeuwes, carèssi leûs dognons 
Et r'bouté dès coleürs su leüs djanès massales. 


Leü bioqui. 

Is-ont prusti l'dagne à l'saison 

Et r'chandi vosse prumi djèton, 
Divant l'fignèsse one coche bârloque 
Si t-achléye di lüjantès bioques. 


Leü vi lé. 


Gn'a co dès nuques dins vosse vi tchinne 
Qu'èst co pèsant d'leüs seurès pwinnes; 
Et dins vosse bwès tot cotwârdu, 

Gn'a co dès winnes qui djèmich'nut. 


Leü murwè. 


Vosse vi visadje a dès ploquètes, asteûr; 

Vosse vi visadje qu'a tant r'glati lès leûr. 

Et padri l'owèle dès-ans qui vos rascoûve, 
Maugré vos grètes èt vos chaurs, dji lès r'troüve. 


WERN 
a. 

Adlé Vos, Sègneür | 


Au r'cwè padri l’pôrtal di vosse paujère èglije, 

Qui fait bon , O Sègneür, à deux dnios s’asgligni; 

Et dins l’paix d'vosse t-auté, pa lès laids djoûs d'nwâre 
Qui fait r’pachant priyi. [bije, 


Ah! come vos soladjiz nos rascrauwes èt nos pwinnes, 

Come nos nos rapaujans en rèspirant vos fleûrs! 

Et quand nos n'è plans pus, come vosse mwin nos ram- 
Viè dès pus vrais boneûrs! [winne 


Car li boneür do monde qu’on ratind tote li viye, 

Ewou èst st-i, Sègneür, aut'pau qu’dins lès tchansons? 

C'èst quand-on pinse qu'on l’'tint qu'i r'fait one ascau- 
Po rispilér pus lon. [chîye 


Douviè l’ouy on momint, si stoûrdi saquans-eûres; 

Li timps d'vôy one sitwale qui blame èt qui s’'distind; 

Si dispèrtér dins l’monde sins-awè l’timps di s’cheûre; 
Li bérce, pwis l'ètèrmint... 


C'èst ça qu’nos lomans l'viye su nosse têre qui wachote, 

Qui balzine èt qui tronne, qui rôle èt qui s’cocheû 

Come one massale pièrdeuwe su dès-aiwes è rubote 
Pat’tavau lès bruweûs; 


Li viye èt sès fuméyes di djôye, damoûr èt d’glwêre, 

Sès tch'mins tot cotwärdus, sès spènes èt sès cayaus! 

Quand-èle si boute à rire, nosse cœür n'èst nin lon d'brai- 
Ni d'soufri come i faut. [re. 


Qu'il èst bon di d'zârtér pârèye vôye di misére 

Po vnu d'lé Vos, Sègneür, foû d'sès côps, lon d'sès brûts, 

Conèche dins vos deüx brès saquans-eüres bèles èt cléres 
Divant l’fin do disdü. 

I ploût 


Sins taudje, sins fin, dispeû dès djoûs, 
Plinnes di wachisse èt d’broûs, 

Lès pèsantes èt nwârès nüléyes 
S'aroqu'nut aux tch'minéyes 

En cotrinnant leü cote è fligote 
Dins l’ciél è pwinne qui s'gote 

Sès lârmes à grossès gotes. 

Et su lès bleuwès scâyes dès twèts 
Qui r'lüjnut come dès murwès; 

Su lès maujones totes règrigniyes, 
Su l'pavéye disbautchiye, 

Li pleuve siclauche èt danse, èt ride, 
Et daure aviè l'couro qui spite. 

I chone qui chaque pavè r'layi 

Pa l'pleuve qui tchait, 

Est st-on visadje qui brait. 

Et dins lès fonds naich'nut lès basses 
Qui r'glatich'nut, tot cafougni, | 

Li ciél qui chore à totès crasses. 
Dissu l'boul'vârd, lès vis-ayaubes, 
L'air anoyeù, cheûy'nut d'leû baube 
Et d'leû tignasse di fouyes, 

Li pleuve. 


A n'pus fini, dispeû dès djoûs, 

Su l'monde qui sôrte di doû, 

I ploût... i ploût... 

Et su tant dès crwès qu'on roviye, 

Su tant dès novèlès vîyes, 

Su tant d'bias sondjes à pwinne floris, 
I ploût à n'pus fini... 

C.C.P. 7956.97 «Les Cahiers wallons», 95, rue de 
l'Ange, Namur. 


Manman 


Pouqwè avonz viké si vîye ? 
Pouqwè avonz moru si rate ? 


1861-1952. 


Come vos duviz yèsse djolîye 

èstant djon-ne fiye; 

on l'wèt au vi pôtré djani 

qu'èst si bén flani 

qui faut qui l'keür advine lès visadjes. 
Mins nén dandji d'mèssadje (1) 

pou qu'on vos wèye vos dispièrtér (2) 
èt zouplér 

ôr du groupe di famile, skwéré (3) 
pô tireü d'pôrtrés. 

Divant mès oûyes 

i m'chène vos vir, ârsoûye, 

spitante èt avinéye (4) 

mi bén-énméye 

Manman. 


Gnongnon, (5) 

crâwyeü pouyon, (6) 

malasné djon-nia; (7) 

on s'agrapine aus-ès eüres, aus-ès djoûs, 

en satchant l’fwace au solia 

d'vos oüyes, quand vos éstoz clincîye su nos linçoûs. (9) 
Ene pitite frèched, rind co pus doù 

vo rgârd. Rôséye di bouneür, 

vapeûr 

di vo keñûr, 

qui nos rchandi, (8) nos alache a l viye. 
Put-ète oussi, rèstant d'kreuweü d'maleür, 

li grosse pôrt dè l kètche di vo vikériye ......... 
Avonz-stî couradjeûse dins lès deurès anéyes, 
mi bén-énméye 

Manman. 


1. discours - 2. éveiller - 3. groupé symétriquement - 4, gentille 
5. très petit - 6 chétif - 7, affligé - 8. réchauffé - 9 draps de lit. 

Djon-ne ome, frikèt, on si rkrèstéye; 

on s'cwèt li rwè dès bias, 

sins vir qu'on z'èst pus souvint l’cén dès vias. 
Li voye èst bèle, on rote a longuès-adjambléyes. 
Gwa pon d'astôdje (1) qu'on wsauréve askôchi 
pou discouvru l'cène qu'on dwèt vir volti. 

On s'boute a pièsse; 

lès ptits pèlos disclôynu, (2) 

crèchnu. 

C’èst fièsse! C’èst fièsse! 

On n’è-st-èsbleuwi, 

on aroke, 

on pète si tièsse 

aus-ès arèsses; (3) : 

on bat l’berloke ......... 

Adon dins Pombe éwoû ç'qui dÿvos avéve lèyi, 
dj'ai sintu qu'vos m'riwétiz, 

qu'vos m'ratindie 

m'ofrichant dè l’tindrèsse a rachènéye, (4) 
mi bén-énméye 

Manman. 


A s'toür on z'èst dvènu vi parén, 

su sès spales on sint pèsér l'satch 

où ç'qu'on tape lès boülôs (5) qu'on crôwe (6) dissus li 
Céchmén 

On z-èrva après tère come li queuwe dès vatches. 

À s’toûr on rwète li solia di d'dins lès cwéns. 

Mins quand on a l'bouneür di core awè s’manman 

i gnwa tant dès raskrôwes (7) qu’on rouvîyes; 

tant dès lâmes bén râte sètchîyes, 

quand èles sitrind dins sès mwins ratchîtchîyes, (8) 

lès cènes di sès èfants ......... 

Di dins l'trèfond d'mi-minme, 

dji frumjiye (9) r'pinsant 

a çu qui df vos ai fét dpwin-ne! 

Li bon Djeû voüye qui branmint dès anéyes 

vous fuchîche co radormitéye, (10) 

mi bén-énméye 

Manman. 


1. obstacle - 2. éclosent - 3. angles - 4, à pleines mains - 5, ga- 
lets, - 6, heurte du pied. - 7, malheurs, - 8. ratatinées. - 9, frémis, 
10. dorlotée. 

In sclat d'rire, ène djipriye, 
ridjiglant (1) su ls-arèsse 
dè l'viye drèsse. 


Ene pitite glawineriye, (2) 
ène rizéye, in clén d'otye, 
spite d'ârsoüye. 


In sèth’ côp di scoriye, 
èn'-ikè, li cwârdèle (3) 
qui tinguèle, (4) 


D'ène fènasse (5) qui pontâiye 
li clér pièle di rôzéye 
qui blamtéye. (6) 


M'Man vos-èstiz djon-ne fiye. 


C'è-st-a pwin-ne si vos aviz cwèfé Sinte Caterine 

qui dèdja vos duviz vos catchi dri l'nwâr vwèle. 

Vos aviz quate pèlos (7) pindus a vos cwârdèles, 
péyant (8) dja leü târtine. 


En ravalant vos lâmes, vos-avoz wéti l’mé, (9) 
èt vos-avoz rtoussi vos mantches squ'aus coturons ; (10) 
vos-avoz fé brotchi l'pausse intrè vos dognons, (11) 

dès anéyes, sins pômér. (12) 


1. ricochant - 2. taquinerie . 3, cordelle - 4. tend - 5, herbe - 
6. brille - 7, jeunes oiseaux - 8. quémandant - 9. pétrin - 10. cou- 
des - 11, condyles - 12. défaillance, 

Sakants-anéyes vos-aviz sti vo maisse 

on-auréve pus seû vos èpasturér (1); 

vos vliz ôrdér li pus grande dès ritchèsse 
vo libèrté. 


Mins ls-arèsses du gôria skavéne (2) vos spales, 

vos-arokîz, drinciye (3) dizous vo kètche. 

Lès lômes ridéne tôt’ di long d’vos massales 
salant vos bètches. (4) 


Et maugré tout, yèrtchant (5) vos baluchons, 

vos deûs pus djon-nes acrothîs a vos cotes, 

vos-avoz pris li ruwale aus tchèrdons (6) 
soumadjant : «rote ! 


Dé tès parints tès deûs ptites sèront bén 
ni ? disbautche nén». 


Deüs fréres djoûwenu dzous li woûte tâbe a tricotér ; 
pour zèls c’è-st-in rwèyaume, is sont dins leûs cayaus. 
Deûs chames, sakants pifos, (7) c'èst la tout leü niyau. 


E (8) 
N'èspétche qui sont Leup, Prince, Poûcèt ou Tchèt-boté. 


Su li dvant d’leû gayute (9) in vi boukè d’ridau ; 

in cindrén qui bèrlondie su chakin dès costés, 

leû manman, l’apurdisse sont st-entrin d'forboutér; (10) 
faut qu'on gangne li bètchîye pou lès deûs ptits colaus. 


Zûléz lès deûs machines, dès eûres, dès ans sins djoke. 
Uléz... pou n’pére di tchausses (11) vos auroz twès mas- 
[ tokes ! (12) 


1, entraver - 2. écorchaient - 3. fléchissant - 4, baisers - 5, trai- 
nant - 6. chardons - 7, bibelots sans valeur - 8. trésor - 9. ca- 
bane . 10, faire des efforts - 11. bas - 12 pièces de 5 centimes. 

Qué boune vènéye ! (1) Li fristoûye cüt. 
Deûs oûs su l’plat frîlenu dins l’péle. 

Nos vos wétons côpér dès bréles, (2) 

lès sumér su l’sindoû qui rlût. 


Nos-èstons achîds au culot, 
nos-oûyes riglatichenu (3) d'inviye; 
vos nos aléz donér l'bètchiye 

come a dès ptits mouchons pèlos. 


Bén paujéremint nos ratindons, 
chaque a no toûr on drouve si bèéch. 
Ene lètchète (4) d’où su du pwin setch. 
Mon Djeû, Man, come ça chènéve bon. 


Pacôp nos riyène a vos vâr 

drouvu vos bouche en minme timps qu'nos... 
Nos n’wèyène nén qu'pou vos ptits tchots, (5) 
vos passiz vos tour a l” lèditre, 


1, odeur - 2, ciboulette - 3, brillent - 4. peu - 5. enfants, 

C’èstéve a l’vièspréye d'in bia djoü d’èsté. 

Dissus lapas (1) d’luche, achîde su l’bleuwe pire, 
vos contiz vos pwin-nes a l’feume d'a costé ; 
pinsant qui djsokiéve, (2) vos dji djusqu’au pire. 


Li tièsse din vos choù dji choûtéve, strindu, 
disfilér l’ichaplèt di vos vikériye ; 

vos soufrichiz tant, vos n'è pouliz pus ; 
vos dèpèrichiz come ène fleûr flanîye. 


Vos causiz dè l'mwârt. Djvos sintéve frumijt. (3) 
Tout strapé d’angouche (4) dj'ai bré a finde l'âme. 
Vos m'prèssiz conte vos mi cwèyant tchôki... (5) 
Dj'ai toudi catchi li cause di mès lâmes. 


Ene anéye divant chaque stâcion, 

vos avoz gripé vos tchmén d'cwès, 
adon, skètéye, 

vos avoz lèyiz tchére vos bwès 

divant l’grande pwate di mès tayons, 
l’cinse du Baron. 


Vos aviz sploussi dè l'mizére, 

vos dwègts èn'-n'esténe adeuris, 
li pia rtanéye, (6) 

mins vo keür èstéve raténri... (7) 

Deüs gamines ratindéne leû mére 
dispüs ds-anéyes. 


1, seuil - 2. dormait - 3. frissonner - 4 serré d'angoisse - 5 
sujet au cauchemar - 6. durcie - 7. attendri, 

Vos m'avoz dit : 

«Wétiz bén tt-autoü d’vos, no ptit, 

rimplichoz vos oûyes èt vos keûr ; 

pus taurd si l’bon Djeû vos bènit 

çu qui vos ténrè l’pus a-keûr 
c'èst ç'oujène-ci.» 


Autoù dè l’grosse cwîz’niére l’famile èst rapûréye, (1) 

padzous li laudje èt woût mantia dè l'tchiminéye. 

Frîleûs, on s’raculote; i bijèle, c’èst l’ivièr’. 

Gn'a pèrson-ne qui mouftéye, (2) on-èst tèrtous paujère. 

Mi grand-pére dilé l’cofe, bén lèdjtremint ronkîye, (3) 

a cwère qu'in gros boûrdon, au dzeü d’nos tièsses, a 
[(4) 

Asto, m'grand cousin Nèsse, tijène li tchén : Nâti; 

mès djintiyes maseûrs, souriyenu sins krankî. (5) 

Tout conte vos dgnos, Manman, vos sèréz vo gâté, 

qui rouvîye sès raskrauwes quand vos l’radormitéz ; 

adon m'frére, su s'passè, aus pids d'nos viye marine, 

qu'a mètu s'dos au feu pou rèstchôfér sès skines ; 

èle a sès mwins djondeuwes dissus s'bleuw divantrin, 

on advine a sès lèpes qu'èle divisse aus-ès Sints, 

Su lès cwéns du mantia deüs crassèts blamtéynu 

çu qui fèt qu'nos-ombradjes su l'pavemint s’kotwadenu ; 


` [(6) 
au meur fèynu leù djèsse, tchandlés èt bon Djeû d’cuîve. 
Su lès câraus si spotchenu l'néz, dès plocons d'nive. 
Didins l’coû, trawant l'gnât, in sclat d'istwale bambiye, 
[(7) 
C èst l’lantiène d'in vaurlè qu'è va machi l'payiye. (8) 
Su l’costé, dri l’cinsi, sins brût, s’ride li mèskène... 


sessssessococosossene 


Dji lès rwès dvant mès oûyes lès souvenances dè l’cûjène. 


1. rassemblée - 2, parle - 3, ronfie - 4. bourdonne - 5, bouger - 
6, se tortillent - 7. balance - 8. mélange de paille et de son. 

Didins s’grand surtout (1) d'tchin-ne dji rwès co l'viye 
[ôrlod]e. 

Si n'èwiye a l'minute vos fét n'pitite clignote 

come pou dire, a mn-ikè, tès racoürci d'ène plotche. (2) 

Si kèsse èst di sklénbwagne, (3) s'on stièrni (4) èle ra 

[cote. 

Dins yink dès deûs panaus on z-a fét n'sikèrdache (5) 

autrubén l'balamnciér n'auréve seû fini s'coüsse ; 

A chaque côp qui barloque on wèt rlûre pa l’findache (6) 

in boukè di s’platia scuré au pére dès poces. 

Gn'a qui l’cinsi qui pou rmontér l’keûr dè Veujène. 

Si tic-tac è-st-a djoke s'on vout li rmète d’assène. (7) 

Asto, l’tire-botte ; didins, li baston a skorion ; 

pindeuwe, dès boûsses avou dès pwèdromes di léksion.(8) 


A l’cinse i gn'avéve nén dandjâi d'ülau, 

li stomak èstéve-la pou fé l'pilau. (9) 

L'tabe astokéye au meur dj'usqu'au plafond 
èst bachîye, lès bancs mètu tôt-di long. 

Abiye lès jates, li crau-stofé, (10) l’sindoû 

li canlète au lacia... Ardent, l’eûwe boût. 

Plin l’grand pot d’gré, ramponéz du cafeu 

la lès vaurlès qu'astokenu (11) le fwin d'leup. 
Aléz, Manman, tayiz dès brénkes (1) a rlâye, 
didins l'laudje pwin d’frumint a bèlès mâyes... 
On skrote (13) les tâyes, on lès .stron-ne si bén riwès 
qu'a pwin-ne s'on vos lé l'timps 

d’fé l'signe dè l'cwès, 

au dos du pwin. 


1. pardessus - 2, petite parcelle - 3. de travers . 4. éternue - 
5, ouverture - 6 fente - 7. d'aplomb - 8. sélection - 9. se plain- 
dre - 10. fromage - 11. cale - 12, tranches très épaisses - 13. sub- 
tilise . 

Djè l’wès, èle tént l'meur di dwète, 
l'drèsse riloyîye pa in sgoutwè... (1) 
Dji drouve luchè, adrète 
dji vos skrote ène lètchète (8) 
di ptit salé ; c’èst si bon frèd ! 
Manman vos èstoz aus-aguèts, 
vos m'maneciz (2) en skedjant vo dwègt, 
tout-en m'fèyant n'risète. 


Dins l’cwén, dilé l’fègnièsse, l’inkwète, 
èt ls-ôrnèmints tayis dins s'bwès. 
Dès anges qu'ont lès bouflètes, 
dès rôses fétes a l'tachelète,(3) 
dès tièsses di tigues qu'ont Pér di tchèts 
Din-in ridant i gwa l'télète 
avou branmin dès cences, au rkwè... (4) 
C’èst qu'pou cénq liars on trévudait 
in lite di lacia dins l'canlète. 


L'grand coutia dins vo mwin, vos gripéz su n'tchèyére, 
su l'tabe... A ! Mame ! a qui aléz foute li tièsse dju ? 
Djokéz-vos dji m'vas brére ! 
Vos n'vos-ocupéz d'rén, au d'bout d'vo brès stindu 
li coutia rlût, èt timps qu'vos ls-apissiz pa l'gâye 
Zim! taye èt rataye ......... 
Dji glète dissus m'minton pinsant aus-ès saucisses 
bén crausses, qui vont ridér tt-aleûre din m'capotine. (5) 
Qué boune vènéye d'atchiss ! (6) 
Scapés, la-wôt dins leû stamine (7) 
pans di ptit-salé èt d'jambons 
au sômi, pètenu l’rigodon ! 


1, égouttoir - 2 menacez - 3. grossièrement - 4. en sureté - 
5, ventre - 6. hachis - 7. étamine - 8. je subtilise un peu, 

Mi grand-pére rintère di campagne, 
sicran i rote ène miyète di sclénbwagne. 

Au preume, i va stitchi s’baston 

didins l’késse d'ôrlodje, adon 

tout bèlemint i va smète 

divant l’baromète ...... 

Pus pèrson-ne n'ôseréve ossi. 

Avou s'dognon i toktéye sakants ptits côps sètchs. 
li filé d'ârdjint n'a nén boudji : 

Beau- fixe ! Timps sètch ! 

Li cinci s'keü s'tièsse d'èn-ér' disbôtchi. 

On z-è-st-en plin juyèt, 

lès dinréyes bôynu d'swè. 

A ! come on tind après dè l'plouve ; 

mins l'mâye (1) n'èst nén bèle, i fét stouf. (2) 

I fauréve ène oradje, ène fèle lavache ; 

on li deîre, avou n'miyète d'angouche 

peù qu'ça n'amwin-ne dès grusias èt qwtout flache... 
Mi grand-pére s'a mètu a tâbe, 

on l'ratindéve pou z-ataquér ; 

a l'vole i mârmousse si bénédicité, 

Di tènawète djè l'wète sous crèsse; i m'chène minâbe 
avou s'visadje rontî ; (3) 

li pègnon d'sès orâyes mougnîs pô solia ; 

si lèpe du dzous, biléye, (4) rascouvreuse d'in papi ; 
si tièsse avou n'bowéye, di blancs tchfias ; 

si fén néz oü ç'qui di timps-in-timps 

pind 

come in pyèle di rôséye... 

Sès clérès-oûyes chènenu wéti en d'dins, 

i n'a nén lér fwûr guéye. 

I rumine : «Tant dès rüjes, tant du mau qu'on z-a yed, 
èt dire qui tout l'travau pou nn-alér a l'dédé (5) 
pa l’sètcheü. 

Si c'èst nén maleûreû! 

Si grande assiète d'a li, èst prèsse a disbôrdér; 
l’cinsrèsse l'iy-a vûdi deûs plin-nès loucîyes 

di soupe, dès lègumes a gros boukès, 

branmint dès canadas, ci wèst nin du bruwè, 
c'èst prèsse ène pètochîye (6). 

Mi grand-pére a boun-apétit 

Ça chore. (7) Come dji londjine, (8) i m'dit : 
«Qué nouvèle gârçon! 

Est-ce qui ça n'èst nén bon»? 

Manman, vos m'fioz dès grands oûyes, 
QOu-you-yoûye 

il èst timps qui dj vûde mi n'assiète... 

Di tènawète, 

li cinsi lève sès oûyes su l'baromète... 


1, apparence - 2. étouffant - 3. ridé - 4 fendue - 5 à vau-l’eau 
6, salade de pommes de terre - 7. va vite -8 traîne, 

Aus-ès montant dè l'tchiminéye 
pindéve sauni (1) èt brocali. (2) 
Dj'inviéve bén souvint li sauni 
pace qui di l’éreû (3) a l’vièspréye 
vos-aliz biacôp l’carèssi. 


Lès brocales s’èstéve li contrére, 

on stouféve trop rade leù lumion 

en lès ristitchant dins l’sauvlon. 

Leûs flamètches blameténe bén trop wére 
pou mn-âme qui bribéve dès royons. 


— Manman, dji voûréve bén n'miyète di crinme 
— Oyi, bon pou péyi, c’èst toudis l’'minme! 

Téz-è (4) vos rapéri dins l’cauve di d'vant; 

ptit tchèt d'après l'sint Djan. 


Vè-me-la divant l’bleuwe pire, spaisse d'in côrti; (5) 

i gn'a pus d’cénquante téles dissus l’téli. 

Qué bèle djane crinme, mi linwe file en l’wèyant; 
ptit tchèt d’après l’sint Djan. 


Pou n'nén glètér dji m'clince dizel n'téléye 

èt paujéremint, dj'avale sakants lapéyes. 

Dji rprinds mn-alin-ne pou mia richére au fèran; (6) 
ptit tchèt d'après l'sint Djan. 


Mins vè-me-la bén rguèdé;(7) dji rmonte au djoû. 
— Téns! Téns! Dji vos pinséve tcheû dins l’bougnoû! (8) 
Dji wès, vos auroz co fét du goûrmand, 
vos-avoz li d'bout dvo mouzon tout blanc, 
ptit tchèt d’après l’sint Djan! 


1. boîte à sel 2. récipient avec de petits morceaux de bois 
(brocale) - 3, aube - 4. allez - 5, main étendue - 6, y revenir - 
7, rassasiés - 8, fond de la mine, 

Avou l’'timps li solia askauche (1) bén dès skayons; (2) 

i faut pacôp ds-anéyes pou z-è vir lès royons. 

Mins come on z-è rchandi (3) quand on sint qui vos 
[Zètche, 

come on frumejîye di jwèye dizous sès preumîs bètches! 


Dins mès dwègts losti 
asteüre èst méstri. 

Mi frére è-st-a l’vile 
sôdärt au pupile. 

L’rivèt èst lauki, (4) 
Mame vos stoz tranquile. 


Mins maugré qu'djon-nias, 
nos faut causér bia. 

Boune come du pwin d’grin, 
toudis l’keûr su l'mwin; 
vive come dè l’sètche poûre, 
prèsse a tout rèmoûre 

Son manque di rèspèt 

au pus ptit d'vos diwègts. 


Mins, pacop, glawine (5) 
si nos passe li zine, 

d’vos fé assoti, (6) 

pou nos-aurpinti, (7) 
sins wére balzinér, (8) 

vos nos aklatchi 

ène bafe su no néz! 


1. enjambe - 2, échelon - 3, réchauffé - 4. relâche - 5, taquin 
6. tourmenter - 7. repentir - 8 lambiner, 

C’èst dja bén râre qui l’solia lâche 
longtimps su l’bouneür, sins pont d’rûches. 
Co souvint on l’sint fonde dins s'mwin 
come ène kawéye (1) di bûre qu’on strin; 

i brotche intrè tous vos dognons, 

eûwasse i ride, i file, i glète. 

Core bén s'on z-è ôrde ène lètchète : 
L'èspwèr! Sèrè ptète in djôrnon. (2) 


Li canon bouche, i stone au lon. 

On s’racrapote sins yèsse couyon, 

C’èst l’angouche qui strind li stomak, 
on s'èwâre (3) divant lès massakes...... 


I wa falu qu'in mwès, Manman, 

pou qui l’ guère zwèpe vo raculot. (4) 
Vos l’avoz bré dès djoûs d’asto; 
vos-avoz sti d'deuy quarante ans. 


On distère lès soûdärts dissus lès tchamps d’batayes; 
deur èt pènibe travaye. 

Vos l’chûvoz sins fwèbli, sins djoke, pyane-a-piyane (5 
asto mamezèle Oriane. 


Et vos l’avoz rtrouvé li côrps di vos gamin 
didins l’payis flamind ......... 


Su l’bôrd d’ène fosse au laudje, dji n’sés m'arètér d'brére 
rconechant m’ bén-énmé frére, 

rèfardèlé dins s’capote,; au mitant d'sès omes 
i fét s'tout dérin some. 


Su s'grèle èt blanc visadje 
si nwâre moustache 
fét n'tatche. 


1. petite masse - 2, germe . 3, épouvante - 4 Benjamin 
5. lentement, 

La quatrè-vingt chij-ans 
qu'èle èst vneuwe dissus l’tère 


mi chére Manman. 
Pacôp l’wéyant 


Si pléjante èt si lèsse, 
on pinse : qué bèle viyèsse! 


Quand nos èstons nos deüs èle mi dit : 
«dji rmérci li bon Djeü di co yèsse si solide, 
pourtant ai-dje rindu pwin-ne, ndon mi ptit!» 


Dji sès co si ptit adon qui dÿride, 
qui dji sès grand-papa èt qui m'tignasse blankit. 
Si p'tit! A! co dès ans pwûrtér l’tite 


pou z-awè l’contintemint 

dè l’choûtér, ranchi (1) pour mi, dins l'vi timps 
avou n'mémwère 

qu' c'èst nén a cwère ... 


Maleureüzemint lès istwères 
a brére sont st-a l'advènant. (2) 


1. fureter - 2, à l'avenant, 

Pouqgwè avonz viké si viye ? 
Pus longue èstéve vo vikériye, 
pu-ç'qui dÿ vos wèyéve voltiy'. 


Pouqgwè avonz moru si rade ? 
Pou toudis-la qu’on vos èpwate... 
Dji m'èsbare di sinte co m'keür bate. 


Dji m'vas nm'alér m'asgligni (1) su vo pire 
Pou l'fièsse dès mwârts. 

Dji n'brérè nén, dins m'cœûr sèrè bén pire 
Sins qu'dji n'm'èwâre. (2) 


Dji'clôrè mès-oûyes èt dji vos viré co, 
Tout-asto mi, 

M'radormité quand dj'èstéve pitit tchot 
Pou n'pus djumi. 


Mi fé doüdoüche (3) èt m'wéti d'toute vo n'âme, 
Quand bén pus tôrd 

Lès-oûyes broüyis, vos-èspétchiz lès lâmes 
d'brotchi dèôrs. 


Quand su l'difén vos-èstiz tout bèlmint 
Asto m'bârau, 

Lès mwins cwèjléyes su vo nwâr divantrin 
Sokiant vo sô. 


Peü d'fé du brât, dji lèyais m'plume èkwète (4) 
En vos wétant ; 

Vos souriyiz, rèvant dri vos lunètes 
A vos-èfants. 


Pou l'preumi côp 


Drinci, mérseû, pour vos mi boune Manman,,, 
Dji fafoüyerè (5) èn'-avè dvant l’cavau. 


1. agenouiller - 2, étonne - 3. caresser - 4 au repos - 5. bre- 
douilleral, 

Jamés vos dwègts n'èsténe a djoke, 
c’èst seûr li minme dins l’paradis. 
Vos tricotez dès fils d'Avièrge 
pou z-èn-abiyi lès ptits Anges 
qui véront fé sourîre, en rève, 

vos ptits-efants. 


O bèle Avièrje, Mére dès Manmans 
La m'brèssiye di fleûrs a vos pids, 
C’èst pou m'chére Manman; dijoz-li 
Qui c'èst li bustoke di sn-èfant. 


Ele dwèt yèsse sins manque dilé Vos, 
Ele èstéve si boune, si djintiye 

Qui Vos l’auroz ripris abiye, (2) 
Bén seûr, pou vèyt lès ptits tchots 


Dijoz oussi, qui dji n'bré nén ; 
Si gn'a dè l’frècheû su mès oûyes 
Qui ç'n'èst qui l’'bouneûr qui lès broûye ; 


Si dji soumadie, (3) dijoz-li bén, 


Qui c’èst pace qui... dji rprind mn-alin-ne, 
Dijoz-le Avièrje !... Qu’èle neûche pon d’pwin-ne. 


1. étonne - 2. vite - 3. pleurer en hoquetant. 

LES CAHIERS WALLONS 


XCIII L'offrande lyrique 
de Rabindranath Tagore 


Arvéye, mes djins! Sohaitez-m' bon voyaudje 
Dji vos tire mi rèvèrince. 

Wai, dji mèts l'clè d'sus l'uch! 
Dji r'nonce à tos mes dreüts su m'maujon; 

Dijez m’ seâl"'mint quand dj'è vas sakants bonès paroles. 
Djaurans sti lontimps vèjins 

Et dfai r’cî da vos-ôtes di pus qu’ dji n'plos vos d'nè. 
A c't-eüre li djoù s'lève, 
Li lampe est-au coron 

Li cile qui m'a lumè dins mnwâreù... 
On m'a houkè et vom'la prète à lèvè l'guète. 


J. Calozet 


Prumis bias djoüs 


Ci n'èst qu'on sorire, 

One miète di solia, 

Lès djoüs qu'vègn'nu dire : 
Nos-èstans d'nivia! 


Ci n'èst qu'dins lès-aubes 
Lès seüves qui bont'nu, 

Li timps qu'a fait s'baube, 
L'iviêr qu'èst foutu. 


Ci n'èst qu'one violète 
Au pid d'on bouchon, 

Ci n'èst qu'one cochète 
Où tchante on mouchon. 


Ci n'èst qui lès-eüres 
Qui riy'nu au nez 
Do culot qui d'meûre 
Tot èstomaké. 


Ci mèst qu'one aronde 
Qui po r'veûye nos twèts 
Dins on cwin do monde 
Aponte sès paquèts. 

Ci wèst qu'one carèsse 
Dins dès clérs matins, 
Ci wèst qui l’djon-nèsse 
Qui bâtit l'prétimps. 
Edmond Tillieux, NAMUR 


Mi fautèl 


I n'sét nin fé dès révèrinces, 

Dins l’grand monde, i n'y-a jamais sti... 
I n'èst nin moussi come on prince, 

I n'faut nin deûs-omes po l'boudji. 


Dji wa jamais vèyu malade 

Et maugré qu'l'a l'air pôvritet, 

Il èst pus solide su sès pates 

Qui lès trwès quarts di bias monsieûs. 


Et l’èsté quand dj'i fais m'prandiére, 

S'i gn-a one moche qui coûrt su m'néz... 
Come i sét bin qu'rin dire c’èst s’laîre, 
Il osse lès spales èt il laît fé!... 


Quand l’iviêr ramwin-ne lès chijléyes, 
Quand dj'a sopé i m'tind sès brès. 

Et quand i vwèt m'pupe aluméye 

Il a l'air pus eûreûs qu'on rwè. 


On m'dit sovint qu'i n'èst pus d'môde... 
Mins mi dji tins, èt c'èst bin m'drwèt; 
Pasqui dji n'èspêtche nin lès-ôtes... 
Dè mète leù d'dri dissus l'progrès! 


Edmond Tillieux 


Tchantér 


Tchantér! c’èst rovî totes sès pwin-nes, 
C’èst mète didins s’cœûr do prétimps; 
C’èst fé couru l'djôye dins sès win-nes 
Et dire aus-ôtes... qui tot va bin! 


Tchantér! c'èst fé flori dès rôses 
Dissus lès vôyes qu'i gn-a pont d'fleûrs; 

C’èst fé brâmint, di wêre di tchôse, 
C’èst spaude autoù d'li do bonneür. 


Tchantér! c’èst tchèssi foû d'leü kwète, 
Totes lès mizéres èt lès tracas; 
C’èst-st-one miète fé come l’aulouwète : 
Montér au-d’'divant do solia! 


Tchantér! c'èst fé sètchi lès lârmes 
Et rapauji tos lès chagrins; 

C'èst donér one flamauche di s âme 
Aus cias qu'ont peü dès lèd'dimwins. 


Tchantér! c'èst dire qui l'viye èst bèle 
Et qu'on z-èst contint dè vikér; 

C’èst todis wèyî su l'tchandèle 

Di peü qui l'vint nè l'vègne soflér, 


Edmond Tillieux 


Mi-y-ôrlodje 
Dialecte de Namur 


Dji n'saureûve nin vos dire si t'âdje!... 
Ele m'a conu qu'djèsteüve èfant. 

Tant dès djoüs au d'bout d'leü voyadje 
Sont vnus moru dissus s'cadran. 


Asteûre èle pièd one miète li tièsse, 

Gn-a dès côps qu'èle chore come li vint; 
Ou cor afiye qu'èle djoüwe li djèsse 

Dè dire aus-eûres qu'èle a bin l'timps. 


Ele tchaît tofêr dins d's-astaurdjiyes, 
L'ôrlodji dit qu'ça vint di s’cœûr, 
Qu'èle pout nn’ alér d'one emboliye 

Et qu'i nè l’faut pus trop cocheñr. 


Qui tot wachote didins s’carcasse, 
Qu'i n'saureûve pus wêre ï r'médi, 
Et qu’sèreûve timps dè l'mète à place 
Dins on p'tit cwin dissus l’gurni. 

Mins d'm'è fé quite, ça m'findreûve l'âme, 
Pasqui dji sondje qu'aus djoûs grigneûs; 

A l naît quand l’vint fait dansér l'blame... 
Nos n'saurin-n' pus cauzér nos deûs! 


Edmond Tillieux 


A m'chér viladje 


Nos-avans candjis 
Dialecte de Namur 


Vos n'èstoz pus li min-me viladje 
Qui dj'a conu èstant gamin. 
Non!... vos-avoz candji d'visadje! 
I gn-a l'mitan d'novèlès djins... 


Dji n'owès pus vos p'titès cassines, 
Aus vètes volèts, au twèt di strin; 
Vos n'èstoz pus là viye mârine 

Ni vos non pus, bon vi pârin. 


Li dimègne on n'djoüwe pus aus guîyes, 
Asteüre gn-a pupont d'cabarèt. 

Min-me lès dicauses ? sont roviyes, 

On n'danse pus à V Sint-Nicolès. 


Tos costés c'èst dès bèlès vôyes, 
Li progrès l's-a mètus d'nivia; 
On crwéreûve rotér su dèl sôye 
I gn-a pus ni bosses ni potias. 


On z-a ragrandi li c'mintiére, 

(Li viye èst coüte, lès-ans vont rwè) 
Didins l'têre où passeüve l'èrére... 
Asteüre il a poussé des crwès! 


On z-a sèré lès-uches dèl fwadje, 

Gn-a pupont di tchfau dins s'trava. 
Lès tracteürs ont touwé s't'ovradje, 
Su l'èglume dwam'nu lès maurtias. 

Dji n'vwès pus l’grand gayi dal cinse 

Ni l’blanke maujone inte lès deûs bwès, 
Et dji n’rivièrè pus dji pinse : 

Lès gros sabots do p'titFrançwès! 


Vos-avoz candñ m'chér viladje! 
Mins mi ossi, ca gn-a longtimps, 
Qui l'murwè m'a dit qui m'visadie 
N'èsteüve pus leia d'èstant gamin. 


Edmond Tillieux 


Li p'tit trin et l'autobus 
Dialecte de Celles 


C’ésteûve à l’intréye dol campagne, 

Dèdjà l’solia pèteûve à r'lagne. 
Su l’place dol gare di Gn'méle on bia noù autobus, 
R'lûjant, blinquant, fin prè? à fè s’preûmi voyadie, 
Fieut r'glati sès deûs-ouys su l’pôve vi omnibus 
Qui sofleut come on boû dissur one vwès d'gâradje, 
«Li Sauciètè, dist-i n'a vraimint wêre di cœûr 

Po sès vis sèérviteûrs. 
Co mile côps, ch'qu'à Dinant, vos-avor fait lès vôyes 
En hèrtchant à vosse cul dès cints rames di wagons, 
Tchèrdjis di tchausse ou d’bwès, di briques ou bin 
[d’tchèrbon, 
D'ovris èt d'voyadjeüs, di tourisses èt d'ârsôyes. 
Asteüre, vos duv'noz vi, vos v'là tot dishotè; 
Po montè lès gripètes, vos-èstoz foû d'alin-ne, 
Et pas d'foü come pa d'dins on v'lait ol man-nèstè. 
Do v'véye si mau livrè ça m'fait brâmin dol pwin-ne! 
I sèreut timps, m'chone-t-i qu'on vos mète al pension : 
Vos-avoz bin gangni do vripwèsè po d'bon! 
— Do v'toûrmintè por mi vos-èstoz bin-onête, 
Li rèspond li p'tit trin; portant, do distèlè, 
Dji nmi sins nin co prèt : 
Dj'ai co m'paurt à d'jouwè. 

— Taijoz-vos, vi soçon, ç'cop-ci vosse timps èst iute : 
Lès-autobus sont là, qu'on r'mète lès trins à iute! 
Rapides come l'alumwâr, lèdjirs come dès mouchons, 
Todi prèt's, todi prôpes èt jamais au coron, 

Nos-èminans lès djins dins lès pus p'tits viyadijes. 

Et nos n’rèculans nin po lès pus longs voyadijes! 

— C’èst d'djà bon, dist-i l’trin, avou vos trallalas, 
Nos vos r'vièrans pus taurd, n'fioz nin d’vos-èbaras!» 
L’ivièr a rarivè, raminant lès djaléyes, 

Il a tél’mint nîivè qu'lès vôyes ont sti bauréyes. 

Pus, après li r'lignadie, il a fait do warglas; 
L'autobus a statè. Li p'tit trin, su ç'timps-là, 

N'a jamais lèyi ouf do fè sès porminâdes, 

Tot chuflant si p’tit-air, à môde di couyonade. 


Si nos vôrins choûtè tos nos djon-nes pèle-chochins, 
Nos tap’rins aus vi fièrs nos-ostèys di d'dins l'timps: 
Nos r'nôyerins nosse patwès, nos vîiyès-abitudes : 

Is sont pus malins qu'nos pasqu'is fièt dès-ètudes! 
Portant il arive co qu’avou leûs colibètes, 

Tot s'chinant d’'leûs tayons, on l’s-î veut fè bèrwète! 


J. Houziaux 


Li tchfau et l'leup 
Dialecte de Celles 


Al sôrtiye di l'ivièr, li bon vint èt l'solia 
Avint couviè lès près d'on bia noù vèrt mantia. 
Pa lès-uches, pa lès-auches, 
Odès d'ièsse rassèrès, 
Bièsses èt djins, tot binaujes, 
Bizint di tos costès. 
A l’intrèye d’one pature, tot brokant foù do bwès, 
On leûp avisse on tchfau qui brosteut li djon-ne ièbe. 
D'avance, i s'è ralètche lès lèpes; 
Pus, s'ravisant tot-ossi rwèd : 
«Binastchèyu,- dist-i, qui n’èst-ce là one bèrbis : 
D} aureus rade fait do m'è r’pachi! 
Mais l’bokè èst trop gros : i faurè qui dÿ m'i prinde 
Adrwètemint!» 
Môde di rin, 
Il aprotche li cavâle en s’hèrtchant dissus s’vinte, 
L’atauje onétreumint, si mèt à l'arin-nè : 
«Ma fwè, dist-i, à v'véye rotè, 
A v'véye clèpé, 
I m'chone qui vos n'savoz pus aye! 
Et vos n'avoz nin trop bèle maye! 

Auriz mau dins on pid, quéquefiye? 
Dijoz-l au pus abiye : 
Po r'fé lès bièsses, gn-a pont à m'prinde, c'èst m'vrai 
[mèsti. 
— Li marchau qu'm'a fèrè n'èsteut qu'on'alcoti, 
Dist-ti li tchfau en r'lèvant s'pate;» 
Li leüp s'abache tot-ossi rade, 
Tchôke si nèz d'zos l'sabot, fait l'ètindu, 
Tot qwèrant s'place po clawè l'bièsse. 
Nosse tchivau, nin pus loürd, vos li make dissus l'tièsse 
On fèl côp d'pid. D'on randon v'là stindu, 
Quate fièrs è l'air, 
Nosse-t-apurdice-vètèrinaire! 
«Ca mèst bon, dist-i l'leâp, tot grûlant dins sès dints, 
Chakin s’'pârtiye, 
C'èst l'pus abiye : 
Dji sus botchi, poqwè ai-dj vlu fè do médecin?» 


J. Houziaux 


Li sindje et l’tchet 


Dialecte de Celles 


Djaucques li Sindje èt Minouche li Tchèt 
Vikint èchone, bèvint l'min-me sope, 
Addé non l'ôte, o min-me tokwè. 
Come francs-volers, lès deûs fiyint l'cope. 
Li djoü qu'i s'pièrdeüve one saqwè, 
Rèsse di bolète, trintche di djambon, 
Gn-aveut qu'fè do qwèru pus lon : 
Lès pansârds l'avint dins leû vinte. 
Quèstion d'bribè, pont à l's-i prinde! 
On bia djoü qu'is chîjelint zèls deûs 
En tchaufant leû coyène au fet, 
Is samûsint à wêti cûre 
Didins lès breüjes qu'on vèyeut r'lûre 

One pougniye di marons. 

Bèle ocasion 
Do s’ralètchi, èt d’zeûs l'martchi s'vos plaise, 
En lès scrotant do fè chumè leù maisse! 
«Twè qu’ès-st-adrwèt, agrichtant come gn-a pont, 
Dist-i l’sindje à s’soçon, 

Ti duv’reus bin wêti do n’n'asatchi saquantes! 
Por mi, si dj'naveus nin li mwin pâr si pèsante, 

Ti pous dire qu'is s’rint rade djostès, 

Dji nè l’s-t laireus nin l'timps do brülè!» 
Sur on s’fêt complumint, nosse tchèt s’mèt à l’ovradie, 
Tchôke si pate, pus l’risatche, 
Tire lès breûjes su l’costé, 
Onk à onk fait spitè 
Lès marons foù dès cènes 
Dosmètant qu'Djaucques lès scrote à fé. 
Tot d'on côp, bon-z-èt rwè, l’uche si douve : c'èst 
[Pmèskène! 
Au diâle nos des voleürs! Et nosse tchèt a stî r’fait. 


Lès p'titès djins, mwints côps, fièt parèyès bièstrîyes : 
Po fè l'fértune dès gros, is vont s'èmacralè 

Dins dès laidès-afères què l's-i d'nè one chandiye; 

Et s'il astchêt, après, on ls-î rit à leù nèz! 


J, Houziaux 


D'ja pièrdu on soçon | 
Dialecte de Annevoie 


Esteüve-t-i bia? Ci qu'on dit bia, franchemint cauzè, 
dji n'èl crwès nin. Qui èst-ce qui pôreüve d'alyeür si dire 
bia sins ièsse contrèbatu? 

Esteüve-t-i fwârt? Au djoû d’audjoûrdu li fwace a bin 
ravalè dins l'idéye dès djins. Ewou-ce qu'èles sont don 
nos mârines avou leüs brès d'ovrêres a tote mwin; nos 
tayons, lès bouteüs di quatôse èt d'sêze-eüres pâr djoü, 
lès roteûs d'trinte èt d'quarante kilomètes, leü kèdje dis- 
sus leû dos, Qui-est-ce qui pôreüve co s’crwêre fwârt 
audjôurdu? 

Esteüve-t-i bon? On côp r'piquès, nos-astans sovint lès 
mèyeüs dol têre, li lècsion. Li ci qu'on 'nn'aveut peü, i 
n'pout pus mau èt on n'si fait nin faute do l'discauzè... 
One djin qu'on vèyeüve volti, on 'nn'èst si télemint bin 
anoyeüs qu'on roviye tos sès twârts po n'pus veüye qui 
l’bin qu'èle nos-a valu. 

Li, èsteut bon. Ca s’pleut veûye dins lès-oyes di sès-ovris: 
onk di zèls nè l’a-t-i nin dit tot hôt èt i-gn-aveut nin onk 
qui n’pinseut nin come li. 

Socenauve? Ayi mins sins grande afaire : one sacwè 
d’bin pèzè; qu’on pougneut d’dins en tot lî d'nant l'mwin, 
De vèyeut r’lûre didins sès-ouyes quand i vos-atau- 
cheut. 

Ritche,... sûr qu'i l'asteut... d’one bèle famile èwou 
qu'on’nn'a todis pos sès caurs seûve-t-i dès djôyes seûye- 
t-i dès pwin-nes qu'on-z-è rapwate tortos s’glène po s'è 
ragaiyi ou po-z-è pâti tortos èchone... Ritche dol fouke 
di s’t ovradje qui rauye dju di s’payasse on cwârps tot 
trèssinant po l’astampè su dès djambes qui flitchenu 
co... Ritche dès nanches di sès tayons èt dès sovenances 
di leû vikadje, çumintè d'Fwè èt d'Espwêr. 

Tot ça, dj'i tûse po l'prumi côp asteûre qu'il è-st-è- 
vôye : jamais po lès sacwants côps qu'on s’aveut rès- 
contrè; dji n’aveus sondji a rin d’tot ça. Sacwants côps... 
come dji vos l’dis.. mins à n'è faleut nin d’pus po sinte, 
po sawè qui lès-idèyes astint lès min-mes, lès plaijis èt 
lès rascrawes ossi parèyes qu'one djèrmale. E s’maujc 
qui s’t-uche todis au laudje ni ma lèyi moussi qu'a dès 
pôves momints, dji m’ritrouveus come o l’nosse, addè 
s’lèt d'malade èwou qui s’croque l’aveut stindu; o culot 
èwou qui dj'm'asieüve po l'prumi côp come a one place 
tote a-eüréye; o l’tchambe di mwârt èwou qu'on r’vi- 
queut tant dès doûs, tant dès mwârts si près, come nos- 
èstins si près d’n-on-l’ôte, mi vi soçon... 

Soçon!!! Sins rin fè po-z-i pârvinu ni onk ni l’ôte, sins- 
i-sondji, sins l’vlu, on l’asteut div'nu; quèquefiîye pas- 
qu'on-z-aveut dri li lès min-mes nitèyes èt lès min-mes 
rûses;, quèquefiye pasqui èchone on-z-aveut yeû deûs 
côps vint’ans; l'âdje d'è mitan, ètur lès sclats dès spitan- 
tès-aireûs èt l'paujêretè dès cwéyès vièspréyes... 

Faleut-i, mon Diè ’qui dj'ôye montè l’Dies irae po m'fè 
v'nu a l’idéye, po m'fé r'viquè l’cwachüûre dès-eûres èwou 
qu'i s’faut dire arvôye po d'bon... mins ossi l’ènondèye, 
li wague d’èspwêr qui nos ramoncèle avou l’In Paradi- 
sum... 

L, Léonard 


Li sauverdia 


Dialecte de Bois-de-Villers 


Brave pitit sauverdia, 

Vos n'estoz nin fuar bia 

Avou vosse grîje calote, 

Et vosse clére brunausse cote, 


Vi soçon (Vi dans le sens de grand ami, précieux) 

Maugré li grand plastron, 

Qui dchind èt s’sistind lon, 

A paurti di vosse gwadje, 

Sus vosse grijâte cwarsadije. 
Et vos n'avoz, ma fwè, 

Nin du tout, pléjante vwè, 

Qui vos nos fyoz ètinde, 

Bin sovint tote one binde, 

One bone partie do djoû, 

Sus nos twèts èt nosse coû. 
Vêci, avou l'volaye, 

Vos-ègadjiz bataye, 

Li disputant li grin, 

Vos rosses, jusqu'au dêrin. 

Et quand vint l'mwès d'Awous', 
Vos v s'è dnez, bouche qui vousse 
Dissus l’bward des frumints, 

E gaspiyant bramint. 

Mins i faut qui dj'abréje, 
Portant, dins les cèréjes, 

Vos pirdoz co vosse paurt; 

Vos ratindoz sus l'taurd, 

Po qu'èle fuchnuche bin meñres, 
Come les vrés-amateñrs. 


Dj'as mostré vos dèfauts, 
Come, po iesse jusse, i l’faut; 
C’est li rvier dè l'mèdaye, 
Ewoû qu'i gwa qui vaye. 
Mins wêtans l'ôte costé, 
V's’-avoz des qualités 
Qu’trop sovint on rovie 

Et c’est st-insi dins l’vîe, 

Po l’pus p'tit des dispits, 
Rovis les grands pléjis! 
Dj'wête au pi done muraye, 
Ewou qui dins one craye, 
Ou dins on trau d’mani 
Vos-avoz fêts vosse ni. 

D'i trouve des moncias d’ées 
Di balouches, comèlées 
Avou ci qui v'savoz 

Jugez s’il est st-utile : 
Combin d’blanks vièrs, des miles, 
Ni vont nin fé soufri 

Nos plantes et minme pèri, 
E rondjant les racènes, 

Et pwis, i gn'a l’s’alènes 
Qu'il apwate à ses p'tits; 

Combin è distrût-i? 

Ci n'est nin l’pwinne, dji pinse, 

Do dire quéne rècompinse 

Qu'i mèrite rin qu'po Ça. 

Mins n's'arête nin là : 

Quand dj tchèruwe, djè l'pous voye, 
Galopez sus les rôyes, 

A mes talons vrêmint, 

Ramassez les vermins 

Li blank vièr, li mile pates 

Et crwèyoz-m, ça va rate, 

Ayi, p'tit brave mouchon, 

V's'estoz on vrê sosson, 

Mins l'ome mi freuve bin rire, 

Il est biesse à n'nin dire : 

Esse qu'i trouve on'ovri. 

Qui n,si fêt nin payi? 

I li dmande di l'ovradje 

Po li plu payi s'gadje; 

Brave pitit sauverdia, 

Dïi'sos sûr qui vos fyoz mia, 

D’vos pwinnes v'n'estoz nin titches, 
Vos gangniz pus qu’vosse mitche; 
Dji crwès qu'c'est st-on grand twûr 
Do sowêti vosse mwar. 


Ernest François 


Li prumi tchant do pinson 
Dialecte de Bois-de-Villers 


Li p'tit pinson, enfin rtrovant s'guèyeté, 
Après des mwès di soufrances et d’angouches, 
Tot foü d'li, danse et sautèle dins les couches 
Et bin sovint nos l'oyans djà pignter. 


I sint l’djonne seuve frum'ji dizo ses pates, 
Et s’aponti à crèver les botons, 

Li vint pus doü qu'mutnée dins les bouchons, 
Li vèt’ prétimps qu’va ariver bin rate. 


Et volci djà qu'i vout assayi s’tchant; 

Si, po cminci, maugré li, s'linwe fortchie, 
Il est portant si clér’ et si plin d’vie, 
Qui, maugré ça, i nos chon’rè tchaurnant. 

Mins, sins taurdji, sins one note qui chortée, 
I spitrè come one son'rie di cléron, 

Vif èt lèdjèr’, fo des tinrès ram’ chons 

Do grand pachi, ousse qui l’solia blam tée. 


E ratindant, i n'dimeure nin ’ rin, 

C’est qui l'vermine lî done dèdjà d'l'ovradjes, 
Etur les côps qu'i tchante èt qu'i ramadje, 

Il è purdjie les-aubes, prés èt tèrins. 


Mins dji m'dimande, li qu'nos rind tant d'services, 
Sins qu'on n'li pouye riprochi pon d'mèfêts, 
Qu'est si tchaurnant, si bia, comint qu'i s'fêt, 

Qui li lwè nè protéjenin conte nos vices. 


Ernest François 


Li premi tchant d'l'aulouwète 
Dialecte de Bois-de-Villers 


Ele a sokté padri one ruke di tère, 

Mètuwe à tchvau dissus l'bward d'on fossé, 
Dzo one bowée qu'on côp d'vint à rtrossé, 
Wétant les stuwales qui blam'tint leu mistère, 


C’est qu'là, peureuse, sovint èle ni dwat wère; 
Ele choüte li bîje, sus l'tèrin cabossé, 

Come one caresse tot bèlotmint passer 

E li chuchlant totes bèlès istwères. 


Ele prind s'virée po saluwer l'solia, 
Choyant l'rosée qui rglatit dissus s'plume, 
Si rate qu'èle vwêt qui l'orizon s'alume. 


Si premi tchant, assure-t-on, est l’pus bia, 
Sère-ce pasqui, di sbèle clére vwè sclatante, 
C’est ci qui l'vint li a contè qu'èle tchante. 


Ernest François 

Nos feumes et l’distribution 
d'aiwe 
Dialecte d'Assesse 


Vo ploz bin fé tot ç'qui vos vloz, 

Eles ni sèront jamé continnes; 

On a mètu l’aîwe è culot 

Po l'zis spaürgni tot sôtes di pwinnes, 
Et maugré ça, èles ont co l'air 

Dè vlu chiner et d'fé leù mâwe, 

Quand one saqui on sèreûve fiér; 

On v'les towreüve d'on bon côp d'âwe; 
Qui vôrinnent-èles awèt mia qu'ça, 
Pusqu'èles n'ont pus qui l'brès à stind e 
D'aü robinet à leù fornia. 

Ont-èles vraymint sudjet di splinde? 
C’est qu'vos v'foutriz li tièsse aü meur; 
Eles ont d'tafé l'minme qui les ritches : 
Eles toûnnut l'broc (est-ce qui c'est deur?) 
Et dins leüs tchampes gn'a l'aiwe qu'y stritche. 
Au cominçmint, c’esteûve pléji : 

«I faleüve ça po nos aüjminces, 

Ci n'est pus rin di travayi; 

Maria todi, kéne diffèrince!» 

Nos avans sti trop rate binaûckhe, 

Ca nn'y estans jusse po nos frais : 

Leüs complumints, leüs ptitès baûches, 
C’est djà do vi, li timps passé; 

S'est st'avou ça come tot ôtes tchôses : 
Li môde des robes et des tchapias, 

Les mantias d'gates, les clairès tchôsses, 
Ça n'si pwate pus, à pwinne novia... 
Dijans ossi, intur nos z’ ôtes, 

Qu'onl'zis a fé des sâles di bain 

Avou tiène aîwe et minme dè l'tchadüte. 
(Faut-i qu'on féye mwinsse qui l'vèjin?) 
Mins c'est st'aus omes à les ètinde, 

Qui l'invention profite li mia : 

Is aroznut leüs plates bindes 

Avou l'tuyaü, aü lieû d'sayas; 

Gna pus dandjê d'couru à l'basse 

Po fé l'bouwéye ou po spaümer; 

Po waîre, èles nos traîtront d'bounasses 
Asteür qui c'timps-là est passé, 

Pusqui nn'estans à dvisse fontinne, 

Dja ètindu ayir à l'nait, 

Intur kékones et Philominne, 

Çoci qui m'a astoumaké : 

— «Tènoz, qui volà, ké novèle?» 

— «Po dire li vray, dji n'è sait pons, 

Dji n’sôrtiche pus, vèyoz Adèle, 

Dispôye qu'on a... ldistribution!» 

— «Oyi, c’est l'vuray, c’est stone affére, 

On wsi vwèt pus qui par-azêâr, 

Po s’raconter tot’ ses misères, 

Qui qui ratind et qui qu'est mwârt!» 

Leüs mwins crwèzléyes sus leü cwarsaiche, 
Clinçant leù tièsse dissus l’costé, 

Eles cauzinnent djins, et tot l’viatche 

Dsus on rin d'timps a sti rtoûrné. 

— «Et tot’ nos pompes vont ièsse rôyies, 
Vindeuwe po rin à des martchands!» 

— «Qui ratindnuche todi, Sophie, 
S’gnaveüve des panes come po l’courant!» 
— «Faûreûve ca, tins, di tènwète, 

Nos rpurdrinnent ainsi nos cantias 

Et nos pôrinnes rifé l’canlète!» 

— «Oyi!... mins ça sèreûve trop bia!» 

Vos les vèyoz, quand ça sospire, 

Totes nos comères, les pôves djins 
Dmèrant è cwète des djoûs ètires! 

— «Cwère des vôyes d’aîwe, dj inmedâce co bin!» 
Pusqui dji v'dijeûve ènawaire 

Qu'èles ni sont nin à continter. 

Eles parvéront todi à braire, 

Et nos z ôtes... à les apauchter! 


Alexandre Bodart 


Onk n'est nin l’ôte! 


Dialecte d’Assesse 


Polyte aveüve achté on bia rozlant pourcia, 

Wére gros pusqu’il l’pwarteûve à s’brès, dins on tchèna. 
Il aveûve riblanki on ran po mète si bièsse, 

Qui dveüve si dire là d’dins, come on couchèt à l'fièsse 
Et brêmint mia lodjî qui li rwè dès singlés; 

On wèl ritroveûve pus dizos l'botia stramté. 

Mins, contrairmint à li, si mésse si tourminteûve; 

Ca l’drôle ni mougneûve rin di çu qu’on lî doneûve, 

Nos’ cinsi plin d'pacyince, li apwate, po s’soper, 

Des ronds canadas, bins cûs, à dméye-pèlés. 

A l'odeur, li noûrin vint gnoufter didins s’batche 

Avou l'air disgosté come, v'sèpoz bin, on rat... 

Et pus i toûne si cu, richinant minme sus l’watche, 

Di désespwér, nos stome s'aüreüve raûyi les tchfias. 

C’est st’à fwasse dè tûzer qui li vint à l’idéye 

Di s’planter à quatre pattes, li nez dins l’caboléye, 

Fujant l’cia qui s’èdone avou fèl appétit 

Po sayi d'fé vnu l'biesse qui n'boudjeûve nin d'on pid. 

I l'huke po qui vègne mète si gueüye didins l'potéye 

Avou d'dins dès rlaveures et d' l'agostante burnéye; 

Mins llaid mougneü, grognant, respondeâve à s'façon 

En choyant ses orèyes et s'kèwe à tire-bouchon. 

A ç'momint-là, Zavié, qui passeüve padri l'haye, 

En vèyant l'uche aü lautche, tape on côp d'oüye pa 
[lcraye, 

Et à voûye si vèjin qu'est sl’ainsi ascropou, 

I s'dimande si vraymint i n’est nin divnu fou. 

Et li criye po voûye si l’est co d'aplomb dè l’tièsse : 

— «Est-ce po d'bon qui t'fais l'Zante ou bin est-ce po fé 

[l’bièsse?» 

— «Taisses-tu, va, dja st? cwé li parent qui t’owès-là, 

Mins i n'vout nin mougné, minme ses rutabagas. 

Dji n'sais pus qu’inventer po bin lî fé comprinte 

Qui puréye et laton, c’est l’mèyeuse dès marintes; 

Dj'è li mostèr comint qu'on y tchaûke si grognon 

Sayant pa tos moyins dè lî prover qu'c’est bon!» 

— «Oyi, disti Zavié,ça t'chone bon à ti-zôte, 

Mins qu'est-ce qui t'vous, valet... on couchet n'èst nin 
[lôte!» 


Alexandre Bodart 


En s'ritoürnant ! 


Dialecte de Annevoie 


Dins nosse payis, tot-à uréyes 

A bosses, à fosses èt a toürnants, 
C’è-st-èwarant dins one montéye 

Ç qu'on veut dri li, en s'ritoürnant! 

Vèyoz li p'tit boquèt d'pisinte 

La tot-au fond : c'èst d'la qu’nos v'nans! 
Li brume l'èvolpéye di sès bindes 

Come on fachau, en l’ritoûnant. 


On distoù! On l'veut mia asteûre, 
Dins l’solia, lès mossèts, lès fleürs, 
Ça sti l’pisinte dès dfjon’nès-eûres : 
Sicole, bambous, maraude, boner!! 


Ayes dès tindeüs a l'amourète,... 
Pisintes qui n'waîtenu qu'a s'coplè... 
La qu'èll' l'ont fait : lès deûs vôyelètes 
Divègnenu on tch'min a peu prés. 


Pus laudje, li vôye l'èst, mins pus deure 
Ele gripe dins lès ronches, lès cayaus! 
Djon-nias, purdoz bin vos mèseures : 
Min-me li deûs, on s’fait co bin mau! 


Di tènawète one ripwèzéye, 

On p'tit côp d'vint qui rafrérit, 
Mins bin sovint one grosse nûléye, 
On côp d'tonwâre qui vos moûdrit. 


Dins lès plaïjis, dins lès rascrauwes, 
On gripe li tiène a s? môde tortos. 

Mins on l’gripe; pa côps on s’sint flauwe 
Epwis on r'lance au-t-truviè d’tot. 
Fait-à-fait, tortos on fêt s'vôye 

En rotant, courant ou clèpiant 


Et tos l's'ans on rabat one rôye 
Et on sommadje... en s'ritoûrnant. 


L, Léonard 

Li dêrène awous’ d'a Tâve 
Dialecte de Annevoie 


Dins leû p'tite maujone, ascropûwe au bwârd dol vôye, 
qu'il èstint eûreûs, nos vwèsins ! Sondjoz : couru après 
lès sèptante-cinq, vikè di s pension d’ machinisse dins 
lès cayaus qu'’on-z-a v'nu au monde, qu'on-z-i a conu 
s’ pârin èt s’ mârine ; au mitan dès bins qu’il ont luwè 
dins ľ timps aus vîs monsieûs, qu’on lûwe asteûr à l’ vile, 
ça vaut gros, si gros, don, ça qui, à dès parèyes-âdijes, i 
chone one miète qui tot ça, ça èst pus da li qu’ d’au 
maisse. On-z-i a rènè, on-z-î a soufri, on-z-î à moru ; a 
vosse chonance, n’èst-ce nin co pus lès rascrauwes èt 
l rabat-djôye qui lès plaijis, lès deurès-eûres qui lès 
paujêres qui fwârdjîyenu lès tchinnes di nos sintimints? 

'L aveut ainsi quék’fiye deûs cints-ans qui sès djins 
dimèrint o l’pitite maujo, vêla su lès Tris. Addé I’ vôye - 
one pisinte qui lès sôdärs de César avint ralaurdji èt 
kèrdji po-z-è fé one vôye - li p'tite maujo s’aveut stampè 
on djoû, bâtiye di crawyeüsès briques cûtes à sacwants- 
ascauchiîyes di d’là, di blok’nasses sômîs d’tchinnes à 
w nin-z-è veûy li fin, èt là-d’sus, dès twatches qu'on-z- 
aveut aumè por lèye èt dès panes di sclimbwagne qui 
s’agritchetint à-n-on l’ôte, qui P vint menn’ a jamais 
v'nu à d’hout. Li sou doneûve d’abord dissus l vôye, 
mins, seûye-t-i qui, come lès viyes djins, li viye maujo 
s’aveut rétassi, seûye-t-i putôt qui P vôye, div nûwe 
grandiveüse, aveut sti odéye do todi ièsse rabiyiye di 
pondants cayaus, spotchîye pau gros rôlia, rauvléye 
paus cantoniés, on l’aveut su l’difin r’tchaussi d’ bias 
pavès d' dij arindjis môde di caurtis d’ lune : quand 
djè s-a conu, li sou aveut r’tchèyu trwès montéyes à 
contrèbas, èt i faleut d’chinde po-z- moussi. Etur lès 

meurs èt l’ grosse pire di bwardûre, ça li fyeûve one pi- 
tite pavéye èwou qu'’on-z-êsteut si bin à I’ vièspréye èt 
P dimègne après nonne po lire si gazète èt po copinè. 
Vêtes volèts, blancs meurs, pîds èdaglès, à Paukes quand 
ell’ aveut fit twèlète, vos-auriz yeû dit one bone viye 
djint avou s' brune sandronète, si blanke taye èt on bia 
noû d’vantrin qu’on v'neut do displèyi en lP’ satchant 
foû do l’ drèsse. A mwin drwète, on vi pwâri stindeut sès 
couches au pègnon come on-ome qu'èst scrans èt qui 
s’soladje en stritchant tos sès mimbres à l'air ou dô bin 
po tchaufè au solia sès djonteures nukéyes di rumatis- 
ses. Aus djoûs d’ grand vint, on-z-aureut bin pinsè qu'i 
s' tineut insi po mète li pègnon au r'kwè. A sès pids, 
one vôyelète si covèrineut è pindice su dès gros cayaus 
cauv’lès pa lès wacléyes dès colêres èt pwis èlle è coureut 
totautoû dol maujone po vos mostrè lès-ayèsses : li stau- 
ve dès bèrbis, li comun, l’abatu èt li p'tite grègne ; tot 
ça dins li d’zos avou dès vôssûres come dès skines di ví 
baudèt, pus stocasses qui lès cènes d’asteûre. Li cina, li, 
asteut mèstu au d’zeû dol coujène èt dès tchambes avou 
one bawète qui doneut su li d’vant. Pa-dri ? maujone, 
one pisinte paurteut lès tères è deûs ; d'on costè l’corti 
èwou qu'on fyeûve one miète di cot’ladje èt I’ prè po mè- 
te lès bèdéyes au tchamp, èt à P gauche mwin lès bo- 
kèts d’ tèrain po lès canadas èt l’ frumint : avou li d’ 
bout qu’on lèyeut po l fènè, ça vos fyeûve pus d’ noûv 
vèdjes, causu on d'méy bôni po t’t-à-fait. 

Avoz d’djà fait l djârdin ? Adon, vos savoz bin qu’a- 
près lès plouves, lès cruwaus boutenu come s’il aveut 
choyu dès banseléyes di sum’çons. Avoz plantè èt rètè- 
rè dès canadas ? Si c’è-st-insi, dji n’ vos-apudrè nin qu’ 
lès canadas stofenu lès misères s'on lès sogne come i 
faut, mins dins lès saurts qu'è vont cu d’zeû cu d’zos, 
lès man-nèstès fèy’nu filè lès ranches, èt v’ n’avoz qu’dès 
kinikes. 

Cot'li, pitit sinci, li Tâve sogneut sès vèdjes come si 
locèt ; èt si onk asteut todi r’lûjant come on clau d’keüû- 
ve, lès têres, zèles èstint todi ossi nètes qui dès grint- 
ches : ci n’êsteut nin rin, don ? 

L’iviêr aveut cor on pid avaur ci qui dèdja nosse vwè- 
zin sinteut couru dès frumejons dins sès mimbes. Wais! 
au djoû d’audjoûrdu on n’ divise pus qu’d’élèctrique, don; 
èh bin, dji vous bin wadji qui c’èst ça què lî chaurpouy- 
eut dins sès brès aus prumêrès blames do solia, qui fru- 
mejeut jusqu’au d’bout di $’ locèt po n’ si rapauji qui 
quand i p’leûve donè l’ prumî côp. Ci djoû-là à l’aireû, 
quéne dicauce ! Do djoû di d’vant, l’ baromète aveut sti 

urtinè mwint’ èt mwints côps ; combin d’ sôrtîyez aveut- 
on fait su luch, su l’ pavéye, dins lès pisintes qui r’su- 
wint à maque, combin d’sospirs èt d’'côpz d’ouy au wôt, 
si mwin stindûwe à l’ pène di s’ calote : ci sèreûve co 
bin po d'mwin ! 


A l’ piquète do djoû, rin à fè po l’ tinu è cwète. On 
côp lès volèts tapès au laudje, chal’tant d’one djambe 
- savîz bin qu'il aveut ieû l’ djambe câsséye èt mau r'mè- 
tûwe ?- i n’ frapieut wêre divant do-z-ataquè l’ preû- 
mêre tchôke do prumî djoûrnau. Quand nos passins au 
matin, il asteut d'djà prèt à ruv'nu d’djunè, èt nos-as- 
tins nos mwint’ à l’arin-nè en tot passant : «Elle èst bone 
Tâve ?» - «Oyi, ça, m’ fi, c’èst do ch’nouf.» «Vos nn’auroz 
d'djà ûsè dès locèts, vos, Tâve...» - «Dji n’? lès compte 
pus, m’ vayant.» «Quand v'sèroz mwârt, on mêtrè sûr 
on locèt dins vosse vacha po quand vos rèch-roz addé 
Saint Pire!» - «Dji n’ dis nin qu'on, va, tais’.» Et. tot 
rèspondant - l’onêtretè, on n’a qu’ ça èt s’ jate di cafè, 
don, lès p'titès djins - nosse Tâve fouyeut, fouyeut : i 
fouyeut pus d’iût vèdjes. On dit fouyi, non ç' n'èst nin 
ça, fouyi. Avou lès jèsses d’one moman qui disfache si-t- 
èfant, il intreut s’ locèt è têre si adrwètemint qu’on-3- 
aureûve dit qu'il aveut peû do li fè do mau ; li paletéye 
asteut si abiy'mint, si sub’tilemint r’toûrnéye èt rarin- 
djiye, èt l’ rawète rideut doûcemint dins l’ royon, tot 
ça d'on mouvemint todi l” minme, lèdjêr èt précausio- 
nant. Miloutéye, c’èst P’ mot : c’èst l'miloutè qu'il aveü- 
ve fait, come si papa, come si pârin èt co quék'fiye lès 
cias di d’vant. Comint n’aureut-êle nin ieû sti come dol 
pènéye, si têre ? Nè j’aveut-i nin d’djà tote rifouyi on côp 
après l' campagne ! 


Fèvri : abiye lès chalotes èt lès grossès féves! Dès 
mârsadjes quand lès frumints d’iviêér manquint! A Y 
Saint-Grégôr, lès-agnons, èt pwis lès pâres, à P Saint- 
Djôsèf, lès timprus canadas èt après, lès mange-tout, sins 
rovyi on bon parc di Saint-Esprit - rin d' tél po l’ sope, 
mi fi, c’èst dèl tchau ! - Là d’djà qu'i faut stièrlè lès pwès, 
lès pus bias qu’ dja vèyu j'qu’asteûr, Tâve ! - «Portant, 
dj'énn'a d’djà ieû dès pus sogneûs, mins dji n’a nin à 
m’ disbautchi...» Après Il’ locèt, l’olète, li razète, Pawe: on- 
z-a balè, rèpè, rimontè, raiwè. Lès plantes di canadas, 
égâles come s’èlle avint passè à l’ sârpète, èstint arind- 
jiyes li minme qui les sôdârs dissus l’ place di Saint-Au- 
bwin aus grands djoûs d' fièsse. Lèvè tot timpe, pètant 
si p'tite plandjêre après nonne, lès djoûrnéyes passint. 
A l’ vièspréye, tètant s' pupe didins s grand démoné 
fauteuy d’ôsère, assis au pêgnon, baube à baube avou 

P solia qui d'tchindeut su Flawène; sès-ouy, rilüjant 
pa-d'zos s' calote rabatûwe po l lumiére, rabrès- 
sint sès bokèts, sès dinréyes, do timps qu'lès bèr- 
bis,alachiyes dizos l' gros grintchi, satchint su leüs la- 
ches à lès chortè en tot bwèrlant po rintrè o stauve, - 
«Non di dio, binde di tos pus-rins ! » Et, d'on lan, l' Tâve 
s'a drèssi po clapè dins sès mwins èt mwinrnè do brût : 
di dzos s' pène, il aveut trèvèyu one volèye di pièrots s' 
rabate dins lès frumints tot rossias qu'on va soyi d'on 
djoü à l'ôte. Come li timps va rwè ! Là d'djà lès dinréyes 


bones ! Abiye, lès djins, tant qu'i fait do timps ; on faut- 
che ! ça n' bambyeut wêre po soyi lès sacwants vèdjes, 
rascoude, sitampè, djavelè, ni co po lès r'mète... Pus 
taurd, quand on batreut, èt nosse Tâve bateüve au tonia, 
ci n' sèreut vraimint qu'adon qu'on saureut, ç' qu'on-z- 
a. Sèptimbe : lès rauyadjes di canadas, lès feus d' ran- 
ches, li r'niètadje dès têres po l's-auyenè bin nètes aus 
baujes dol plouve èt aus sgotemints dès nives qu'èlzi 
sèront si d' profit aus djoüs d'èsté... Et là cor one anéye 
di iute. Et lès-anéyes qui s' siyint, si cobourant-n-on 
l'ôte djoü après djoû : ça tècheut l’ cwéye vikairiye d'on 
mwinnadje avou sès-ovradjes di tos lès djoüs, sès dis- 
pètronadje èt sès plaijis. Vicadje a-eürè do c'mincemint 
q’ l'anéye jusqu'à l’ difin, qu'on-z-i èst acostumè qui 
c'èst come li bon pwin qui n' chone si bon qui quand on- 
z-èst livrè à-z-è mindji do mwais. 

Poqwè faleut-i qui l’ vile, avou s’ grande gueüye qu'a 
todi fwim, qu’éfornéye fait-à-fait tot ç’ qu’èle sét co apè d’ 
têre autoû d’ lèye po s' tapè au laudje, poqwè faleut-i 
qu’èle vègne plantè sès dints èt clawè dins lès Tris q’ 
Salzène èt broufyi lès cortis, lès coteladjes, min- 
me lès viyès briquetriyes do timps passè ? 


Bin longtimps, s' galaferiye s'aveut arètè a quate pas 
dès tèrains d'à Tâve ; li dêrène guère aveut statè lès 
travaus, mins là qu' si stomac' li r'kèkieut. Li viye mau- 
jone qu'aveut ècor on côp vèyu pèsselè s' pavèye pa lès 
sôdârs di totes lès parotches èt qu'ènn'alint d' tos lès 
sins, qui lès gros distèrminès crapôds-vélins d' fiêr avint 
fait alcotè totes sès djonteures, qui s'aveut tél’mint 
racrapotè d'zos lès bombes qu'èle nè lî avint rifté qu’ 
sacwants panes, qui totes leûs-èmantchûres di démon 
avint spaurgni, volà qu’ c'èst l’ païs què l'aleüve achinè! 


On djoü, on baguereut, on sèr'reut lès volèts po d' bon 
on mètreut l’ clé d'zos l’ uch, ratindant lès moüdreüs. 
On l’ discôrtulereut, pane après pane, dins one grande 
poüssêre di vis strins d'mityis ; sômi après sômi, èpous- 
selant au vint do bwès dismoûji paus cruweûs ; dissotant 
brique après brique dins dès blankès voléyes di mwârti 
à l’ tchaus' èt à l’ boukète... èt t't-à fait insi djusqu'à 
r'djonde têre. Li têre... li ch'nouf, mi vi Tâve, èle li va 
ièsse awoürléye. Avou dès grülemints d' tchin arèdji, 
lès dints èt lès grawes di fiêr èl vont frochi, foryi, agni, 
s'brôchi èt coatchi à grantès cawèyes, li r'toürnè èt I 
comachi avou l’s-agauches èt l's-aurziyes èt-z-è fè dès 
bèrdouyes èt des wachisses : i vont fé brotchi s' seûve èt 
drinci s' fwace... 


Bachoz vos brès, vi pwâri, ripwèzoz-vos, i-gn-a pus pèr- 
sonne dri vos : li bije pout ûlé, lès ta-urias èt lès vias 
poľnu scoryi, pus dandji do l's-arètè. I-gn-a minme pu- 
pont d’ cayaus, i-gn-a pus qu'vos... vos èt I’ djonnèsse 
qui boute didins vos racènes. Wêtoz à vos ! L'èpe a r’gla- 
ti au solia èt come on côp d’alumwäâre a cwachi dins 
vosse pid, mwints côps èle cwacherè co, tant qu’vos n’ 
sèroz dju. Brèyoz vos dêrènes lârmes di seûve dissus lès 
meurs qui vos n’ racwètiroz pus, dissus lès pwâres qui 
vos nn'auriz ieû si sogne èt qu’vos n’ pwateroz nin. On 
vos rauyerè jusqu’à l’ djôye do fé r’djaurnè à vosse pid 
one sitokéye di djètons. Fin drwèt jusqu’au coron, vos- 
auroz sti l’ dêrin dès vicants au mitan d’ totes lès poûs- 
sêres di ç' qu'a stî one bèle pitite maujone. 


* * * 

...Mins, dins vosse lèt o l pitite tchambe, qu’avoz don, 
Tâve, à vos co-oûdri tot frèche di tchôd èt à vos cotapè 
ainsi... Dès nêts èt dès nêts au long, à qwè tûsoz, timps 
dès pèsantes-eûres qui vos d'mèroz rèwèyi ? Est-ce-ça 


qui vos r’passe o l’ ièsse, tot ç’ qu'a sti... tot ç qui va ièsse... 
tot ç’ qui n’ va pus ièsse. 
Portant, c'èst co vos meurs, asto d’ vosse mwin 


qui sint après l’ ví bèniti, qui vint do fè barlokè l’ câde 
avou l’imaudje di l’Aviêrje do Rempârt... Li pid d’ vos- 
se lèt côpe todi one pârtiye do l’ cléreû do l’ lampe qui 
lume dissus l' rüwe... C’èst todi I’ volèt di d’vant qu’al- 
cote avou V” vint... Poqwè n’avoz nin v'nu don èyîr fè vos 
catoûs d’ssus Puch, li mwin stindûwe divant I’ pène di 
vosse calote ? Poqwè bwèstyiz pus bas en trinnant vos 
sabots dins lès pîsintes... Ele vos fait mau, vosse mwaije 
djambe... Faurè portant sondji à fouyi : P prumi solia 
lûrè d'mwin au matin èt lès chalotes vol’nu d’djà djètè. 
Alez, su pid ! Là qui clérit... P tayant d’ vosse locèt rilût 
aus prumêres-aireûs dol djoûrnéye... Qui fafouyoz à 
spèsse linwe en d’visant d’ papîs èt papîs?... Si vos n’ 
vos v’loz nin lèvè, djokoz-vos d’ vos d’cheüûre ainsi èt do 
djârgonè èt do rütyi... èt do suwè... à mwârt... Mins qwë, 
rèspondoz... Bin sûr qu'il è faut nn'’alè, trouvè à s’ lodii, 
bin sûr qu'on-z-a ratindu vingt-ans d’ trop, mins à ça 
gn-a pus rin à fé don ! Rèspondoz ! 

Rèsponde... èco faureut-i sawè... Saurè-i-i co seûr’- 
mint ? Lès djoûs d’ d’ tûsadje èt lès nêts à sondiji, dès 
samwinnes èt dès mwès, ça vos rédwit à sèptante-cinq 

ans... Lès cayaus tègnenu au cwârps come li cwârps 
tint aus-ouchas... èt l' Tâve a atrapè macsigrogne. ...S'i 
n'rèspond nin, c’èst qu'il a tchèyu. 

O, ça n’ dur'rè wêre ; li côp a sti tèribe, mins l’ vi 
tchinne pout co ossi bramint divant do bauji têre. Bauji 
P têre ; ça n’ lí èsteut nin malauji, à li què l’ con'cheut 
si bin, I’ têre, què P vèyeut si vol'ti come on galant s’ 
mayon ; èt quand il a sti r’mètu, divant do paurti, n'èst- 
ce nin li qu’ dj'a vèyu, à I’ vièspréye tote basse, qui broy- 
eüve dissus sès lèpes one miète di s' têre, qui broyeüve... 
à l's-arachi à song : ça chone bon au cœûr one machüre 
di song èt d' têre. 3 


Ci-t-anéye-là, po l prumî côp dispeüy dès-ans èt dès 
razans, li têre a couru à rôyes. 


Nin dès masses! Quand on rèmoüt lès viyès maujo- 
nes, on n’ ravise nin qu’lès fistus di strin, il è faut po 
trèssi lès nids dès mouchons èt po plakè lès novias pay- 
otadjes ; qui l' poûssêre dès coraus, c'èst do tèrau po lès 
djârdins èt qui l’ tchaus' rimousserè dins lès djambons 
d' surale èt lès buk di cèréjîs... èt P djeus dès cèréies, 
n'èst-ce nin d'djà do song qui vike? Dissus lès vèdjes 
d'à Tâve, dès noüfès maujones ont crèchu come des- 
aubwissons, dij por one, pinturéyes come dès mam'zè- 
les; dès-èfants ont rac'minci à rîre, à criyi, à djouwè, 
à couru d'ssus lès Tris ; dès cortis s'ont rèturè èt dès no- 
vias brès ont rapougni l’ locèt, dij por onk à s’ paurti 
l'èritance èt P coradje d'à Tâve... On pièrdant, dis gan- 
gnants. Faleüve-t-i-z-è spotchi onk po nn'ostèyi dij? 
P'eüve-t-on nn'èspêtchi dij po nn’ayèssi onk?... 

Dj'a vèyu lès dij : i fait co bia-z-èt bon su lès vèdjes 
d'à Tâve. 


* * w 


Dji coneu on vi ome qu'a r'trouvè one maujone bin 
maujêre, pus bèle... di-st-on, qui s'viye maujo ; au mitan 
one drigléye di maujones fines parèyes à-n-on l'ôte 
avou on corti, dès-ayèsses èt dès bons vwèzins ; on vi 
ome qu'a co sès djins avou li èt qui chaltéye dol gauche 
djambe. 


Dj'a coneu on vi ome èt tos lès djoüs a l'vièspréye, a 
l'eâre qui lès mauvis s'astapléynu à l’ mére copète dès 
pouplis po s' foute do solia qui s' vout d'djà coütchi, i 
cause do moru paç’ qu'i sondje à l’ viye cassine, nin co- 
me lès-ôtes, èwou qu'i pôreut r’ dwârmu ècor on côp, on 
seûl côp, paujêr'mint, èt s'i èdwârmu po d’ bon come si 
papa, come si pârin, come lès cias di d'vant. 

Dji coneu on vi ome qu'ènn'irè on djoû, si vikêriye 
faire, en s’agrançant do carèssi en d’chindant l’voyelète, 
li scrèpante sicwace di s’ vi pwâri èt d’ salè assir, en tè- 


we 


LU 
Sen X Se, 


`Ë SAN \ À 


tant s' pupe dins l' grand démoné fauteuy d'ôzêre, li 
pène di s' calote rabatûwe dissus sès-ouy po l’ lumiére, 
rabrèssant sès tères èt sès dinréyes, baube à baube avu 
V solia. 


L. LEONARD. 


Li vive vôye 

Dialecte de Namur. 


C'èst-st-one viye vôye d'on p'tit viladje, 
Ele n’a jamais vèyu s'clotchi. 
C’èst-st-one viye vôye qu'a rovi s't’âdie 
Ou qu’in-ne co mia n’pus ï sondii ! 


C’èst-st-one viye vôye inte deûs-uréyes, 
Qui n’sét què fé po touwér l’timps. 
C’èst-st-one viye vôye tote èsbaréye 
n côp qu’èle vwèt passér deûs djins. 


C'’èst-st-one vîye vôye qui n'sét do monde, 
Ni c'qu'on z-î fait ni c'qu'on 24 dit. 
C'èst-st-one viye vôye qui passe èsconte 
D'on vi pègnon tot èrèni. 


C’èst-st-one viye vôye tote cabouyîye, 
Li vint s’èscourcit po l’montér. 
C’èst-st-on viye vôye qui wa quèt'fiye... 
Jamais vèyu on cantoniér. 


C’èst-st-one viye vôye qu'èst tote contin-ne 
Quand l’solia vint là dire bondijoü. 
C'èst-st-one viye vôye qui catche si pwin-ne 
Quand l’iviér ï stind s'blan linçoù, 


C’èst-st-one viye vôye où qu'mès pinséyes 
Evont co sovint s’pormuwinrnér. 
C’èst-st-one viye vôye qu’èst co d'mèréye... 
Téle qui m-y-éfance l'aveüve trové. 


Edmond TILLIEUX, Namur 

Rin-nes di biate 


Dialecte de Namur. 


Nos n'vèyans pus dins lès gazètes 
Qui dès portraits d’rin-nes di biaté; 
Ça d’vint ossi courant qu'lès dètes, 
Tos lès payis è sont griblés... 


I gn-a dès blankes èt dès nêgrèsses, 

Dès cènes coleûr di suc di pot ; 

Dès p'tites, dès grandes, des mwinres, dès spèsses, 
Costris, modisses ou dactylos. 


Mi dj'osse lès spales divant l'rèclame 
Qu'on fait po tos cès concoürs là; 

Li vraîye biaté : C'èst l’grandeü d'âme, 
Ça n'flanit nin si rate qui lpia... 


Li cène qu'èst bèle, tant mieüs por lèye; 
Li cène qu'èst laide, èle n'èst pout rin. 
S'tos lès visadjes èstin-n' parèyes, 

Li monde ni r'chon’reûve pus à rin. 


I gn-a pèrson-ne qui s'sét fé r'fonde, 

Gn-a dès couviètes po tos lès pots. 

D'on frût, c'n'èst nin l'pèlake qui compte ; 
Mins c'èst todis c'qu'on troüve pa d'zos. 


Edmond TILLIEUX, Namur 


Li boulome des tchamps 
èt l'nüton 
Ene fôve du Baron d'Fleüru. 


Minâbe, pèneü i stind sès brès; 
Gn'a pou cwère qu'il èst bén nôji, 
A grand pwin-ne si lès tént en cwès. 
Gn'a lès mouchons qui riynu d'li ; 
«Wéti-m', ramadjnu-t-is, 

Li boulome du tchèron, 

Avou s’tchapia di strin, sins fond, 
Stitchi dissus n’bowéye di foûr ; 
Si vi surtout bon pou lès lokes. 
Mins nos prind-t-i pou dès paôurs, (1) 
Et pinse-t-i qu'nos batons l’bèrloke ? (2) 
Il a tèlmint Pér bièsse 
Qu'il èst djusse çu qui faut pou nos boutér a pièsse !» 
Su l'tère d’asto, l’boulome d'in gros cinsi, 
Bén-adjinci, 
Règuingote 
Et culote, 
Tchapia boule dins l’anète, si fout du pôve mivé,(3) 
Qui s'môrfond, s’dislaminte 
Di n-nén sawè disfinde 
Lès sakants vètches di grins qui s’mésse avéve sumé. 
Mins la-t-i nén qu'in nüton 
Ascropu din-ène tèréye 
Voulant spôrgni lès dinréyes 
Du ptit pètron, (4) 
Gripe tôt-di long du baston, 
Li skeü, djigote, si kotape, 
Choufèle, ûle : «Va-z-è pus lon 
Man.nèts mouchons ! » 
Ça n'a fét ni fripe ni frape, 
Evoye come dès dislachis ! 
Al gnüût li nûton a sti disbiyi 
Li fakin boulome di s’bia pète-è-l’ér’, (5) 
Et sins pus d’mistère 
L'a stî acrotchi 
A lclitche d'èn' boutique di dispindoz-m-èl (6) 
Li lèdmwin, sul baston mièrnu, (7) ène ribambèle 
Di mouchons bén rguèdés (8) lachène leù ptite drin- 
[guèle... 


seasassosoeposososospesosessossosesoseseeo 


Wèyons ! qui l’cén qui rit 
D'in mô tchaussi, 
Ni sét jamès 

Çu qui li pind au néz! 


Henri PETREZ 


1. Lourdaud - 2. perdre la tête - 3. Pauvre diable - 4. métayer - 
5. vêtement à pans - 6. de fripier - 7. complètement nu - 8. bien 
rassasié. 


132 


Li coq d’Awouss èt lès 
copiches 
Ene fôve du Baron d’Fleûru. 


In coq d’awouss qu'avève fét l'lwagne (1) 
Toute li campagne, 
N'avève rén a s'mète dissus s’dos 
Quand l’mwès d’octôbe è-st-arivé. 
En sintant li nwûre-bîje souflér, 
Pou s’réstchaufér 
I sautléve a tarlarigo ; 
l rtché asto 
D'ène pitite frumüche di copiches. 
Sibarées èles pinsnu qu'Tatiche (2) 
Vent d'tchére dé zèles. 
«Maria, déyi, mame ! criyenu-t-èles», 
Mins l'coq d'awouss leù tatèle 
— Ci n'èst qu'mi qui danse li skotiche. 
Quand vos sondji qui dji zoupèle 
Deüs cints côps m'grandeü, sins ikès. 
Cè-st-in bon garant conte li frèd ; 
I gn'a bén d'qwè 
Fé dès sclamûres 
— Oye, mins al place di sézichüres 
Vos dvriz nos donér in côp d'mwin 
Pou rintrér sakants grins d'frumint. 
— Dji n’pou bén mô! 
— Nos vos don'rons dès blancs-mouchîs (3) 
Pou qui l'frèdeü n'seüche vos pici 
— Non, vos dis-je, dji nmi vous pon d'mô. 
Min d'diriz bén pou qui spôrgni 
Vos grins ? Vos wsauroz lès mougni. 
La l'iviér qui wète a kwayète, 
Dès mwès, vos alèz yèsse è kwète. 
Vos n’èstoz qu'ène binde di rapiasse ; 
C’é-st-ène maladiye di vos race ; 
Mi dji vike d'in pièle di rôséye. 
Djai bon keür, dji sés moustrér voye 
A l’èfant pièrdu qui s’anoye. 
Dji tchante... Dè l’mwûrt, djè fés n'riséye... 
Dins sakants djoûs 
Li blanc môrladje (4) sèrè m'linçoû.… 
Sul tère si tout toûne a malvô, 
C’èst qui gwa d’trop qu’on vo dèfaut, 

Què, qu'eûchant branmint pus qui n’faut, 
Is n’pinsnu qu'a zwèpér, rôvlér, 
Pas tous lès moyéns, ègôrlér... (5) 


On n'sauréve awè qu'du tchinisse 
Son z-èst mwin-né 
Pa ds-ègoisse. 


Henri PETREZ 


1. l'imbécile — 2. Satan — 3. bale — 4. la givre — 5. duper 


Le 10 février, notre ami, l'écrivain wallon Joseph Gilson s’est 
embarqué pour les Etats-Unis, avec son épouse, pour y attendre 
un heureux événement dans le ménage de sa fille. Cet événe- 
ment s’est produit : le poête nous l’a annoncé à sa façon. Voici, 
en effet, le sonnet qu’il nous a envoyé par avion. 


LI GRAND PERE 


A deus dins m’cœur 


Dji sos, daté d'ayir, po P deuzinme côp père-tôye, 
Et come c’est m fèye asteûr qui vint d'awè one èfant, 
L'a falu po l’ riçure qui d? passe co l'ocèyan ; 

Mais d'esse vaici èchone, ça nos fait one grande djôye. 


Surtout qu' dins saquants mwès, quand nos sèrans rè- 
[vôyes, 

I faurèt prinde pacyince, po l' mwinsse deus ou trwès ans, 

Jusqu'à tant qwèle pourèt rivnu avou s'moman : 

Nos aurans l’ timps bin lon, ratindant dèl rivôye ! 


Pasqui c'est stone bauchèle èt c'est Karin (1) si nom, 

Ainsi nos aurans l cope : di w fi, c’est ston garçon, 

Vos l’ savoz du resse bin, dispeuye cinq ans qu’ djè 
[cause. (2) 


Qui c’ qui sèrè l’ quèquè, pinsnut-is les spèpieus ? 
Nuke, ci sèrè dlé mi, por zels, todi P dicause : 
Car dj'a P cœûr assez grand po lzi mète tos les deus ! 


New-York, mai 1953. Joseph GILSON 


(1) Prénom qui signifie «Pure». 

(2) Il s’agit de Jean Paul Gilson, 5 ans, qui a inspiré au 
poête, son grand-père et parrain, tant de sonnets savoureux 
parus ici. 

Dinner d'dicauce 


Dialecte de Franchimont. 


Gn'a co quénze djoûs d'vant d’fé l’dicauce : 
Li blankicheû n’s-a vnu r'gnèti, 

Li pinte a vnu r'mèle dès-aplausses 

Di bone couleür, nén sins dandii. 


Ausès fègnèsses, gn'a dès ridaus 

Bén ristindus, blancs come dèl nîve ; 

Et dès potèyes dri lès câraus... 

On r’cîre lès meûbes, on scûre lès cwîves ! 


C’est come s'on ratindeut li Rwè... 
Lès boutchîs pèd'neut lès comandes : 
Bouli, saucisse èt vitoulèts... j 
E vüdra-t-on ? Dji mè? dimande. 


Dins saquants djoûs on fra lès tautes ; 
Gwaura bén pou in rédjimint : 

Au riz, au suc, auzès rènes-glaudes, 
Aus-ous, aus pron-nes èt au côrin. 


On z-è va fé iène di chonchète 
Dîmègne qui vént, su l’côp d'midi, 
On s'è mètra jusqu'à l'garguète : 
Ene dicauce... ça n'düre nén toudis ! 


Lès djins d'nos djins sont st-arivès : 
Diël-z-atind babyi dins l’cûjène ; 
N’s-avons in moncia d'invités : 
Mon-nonkes, matantes, cousins, cousènes. 


Nos n'lès r'vèyons quausu pou dire 
Qu'à l'dicauce èt qu’aus-atèrmints ; 
Audjoürdu, c'è st-in djoü pou rire : 
Fuchons binaujes di ièsse contints ! 


A tâbe, mès djins ! pèrdèz vo place 
N'importe èyu ! Gwa pont d’'grandeû 
A no maujon... Waitèz l'bèsace 
Pindûwe dri luch! N'eâchèz nén peu! 

Òn pout dire qui l’bouyon veut clér : 

I gwa ène masse d’ouys pa-t-t-avau ; 
Pou n'nén brûler s'linwe, li grand pére 
Va co choufler d'ssus comufaut. 


Ossi râte lès assiètes rôstèyes, 

E vci l’bouli, lès canadas ; 
Après nos-aurons dèl porèye 

Et dèl saucisse tant qu'on vôra. 


Gn'aura dèl viyande à l’cass’role 
Pwîs dèl salâde èt dou djambon... 
T-anawète, on vaira in drole 
Qui disboutèn'ra s'pantalon. 


Mais ça n’ l'aspaitch'ra nén t-t-aleûr 
D'afourner cénq-chis bouquèts d'taute... 
S'i more di fwin d'vant d'fé quatr-eüres, 
On n' dira nén qui c'est di s'faute. 


Pou fé mouchi in pwèds parèy, 

On lampe dèl bire da Dèmanet... 

Mais !... qu'i fait tchaüd ! Qu'on z-a somèy ! 
Abiye dèl goute èt l'fôrt cafè! 


'On z-est bloknasse come bén dè jusse 
Quand on s'astampe après l'banquèt : 
Gn'a pont qui saurént fé l'saut d'puce ; 
Djèl vous bén crwâre : is sont guèdès ! 


Em. Jos. PIRET. 


Lèvés d'soya 
y 
Dialecte de Cerfontaine. 


Lès cantoniers du cièl ont rauvelè lès nuwêyes : 

El soya, sans s’brouser, va sawè fé 's toûrnêye. 

Aveu l’airêye du djoû, on advine què d’padri 

I choufèle yeune a yeune lès vèyeüses du stwèli. 

Dins ’l quärtier on-atind soner '! clairon dès coqs 

Pour yeûs’ dîre a leûs poûyes dè dèskinde dè leû djoke. 
C’èst l’idêye d'in powète què dins lès coqs i ’n-y-a 

Pou qui leûs cotcodâks c’èst dès-ordes au soyd. 

Ça, c'èst 'rmète bièsses a djins : come d'èfét, dins lès- 
[omes 

I n-è manque nin dès ceûs, pace qu’ils ont in diplome, 

Qui s’ pinsenèt quâsimint lès-égâls du Bon Dieu, 

Eyèt què ’ç qu'Il a fait, is l'aurint co fait mieus. 

D'abôrd, si cès coqs la ont l’orgueüy dins leù vinte, 

C’é’st-a fôce, mè chène-t-i, d'nos vir èt d’nos-atinde 

Mais ’rvènons au soya. Profitons do bia timps 

Pou admirer ’l tâbleau qu'i nos fait t't-au matin. 

Cè wèst nin a d’meurant rassèrès dins nos mûrs 

Què nos wairons ’s pinsau fignoler sès dorûres. 

Dire què dins leûs voyâdies au diâle èt co pus lon 

A dès cints kilomètes dè no payis walon, 

I 'n-y-a qu'èvont d'vant `! djoù, gripant su lès coupètes, 

Comptant ’l vir ès’ lèver... èy’ ils atrapenèt ’n guète. 

C’èst qu'djustèmint ’ç djoû la - i leû faut s’rèsigner - 

Pou rauveler lès nuwêyes, on èt sans cantoniers. 


Arthur BALLE 


Voulez-vous des anciens 
numéros des Cahiers Wallons ? 


Demandez-les nous. Ils vous 
parviendront à bon compte. 


Au cœur du pays mosan 
où murissent les fruits les 
plus savoureux du monde 

LES CAHIERS WALLONS 


Sagwants consèyes 


Dialecte de Namur. 


Quand v’s-avoz dès p'titès mieéres, 
Si v'lès sèméz à tos lès vints... 

Noûf côps su dije, l’afaîre èst clére, 
Vos fioz binauje one masse di djins. 


One gote d’ôle, ça fait rate one tatche, 
Por one mwaîje linwe, gn-a rin qui s’pièd ; 
D'on p'tit rin come one make d’atatche 
On z'è frè ossi grand qui m'brès. 


Gn-a sûr'mint dès djins charitabes, 
Mins gn-a ossi qui djipèy’ nu, 

Si sav'nu qui v's-èstoz minabes 

Ou bin qui l'viye vos-a strindu. 


Ni comptéez jamais qu’sur vos min-me, 
Et si v'sayi dè r'prinde li d'zeüs ; 
Faut mia bwâre do lassia sins crin-me 
Mins waîti dè r’montér tot set. 


C’èst trisse à dire qui dins nosse monde, 
C'èst l'mèchanc'té qu'pwate li pus d'frâts ; 
Et qu'ossi vrai qui l'têre èst ronde... 

C'èst l'togna wide qui fait l'pus d'brat ! 


Edmond Tillieux, Namur. 

Arondes 


Dialecte de Fleurus. 


Dji sès mérseû al cwane dè l’ruwale du calvére 

Achîd su n’bowéye d’yèbe du banc dès pensionés. 
Mès oûyu’s chûvnu l’trafic dès arondes dins lès ér's, 
N-n’'allant, durvén-durva, djusqu’au chateau dľa Pé. 


Godoye ! gn’a-t-i d’çoula, ça n’fét qu'passér tout fère. 
Ci wèst qu'in frumjiyemint di pènas tôt-toù dmi ; 
In müzenâdje di «tswit’-tswit’», intrè li cièl ét l’tère ; 
In massake di mouchètes, qu’èles umnu sins rèpit. 


Gn'a qui gripnu la-oût, dès autes chûvnu l'picinte, 
Dès cènes chornu tout dwèt ou core en zig-zon-zèsse ; 
On lès wèt cotoûrnér, rimontér èt diskinde ; 

I gwa djusqu'a dès gârces qui vègn'nu riftér m'lièsse. 


Pacôp en plin-ne vitèsse èles pudnu leü toûrnant 

Dé l’rèclôs dès bègunes, sins jamès pon d’aroke. 

I gwa pon d’'dwète pour zèls, come i gwa pon d'agent! 
Sins-awès l'èr? nôjîiyes, ça dûre dès eûres sins djoke. 


Et dji pinse : boune sinte jate! come nos sèréne tranquile, 
Si lès arondes èsténe tchaufeñs d'automobile ! 


Henri PETREZ 


LI GRAND-PERE 
Mi p'tite fêve 
Dialecte de Namur. 


Ses narènes, ses paupîres, ses lèpes et ses orèyes 

C’est come les fouyes d’one rôse tote prète à s’disployt. 
Des tchfias foncés mais des ouyes bleuws come li stwali 
Et c’est a pau près là li portrait d'mi p'tite fêye. 


Dji n'sèreûve nin s’grand pére si dji n’direûve nin Plêye 
Qui c’est l pus bia èfant : on andje qu'aureûve lèyi 

Ses ailes dilé l’Bon Diè qui m l’aureûve avoyi 

Po fièstér m swèsantinne, messadjt sins parêy. 

Oyi çà, i n lî manque, à ses s’pales, causu rin 
Po-2-è fer on amour ou on p'tit chérubin 
Come on è vwèt sovint su les saintès imaudies. 


Ele sèreûve co pus bèle ; portant, c’est mia insi; 
Quéqu'fiye s’èle ènn'aureüve, les tap'reûve-t-èle au laudje 
Po-z-èraler d'ousqu'èle divint : au Paradis. 


J. Gilson. 


Lès djoûs 
Dialecte de Namur. 


Lès djoûs pass'nu come l’aîwe qui coart, 
I gn-a dès gaîyes, i gn-a dès trisses ; 
Dès cias qu’nos faiy'nu pate di v'loûrs, 
Dès-ôtes où l’quignon nos-apice. 


I gn-a dès djoûs qui n’sont qu'dès fleûrs, 
I gn-a dès cias qui n’sont qu’dès spènes ; 
Dès cis qui rèstchauf'nu nosse cœûr 

Ou qu'l'èdjal'nu jusqua l’racène. 


I gn-a des djoûs qu'pass'nu si rwè 

Qu'on n'a nin l'timps dè r'prinde alin-ne ; 
I gn-a dès cias qu’ chon'nu dès mwès 

Et qu'sont prèstis avou dès pwin-nes. 


I gn-a dès djoûs qui tot contints 
Nos t'nans li boneâr pa l'garguète ; 
I gn-a dès-ôtes oü bin sovint... 

Sins rin nos dire, i lève li guète. 


Lès djoûs pass'nu come l'aiwe qui coûrt ; 
Et qu'nos faiy'nuche bèle ou laide mine ; 
Faut lès d'churér chaque à leû toûr 
Et nos plèyi à totes leûs zines. 
Edmond Tillieux, Namur. 

Li bardouchi 


Dialecte de Annevoie. 


I gn’a todi on bardouchi au viladje. Tot l'monde èl' 
coneut bin, dès-eûres au lon. Dins lès viles il è deut ’nn’ 
awè ossi, - télemint qu'on n'lès sés pus comptè, diynu-t- 
èles lès mwaijès linwes - ça mèst nin auji a dire ; qu’ 
èst-ça qu'on s’coneut dins lès viles ? 

Dins one vile, i gn’aveut portant on bardouchi, Stiène 
qu'on l’lomeut ,pus lwagne qui tos l’s-ôtes. Ça s'vèyeüt 
abîyemint pasqu’i n’saveut lire ; au posse, i n’chouteût 
qu’lès boquêts d'musique èt i n’vleûve nin tinde si tch’ 
vias ni s'moussi avou dès novias-abiyemints tot cafloris, 
come dès tayes di comères, come lès cias qui nos-arivenu 
d'Amèrique au djoû d’audjoûrdu. 


I viqueut tot seû dispeûye li mwârt di smoman què 
lî aveut dit divant d'moru : «Dimèfioz-vos dès djins, m'A, 
i gn’a wêre di bons por nos». I sogneut lès tch’vaus a 
l’fosse ; tortos, i lès con’cheut pa leù nom èt zèls ni fyint 
pont d’bin tant qui Stiène n’èsteûve arivè po lès stièrni 
èt po lès rafourè, I li sièrvint d’famile a li qu’on-z-aveut 
todi chinè tos costès. I n’s’ocupeut ni d’onk ni d’ l’ôte, 
surtout po djouwè su s’musique a bouche on-air todis 
l'min-me : «Timèlou, timèlou, panpanlamila............... A 
C'esteüve li bardouchi. 


Di ç'timps-la, lès-omes di syince lijint dins lès stwèles; 
lès scrîjeûs dauborint leûs gazètes; lès cauzeüs s'cota- 
pint dè:-eûres par djoü a-z-anonci, lès guêres, lès ba- 
tayes, lès maleürs, li fin nosse planète. Lès inventeûrs 
avint trouvè l'atome qu'aleut, d'djint-is, rèmoüre li bole. 


Justumint, on v'neut do saye li trayin d'infêr dins dès 
payis bin lon; li têre aveut tron-nè divant do s'solèvè 
èt do zoublè è l'air dins on-èwarant r'glatichemint d'feu 
à fè djaloûs l' solia, à nè l'wazu r'waiti. Brâmint avint 
vèyu arivè l'ach'léye dissur zèles sins polu l'fè laukè : 
is s' crwèyint po l' diâle quand tot d'on côp, tot aveut 
statè sins qu'on seuye ni qwè ni qu'èst-ce. Su lès tèrins 
qu'on-z-aveut asprouvè l'indjole, on n'aveut pus rin r’ 
trouvè : tot brûlè, tchafornè, rosti, cût, rémoulu. 


Tot l'monde è cauzeut ; l'atome aleut foute tot l'cu au 
hôt. Il aveut d'dja dismètu l'timps. Tantia qu'l'iviêr 
purdeut l'place di l'èstè èt qui l'solia n'è vleut pus. On 
n'è d'wârmeut pus dins brâmint dès familes qu'i gn'a ; 
ôte pau on s'vèyeut discotayi a p'tits boquèts qui volint 

è Vair a môde di p'tite rodje nüûlèye. A l’chîje, on n'di- 
vizeut pus qui d'’maleûrs todi pus grands, d’assonres 
tofêr pus tèrribes. 


Li bardouchi viqueut au mitan d’ l’arèdje come one 
actale dissus lès wagues di Moûse, Les pus bièsses èl 
plindint : «In'veut nin èwou qu’on-z-èst livrè» - «I n’a 
jamais sti come on-ôte !» - «Mi qu’èst véci d’vant vos, 
aq^nd n-n-alins è scole, dji m’sovins qu'i l’faleut rèwèyi 
dis côps zu l’eûre !» - «On-z-a todi dit qu’il aveut tchèyu 
su s’tièsse èstant p'tit, on djoû qu'il aveut rôstè s’boûr- 
lèt» - On d'djeut, on d'djeut...... Dès malins vèyint la- 
faire di l’ôte sins : «Nom di dom’ c'èst l’seûl a co ièsse 
tranquile a l’eûre qu'il èst !» - «Qui n’sus-dje è £’place 
èt n’pus tûzè a tos ces tchinisses-la !» - Mins, susmêtant, 
is tchaussint leûs bèliques po s’lanci su leû gazète ou 
dô bin en toûrnant l’boton a l’awaite dès dérins cramions 
qui, su sakwants sègondes, avint fait l’toû dol bole. 


Dins l’disdû, dins l’wachisse quand on-z-oyeut montè 
l’ranguin-ne da Timèlou... on l’aureûve yeû volti voyi 
au diâle : c'èsteûve li bardouchi! 


Quand on cause do leup, on veut s’quèwe. On ’nn’aveut 
télemint tchafyi d'guêre èt d’atome èt d’ton’wâre qui, 
on djoû au matin, on s'a rèwyi dins l’daladje dès gros 
mouchons qui sumenu l'mwârt. Li solia èsteut paurti 
à deûs èt l’mitan, a l’drwète mwin, èsteûve fin rodje : 
c'èsteut l’sine qui lès malins avint r'latè dins lès stwè- 
les èt lès vis papîs. Dissus lès pavèyes, on s'ataucheut 
avou lès prumérès gazètes èt lès dêrènes novèles qu'il 
avint oyu. Dèdja i passeut dès quèwèyes d'auto bôguyiyes 
di djins blanmwärts ; di totes lès machines qui rôlenu, 
qui rôlint èwou... is n'è savint rin. 


Stiène aveut sôrti d'è s'cassine come tos lès djoûs avou 
s'culote di twèle, si bidon èt s’muzète a s’dos. Pont d’cou- 
vêrte dissuz si spale come lès djins qui bizint èvôye ! 
- «èwou ’nn’aloz, Stiène ?» avint-is risquè lès vwèzins. I 
l’z-aveut r’waiti di s’t-air èwarè : «Travayi, ê godome !» 
en tot satchant s't-ârmonica... «Li malureûs, i nè l’sèt 
nin mia; I s'va fè atrapè su l’vôye!» - «S'on l’dischind, i 
n'rimonterè quèquefiye jamais!» - «On duvreut advérti 
l'mayeüûr èt l'èspétchi; ça n’si pout nin qu'on l’laiye pè- 
ri!» - Mins bin rate, on r’sondjeut chakèn’a li-min-me 
Après tot, Stiène asteut maisse di s'cwârps. 


Epwis, on-z-aveut vèyu l’deûzyin-me sine, one grande 
démonéye tchausoris qui r’choneut a on diâle èt qui vo- 
leut tièsse è têre en-z-arnichant è l'air avou one fotche- 
cheûrèsse. On s’aveut tapè è gn’gnos dins lès rûwes èt 

lès rûwales, catchant sès-ouys, bwêérlant dès pâtêrs. Onk 
aveut criyi : «abiye, è l'èglije.» Come dès volèyes di sprü- 
wes, lès djins s’rabatint aviè lès-èglijes, pèstèlant lès pus 
flauwes po plu-z-î moussi, alôrs’qu’èll’ astint d'dja bou- 
rèyes a stritche. Stiène s’aveut d'vu bate po trèvautchi 
l’atèléye èt rèche a l’fosse. Mins l’pwarti, on grand fwârt 
galyärd qui n’aveut peû d’rin, aveut ri d'li : «Travayi; si 
t'n’èsteus nin stornè; dji direus qu’tè l’divins! Ti d’tchin- 
de... après tot, si c’èst dins tès-idéyes, mi djè l’vous bin, 
mins t’n’ès nin co prêt’ a r'montè». L'ôte aveut sôrti s’ 
musique a bouche ... «Ayi, ayi djè l'conneus... c’èst 
bon, dji tva d’tchinde èpwis dji lève li guête addé mès 
colons. T'as dol chance qui dj'n'a nin peû !»... Li molète 
toûrneut co, en winkyant jamais parèye, a vos scrèpè 
l’'chine di vosse dos, qui nost'ome sipiteut èvôye come 
on live en trèvèyant l’grande tchiminéye dol vêrerîye 
d'a costè qui danseut... 


Si feume lî aveut rèpètè èco dès cint côps qui lès tch’ 
minéyes valséyerint come ça èsteut scrit dins l’aurmo- 
nake, èt qu’d’adon i n’faleut pus s’azärdè dins sès mau- 
jones. 


LEE: 


C’èst dandjureûs d’cès momints-la qui Stiène n’a 
pus rien oyu. Addé sès bièsses, èwou qu'i fieûve bon-s-èt 
tchôd, i s’aveut mètu è pur po fè l’sogne. En tot-z-apon- 
tyant leû picotin, il apiceut d’'tènawète one pougniye 
di mèlon-nes po l'sititchi è s’potche èt-z-è crochi tot-au 
d’dilong dol djoûrnèye. Lès tch’vaus astint contins do r’ 
veûye, leû vi camarade, mins is n’lî fyn-n’ nin tot l’min- 
me li fièsse d’abitude, come s’il avint sintu one sakwè. 


Tot-d’on-côp tot a tron-nè dins l’fosse; on-z-a ètindu 
bèrdoufè l’cage au fond do bougnou avou dès moncias 
d'cayaus, dès fèrayes, dès rotches : dès galerîyes s’ont 
stopé; lès bwès d’mine crochint d’tos lès costès come 
s’on-z-aveut cocheû l’têre di tos lès sins. Ça a durè one 
rude apéye, èpwis tot s'a rapauji : li stauve, mètu bin au 
r’kwè n’aveut nin yeû a soufri, lès bièsses s’avint rapau- 
pyi. Ci n’èst qu’bin lontimps après qui Stiène, qui mou- 
gneut d'lawin-ne come sès bièsses, s'a avizè qu'i n’fyeut 
pus la si tchôd, qui li faleut r'mète si camisole èt qu’lès 
tch’vaus si r'muwint po s’fè chandi. C’èst d’adon qu’il 
a sondji a saye do r’montè. 

Au-t-truviè dès dèblais, il avanceut dès djoûs au long 


pwis i ruv'neut d’dè sès bièsses. La dès samwin-nes qu'i 
travayeut quand il aveut vèyu cléri par one pitide crè- 

vaude. Il aleut r’veûye dès-omes! Lı bardouchi aleut r’ 
trouvè dès djins. On s’aleut co quéquefiye s’foute di li... 
I n’aveut pus sondji a tot ça, aus gamins qu'èl siyint po 
li fè dès fârces, aus djins qui riyint, aus djon-nès comé- 
res qui djipint en l’mostrant au dwègt... Maugrè tot, i 
li faleut ldjoû, i rintèrreut dins s'cayute... Enfin, il as- 
teut au solia, on solia tot noù, qu'aveut l'air bin r'churè, 
mins qui n'tchaufeut nin biacôp, dissus one têre buru- 
teüse, tchèrwéye pa dès pârfondès wârbêres, one têre 
djane come di l'ôr avou d'tènawète one piciye d'aurziye, 
sins pus on-aube, one maujone, sins pus on-ome. Tot 
aveut sti rascouviè pus rin n'viqueut, pus rin n'boudjeut, 
tot èsteüve a rac'minci... Assis a l'intréye di s'trau, Stiè- 
ne en r'satchant s'mouchwè po r'suwè s'Íront qui suweut 
a gote aveut spaurdu one pougniye di grins : di peû-do 
moru d’fwim i 'nn'aveut rascoudu l'pus possibe. Qu'au 
reut-i co yeü fait? Rintrè sogni sès bièsses qu'èl ra- 
tindint. 


Si gn'aveut pus qu'li su l'têre, li èt sès sakwants «yü», 
i Psaureut todi bin on djoû quand l'zine li r'pudreut do 
r'veüye li solia. Lontimps, il a rintrè dins s’fosse. Tant 
qu'i pleüve viquè dilé sès bièsses, i n'aveut ni lawes ni 
cramions ni dispit. D'timps-in-timps i l’zi djouweut Té- 
mèlou... li boquèt què l'zï plaijeüve si bin. 

Portant on djoü, i s'a rrmètu en route, ça l'grabouy- 
eut do tofêr viquè par nait, do n'nin ètinde rèsponde, 
min-me au r'viêr a c'qu'i d'djeut. I n'èsteut nin possibe 
qu'il asteut tot seü a-z-awè chapè d'l'arèdje. 


Il a ragritchtè l’sôrtiye ; li solia lí a fait do bin : i lí a 
chonè qu'il asteûve one miète pus fèl qui l'prumi côp. Il 
a lanci au-t-truviè d'tot, d'one uréye a l'ôte, todi pus hôt, 
dès-eûres au long, po r’veûye on-ome, po trouvè one mau- 
jone... rin, todi rin ! En zoublant a l'valéye d'one rotche, 
il aveut plèyi s't-ârmonica : ça l'aveut rafrèdi. I n'aveut 
pus qu'a r'gangni, qu'a r'prinde sès nanches : il aveut 
yeü twârt do n'nin moru avou l's-ôtes... 

Pèneüs, malureûs, il aleut r'moussi è s'trau po-z-i moru 
quant, d'on plin côp, i s'aveut mètu a dansè : a l'intréye 
di s'trau, li bardouchi DANSEUT-! Autoü d'sakwants 
p'titès ièbes, qu'avint boutè foü dès grins d'awin-ne èt 
d'ífrumint qu'il aveut spaurdu l'voyadje di d'vant; ro- 
viant sès-angoches, roviant si d'seülemint, roviant s'mu- 
sique a bouche... divant sakwants vèrdeüs coleür di l'ès- 
pwêr, li bardouchi, en tot brèyant d'djôye, LI BARDOU- 
CHI DANSEUT... 

=e 


L. Léonard, 

Noré l'gros dos 
Dialecte de Annevoie. 


Après s’djoûrnéye, l'ome, qu’aleut fè dès djârdins èmon 
lès djins, aveut v'nu plèyi l’djambe o l’coujène èt bwâre 
one gote, on l’lomeut Noré l'gros dos pasqui s’dos èsteut 
putôt cron. A veûye si vizadje bonasse di gros bouti d’ 
cinse, on-z-advineut sins ruses qu’au deûzyin-me vèr- 
quin il aleut disclitchi s’cœûr. Po l'mète dissus l’vôye, a 
pwinne li aveut-on dit : «Avoz d’s-èfants ?... 


Lès trwès p'tits dol maujone cotoûrnint autoû d'li co- 
me autoû d'one viye con’chance : i l’zî aveut si bin fait 
tot l’timps qu'l'aveut travayi. 


— «Dès-èfants; ayi, nos ’nn’avans Co cinq, mins la d'dja 
sakwants-ans qui nos ’nn’avans pus dès si p'tits qu’cêtici 
Li pus p'tite, mi p'tite croléye a dije ans ; c’èst l’seûle 
qu'a vnu au monde à l’Vile, tos l’s-ôtes nos l’s-avins 
yeû è nosse maujo divant di v'nu véci. Nosse pus vi au- 
reut asteûre vint’deûs-ans èt deûs djoûs ; il a moru vola 
chis mwès. Après s’timps d’sôdâr, il a travayi on-an 
avou nos ; ça nos v'neut bin a pont. Il aveut sti atrapè 
s'croque aus tchèsseûs, il a trin-nè... C’èsteûve li mèyeü 
d’zèls tortos... Mi dirîz bin, vos-ôtes, pokwè qu'on dit 
qu'c'èst todi lès mèyeüs qu'èvont ?... 


I nos-è d'meüre cinq : one bauchèle, trwès gamins èt 
mi p'tite croléye. Is sont djintis avou nos ; savoz... dji 
n'sés nin pokwè qu'on dit qu'c'èst todi lès mèyeüs qu'è- 
vont ?... Lès gamins, ça è-st-èrnauche, mins l'pus vi, 
qui court su sès dis-sèt'ans, aprind l'mèsti d'tchôdroni : 
c'èst li qui rabistoque lès-ènas dès djins d'nosse rüwe. 
Faureut veüye come ça èst bin fait! Li maraye, lèye, 
ni va pus è scole dispeüye l'anéye passéye : èle èst file 
di boutique èmon on bolèdji dal vile. Lès trwès-ôtes, c'èst 
dès pus p'tits : li p'tite, dêrène, onk qui va su quatôze 
ans èt l'ôte qui va fè sès pauques è ç't-anéye-ci. Come 
il èst nozè quand il èst rabiyi : c'èst l'bia moussemint 
da s’frére qu'èst mwârt ; nos l'avins achetè l'anéye qui 
n-n-avans arivè a l’vile.» 


— «Insi, vos-avoz la lèyi vosse viladje, bin lon dins 
l’s-ârdènes a ç qu'i parèt, po v'nu rèche dins on nwâr 
trau d'vile ?» 


— «Ayi, dj'aveus yeû one brète avou m'maisse. Mi 
feume, èstant djon-ne, aveut v'nu sièrvu avaurci ; nos 
pinsins fè one bone afaire. N-n-avans mètu nos meübes 

a tchaur èt nos cinq pitits. Mon Diè, dj'ènn’a jamais yeû 
ossi avant d'awè v'nu avaurci qui d'peûye chis mwès 
qui n-n-avans pièrdu nosse gamin ! Djè l’a vlu rèmwinr- 
nè è nosse viye cimintiére addé nos parints ; mins i faut 
tant dès caurs... èt, vos savoz bin, quand on-z-a yeû dès 
malades...» 


I gn'aveut pus d'vant lès djins qu'on pôvre ome qui 
tneûve ètur sès mwins, dès mwins come dès palètes, 
lès p'titès mwins do pus vi dès-èfants ; on malureûs qu’ 
sès-ouys èstint wides di lârmes, dès-ouys qui n'viquint 
pus. Lès-èfants s'avint tai èt lès deüs pus p'tites s'avint 
r'tapè dins lès cotes di leû man. One miète sitrindu, li 
gamin r'satcheut tot doucètemint s'mwin; ça a fait 
ruv'nu l'ome a li. 


— Escuzoz-me, mès bonès djins! Mi feume a tant 
dol pwin-ne d'awè quitè nosse maujone, mi dj'ènn'a tant 
yeû quand dj'a pièrdu m'gamin. Nos n'cauzans pus ni 
d'onk ni d'l'ôte èt mi dji m'soladje come ça d'timps-in- 
timps. Dji n'duvreus nin, djè I’ sés bin, èmon lès djins : 
ci n'èst nin bin do v'nu vos tracassè avou nos mizéres. 
On-z-èst si bin come vos l'èstoz au mitan d'vos p'tits-è- 
fants! Ça n'duvreut nin ièsse, don qu'lès parints veû- 
yenuche ètèrè leüs-èfants ! Tant d's-èspwêrs qu'on v's- 
aboute dins one bêrce, qu'on cove èt qu'on fait crèche a 
plaiji, èt qui faut r'vistrè d'zos l'couviète d'on vacha ! 
Dji n'mè sés fè one raison : pokwè ç' qui c'èst qu'c'èst 
todi lès mèyeüs qu'èvont ?... Alons ; il èst timps do r'gan- 
gni! Vinoz dire a-r’vôye a Noré, mès p'tits gâtès : la qu’ 
dj’a co chakèn'one neüje è m'potche por vos trwès... 
C'èst dès frankès neüjes d'è nosse maujo : vos vièroz 
qu'èles sont fameüses... Bone nut' mès djins : totes 
sôtes di boneürs.» 


Après-awè ramoncelè sès-ostèyes po lès tapè su si spa- 
le, noste ome a rid'tchindu l'tiène : c'esteut bin l'vrai 
qu'on l'pleut lomè Noré l'gros dos; di dri, gn'aveut a 
wadgi qui s'calote esteûve a djok dissus s't-anète èt 
qui s'fwès d'ostèyes lî spotcheut s'chine come one bèzéye 
di pwin-nes. 

Come l’aîwe qui rich'lèye o l'courote, come li sauv'lon 
qui s'gote o l'munute, lès djoûs chapenu dju d'nos mwins 
come lès samwin-nes èt lès mwès. Lès saisons èt l’s- 
anéyes, nos lès fûrlans one après l'ôte dins l'idéye qui 
l’cène qui va v'nu vaurè mia qui l'cène qu'èst la. 


Totes lès aîwes qui s'sigotenu su lès têres, s'èles cou- 
renu tortotes, one pus clére mins qui n'vaut rin po lès 
pècheüs, l'ôte pus brouyiye mins qu' lès pèchons è pâti- 


146 


chenu ; citèlci pus nawe ; citèlela pus prèsséye ; one 
que sûwe a broulyârd, l’ôte qui s’rafûrléye a glace... to- 
te: lès-aiwes èvont todis aviè lès fonds come tos lès 
djoûs nos amwin-nenu aviè l’viyèsse, aviè l’difin, aviè 
lmwârt. 

Min-me après l'mwârt di s’pus vi, Noré ossi compteut 
cu dès bonès-anéyes. Lès éfants l’alint d’âbôrd coplè, 
riprinde one pârtiye di stane; lès djoûs a v'nu sèrint 
pus cwéyes.. A wèt ! 

Li pus vîye dès bauchèles, one bèle nwâraute crapôte 
avou dès rodjès massales, one miète trop rodjes quéque 
fiye, aveut covè one mwaije gripe, s’aveut coûtchi po n'si 
pus r’lèvè : deûs mwès pus taurd èle esteut ralèye, On 
z'aveut rac’minci a sinte lès odeûrs di drogue qui brot- 
chint foû dès laurmîs dol cauve. Li minéye djômieut o 
culot ; ça n’aveut nin taurdji po s’sitinde : l’anéye d’a- 
près ç'a sti l'toü do tchôdroni do tossè, do trin-nè, do 
moru. Pôvès djins qui c’mincint a comptè lès vachas co- 
me il avint comptè lès bêrces. 


Et lès mwès èt lès ans passint ; plantant leû baston 
dins l’chine da Noré qui s’plèyeut todis pus fwârt. On-z- 
aleut ièsse dju d’doû d’peûye deûs-ans. Sins s’èl dire, on 
tron-neut o l’maujo da Noré; choûtant par nait s'on 
n’êtindeut nin èm'tè. Mon Diè todi, s'on pleûve ièsse 
quite di cç’pètche-la ! Trwès mwäârts, trwès djon-nes 
mwârts; ça n’è-st-i nin sufizant po s’crwêre arivè a sau- 
vrité ? Li Mwârt n’è-st-èle nin guèdéye ? Pokwè tofér 
bouchi au min-me uch’, aus-uch’ dès brâvès djins... 
quand t'as tant d'mau-mi-r'vint què lès faiyenu totes 
sins jamais pont awè d'mizéres-! S’is plint ètinde toquè 
l’cœûr da Noré qui s’racrapote o culot do lèt po nin qui 
s’feume si ravise qu'i tûse : s’is plint êtinde rich’lè l’song 
dins lès-orèyes da s’grande feume qui choûte, qui choûte 
sins fè ni sine in mine! 

Dès gamins, ça èst pus deur, di-st-on : lès deûs què 
l’zî d'mèrint bourint a r'laye... dès bons-êfants, mins, 
on n’mindjeut nin s’t-apétit tos lès djoûs èmon Noré èt 
lès caurs po-z-alè au büûre avint sovint passè dins lès 
drogues èt lès consultes. Li guêre a v’nu su l’entrèfèt’ : 
on-z-a-sayi tortos do s'mète a pont come on pleut en bè- 
rôlant su lès vôyes, en lodjant avau lès tchamps ; en lèy- 
ant pâr ci pâr la dins lès fossès, rascouviès au pus rwèd 
d'on miete di têre, dès cwârps d’inocins méèsbridjis pa 
lès ostèyes di mwärt, pa lès nwârs mouchons qui rat- 
chénu l’feu en-tot ûlant a vos fè paumè d’peû. 


Li pus p'tit dès gamins ènn’a chapè pa mirauke ; si 
frére a d'mèrè aviè Cambrai, clawè a one uréye pas dis 

bales qu’avint fait dis p'tits traus dins s’pwètrine. Li 
quatyin-me vacha n’a nin sôrti d'èmon Noré; c’èst l’cia 
qu'is 'nn'ont yeû l’pus pèzant ; li quatyin-me fosse n’a 
jamais sti gârnîye par zèls di blankès djalofrènes, come 
lès prumêres 


On s'a rabrèssi en s’sitrindant a s'fè do mau, come 
po-z-aurdè avou li lès deûs raculots, li dêrin dès gamins 
èt li p'tite croléye... èt, s’dos todi pus cron, rotant todi 
pus a bachète, Noré a ratèlè. 


Li dérin dès mwârts aveut fait rovyi l'madadiîye, mins 
lèye ni rovyeut nin ; èle wiyeut a l’tièsse do lèt dès deûs- 
èfant:, ratindant smon-néye qu'on'nn'i aveut d’dja 
scrotè one paurt, êll’aveut bin l’timps ; li timps travay- 
eut por lèye, li mwais timps qui pice li cwârps au-t-tru- 
viè dès tènès âdes di guêre, li fwârt solia qu'on dit qu’ça 
èst si aiti èt qui rèwiye lès racènes do mau en brûlant 
lès tinrès coyènes quand on l’lait travayi a nonsyince ; 
lès-anèyes qu'on n’trouveut nin l’amonusion po rapache 
dès djon-nias qui crèchint a make èt qu’ n’avint nin peû 
l’leûs pwin-nes. Come brâmint, on lès sogneut su leu-z- 
ovradje ; is n’vlin-n’ nin mète leûs parints au courant, Do 
Vnait, is agnint dins leû mouchwë, dismètant qui lmu- 
nuzié soyeut d’dja lès dôsses di leû vacha. 


—«Assè ! M’ diroz, assè d'mwârts è ç’maujo-la ! Tote 
one famile, ça n’si pout nin qu'èll èvaye insi a boquèts ; 
onk après l'ôte ; lès pus tinres po c’minci, lès pus deurs 
lès dêrins !» 


Portant l’vi curè què-l’z-a ètèrè tortos èt qu’èst co paur- 
lant-viquant, li vi curè a sti aprume cwêre li gamin dis- 
sus l’hbayau. E-st-i ç'côp-la qu'a aflachi pâr nosse Noré ? 
Est-ce li peû do co d’vu veûye ’n’alè si pitite croléye : 
il a passè l’iviêr d’après, chis samwinnes divant l’dérène. 
Po mwinrnè è l’èglije li dêrène convôye i n’dimèreut qui 
l’pitieuse moman, one grande sètche, qui sès-ouys si 
rèfoncint dins leûs traus padri dès bèliques do timps pas- 
sè, avou on cèke di blan-fiêr autoû dès vêres. 


Quand vos l’rèscontroz, sins bambyi èle vint a d’vise 
dissus sès djins, èt èll’èva come Noré : «Mins ; mi dirîz 
bin, vos, pokwè qu'c'èst todi lès mèyeüs qu’èvont ?... 


L. Léonard. 

Lès deûs poüyes èt l’'môde 
Ene fauve du Baron d'Fleurus. 


Deüs poüyes si pourmwin-néne su l'voye 
di Fleüru viès Saint-Amand ; 
tout bèlemint rotant. kanletant, 
su l'dos des coqs baténe manoye. 
C’èst l'eampagne i fét pèrcé bon. 
Mins la qu'dés-èles passenu deûs djon-nès fiues 
modèrnes ; bén tènemint èles sont-st-abiyfyes ; 
dès marones genre di ptit scaneçons, 
èt tout l'rèstant 
a l'advènant. 
Lès poüyes bètch au laudje riquignenu l'tablau, 
qui lyeü-z-è doné dwîr pou l'orumi côp. 
Ruvneuwe di leü surprije 
li nwârt tatèle a l'grije : 
— Wét, maseür, qui c'èst bia 
di poulu bruni s'pia 
dizous lès rés d'solia ! 
... Oye, mins c'èst nén co pour nos-ôtes d'ène tchôde 
di sawè chüre li môde. 
... E pouqwè, ça grije ? èn'n'è faut-i nén 
dès pus avancîyes pou moustrér li tchmén ? 
Si nos arachéne saquants plumes du dri, 
dji cwès qu'nos foutréne li feu dins l’poûli.» 
D'acôrd, èles displumenu l'costé 
pa-woû ç'qui lès-oûs 
wèynu l’djot. 


4 4004hb06006946000000000604600040440000a000004 


Ene myète après faléve lès vir si rècrèster 
tout-en rmouchant 
dins l’coû dè l'cinse. En lès wèyant 
l'coq lès-atauche : «...Avonz co sti trop wére subtiles 
pou vos lèyi riftér pa ène automabile ?» 
Mins li nwârt li rèspond : 
— Choûtez bén vis spouron, 
gwa pont yeû d’accidint ; 
i gwa tout sémplèmint 
qu'vos n'èstoz pus Rvo timps. 
Asteûre on s'abiye a l'lèdjire, 
oyi, a l-vile aléz-è vir ! 
Mins l’coq gripant su l’ansègni 
lyeü-z-a criyè : 
«qui lès coméres chûvnuche li môde, 

fwärt bén, qu'èles fèynuche a led môde, 
zèles c’èst dès djins, nos-ôtes dès bièsses, 
a chakin s'djèsse. 
Asteûre, foutoz-me li camp èri d'mès-oûyes, 
pace qui dj prétind qui dins l’payis dès poûyes 
c'è-st-ène trisse ambition 
qui di moustrér s’croupion ! 


Henri Pétrez. 


À propos d’'wètüres l... 


Paroles et musique de l’auteur. 
Dialecte de Charleroi. 


I 


Pou noulu, çoula n’è-st-in s’crèt 

Nos vikons dins l’sièke du progrès. 
Et nos lyi d’vons d'l’èrconichance 
Car, vrémint, nos avons d'èl chance ! 
Nos trouvons tout pou no confôrt 
Et pou nos spôrgni dès èfôrts. 

Son vout gn-a pus dandjt d’rotér 
Gn-a tout equi faut pou nos pôrtér ! 
Fini maus d'pids èt courbatûres 
Asteur, nos avons lès vwètüres. 


II 


Vwètüres ! Mins gn-a pon d'imbaras 
C’èst nén lès çènes qu'on dit «à bras» 
Ni lès tchaurs à bancs, ni tchèrètes, 
C’èst dès çènes qui von byin pus rète. 
On vous tèrtous fé d'l’aristo 

Calè au volant d’ène auto. 

Minme dès chômeus poul’nût s'flatér 
Qu'is d'ont yeune pou d-alér pwintér. 
S'i faut, on rastrind l'nouritñre, 

Pou pouwér roulér en vwètüre. 


III 
Qu'on it fièr dins l’timps, nom di djo 


Quand on d’jeut : «Da mi, dj'é m'maujo !» 
Mins pou lès cayaus pupon d’bile 

C qu'on vout, c'è-st-ène automobile ! 
Qu'èle fâche noûve ou bén d’okaçion 
Au truviès d'tout, sins précauçion, 
On roûle, car l'assurance pay'ra 
Lèyant télcôp, dins l’aventüre, 

Sès ochas, en f'yant d'èl vwètüre. 


IV 


On d’ès tind si bén tant pârlér 

Qu'à m'tour dji mé lèyi d-alér. 

Eyèt pou contintér m'n' Adèle 

Dj'é acht’tè l'tout dérin modèle. 

Nos d’èstons bén contint asteûr 
Surtout, qwèle va bén sins moteür. 
On va rwèd ou douc mint avou 

Du r'vént, du r'va, tout çu qu'on vout. 
Ele èst garantiye su factüre 

Deus ans èt d'mi, nous, no vwètüre. 


V 


Ene vwètüre ainsi, dira-t-o, 

Quès’ce bén di çoula pou 'n'auto 

Qui roûle, avou ostant d'ézance 

Sins moteür, èt donc sins èssence ? 
Quél advigna, mâria toudis ! 

Mins choütez dji n'é nén tout di 

V'là wéz çu qu'il è-st-advènu... 
C’èst qui papa èstant d'vènu. 

Pou mwinnér no «projénitüre» 

Bén c'èst yeune d'èfant, no vwètûre ! 


N. Lemaitre. 

A mon père, Sénateur et Echevin 
de Namur. qui fête ses septante 
ans. J. S. 


Nosse Papa 


La d'abôrd cinquante ans, dispu qui d'j so d'sul l'tére 
Qui dj èl conais come çà, nin pu spè qu'on lumçon. 
L'aveuve one baube di gate, è djouweûve li ptite guère 
Avou li gûrde civique et to ses gayes sossons. 

Come li bon vi notaire, il aleûve à l’viespréye 

Aviè St-Nicolès, aux pus volants, fè l’bia. (1) 

C’est’s avou des ôvris qui passeûve des chiléyes. 

Vo l’riconichoz bin, oyi, c’est nosse papa. 


Astoc do caryon, il aveûve si botike 

Avou li maisse Beaulieu, i gagneüûve si paquet ; 

I n’aveûve pon d’colon, mais fieûve dèl politique 
Payant à Fichweleer, des gottes di blanc pequèt. 
On bia djou après guerre, volla intré dins l’danse 
I div’neûve conseyé, à l’Province, c’est co mia. 

I vieûve mougni pu wôt... poçà, l’esteûve aspance. 
Vo l’riconichoz bin, oyi, c’est nosse papa. 


A fwace di travayi, il a vnu à l’copète L 
Sénateu à Brussèle, à Nameur èchèvin. 

On l’lome li touche à tout, è si pêlée maquette 

Fougne di tos les costés, è rote à tos les vints. 

On côp tos l’z’ans i va, dé l'Viérge di Massabièle 

Sogni les malèreux, tchanter l'Ave Maria 

Avou si ptit bèrèt ; i n'a pon d'jôye pus bèle. 

Vo l’riconichoz bin, oyi, c'est nosse papa. 


Avou mi pôve moman, qui di d'la wôt nos rwéte 

I fieuve on bia mwènadje, pac’qu’il veyeüve volti. 

Ele rouskayeñve à fiye, è même di tanawète 

Si mwèjicheûve po d'bon, dissus les cantati. 

Ele est’ èvôye tote seûle, sins brût è sins kekèsses 

Li leyant tot peneû, asgligni d’su s’vacha 

C’djoû là n’z'avans vèyu, on deur qui bachèt l’ tièsse. 
Vos l’riconichoz bin, oyi, c’est nosse papa. 


1.) «Aux pus volants» : surnom donné par les gens du quartier 
St-Nicolas au Cercle Ouvrier qui se trouvait alors Boulevard 
Isabelle Brunell. 


152 


Tot à l’piquette do djoü, i va siervu basse messe 

E à l’Viérge do Rempart, pwûrter saquants ave... 
I rote to llong des meurs, to fiant barloker s’tiesse 
Et patavau les reuwes, i comince à bouter. 

A l’vôye on pinse todi, qui bèrdèle ou qui fougne 
Moussant, come on bribeû, avou si ptit tchapia. 
Todi rimpli d papis, il è va serrant s' pougne 

Vos l’riconichoz bin, oyi, c'est nosse papa. 


C’est ston fél è coriace, c'est minme on deur à cüre ; 

Dji wadje one gote di blanc, qu'nos sèrans mwârt di- 
[vant li. 

Et quand on l'ripiqurèt, è qui faurèt P riçüre 

Adé l'Bon Diè la wôt, qu'est maisse do Paradis, 

Nos sèrans dissus l'uche et n' dirans à St Piérre 

«Avoz veyu, cousin, li ptit qui mousse vaila, 

Leyôz-l'intrer tot drwèt, n'a fè qu'do bin d' su l'tère 

E nos l'veyans volti, pac'qu'i c'est nosse papa». 


Jean SERVAIS. 


Emblinme 
Dialecte d'Auvelais. 


Ene lèdjère brîje, in p'tit richleû d'montin-ne 
Su vosse cotte èddwârmuwe si pormwin-ne. 

I vos apwate ène pougnîye di solia, 

L'odeür des floriyès uréyes 

E l'chuflot d'ène masindje èwaréye 

Qui danse avou l’rosia. 


E mi, qui froche à pwène 

Vos deux lèpes di m'carèsses, 

C’est L monde ètir, i m'chène, 
Qu'en vos bôjant dj'rabrèsse. 


W. Félix. 

C.C.P. 795697 «Les Cahiers wallons», 95, rue đe 
l'Ange, Namur, 


LES CAHIERS WALLONS 


Introduction. 


Les «Rèlis Namurwès» ont décidé d'offrir le présent fascicule 
des Cahiers Wallons à un de leurs vétérans, Ernest François, 
à l’occasion de son 80° anniversaire, survenu dernièrement, 
Modeste artisan du dialecte, E. François n’a, en effet, fait 
éditer jusqu’à présent, aucun ouvrage. Les œuvres qu'il a li. 
vrées au public sont éparses dans des revues ou journaux de 
chez nous. 


Pourtant, il s’est signalé à l’attention des amateurs, par des 
poèmes charmants, pleins de fine observation, sur les oiseaux. 
C’est par eux, pensons-nous, que son nom restera dans l’his- 
toire des lettres wallonnes namuroises. Quelques-uns font l’objet 
des premières pages de cette brochure, beaucoup parmi les au- 
tres ont paru précédemment dans notre revue. 


Quant à ses chansons, à ses pièces de théâtre, elles sont peu 
connues pour la bonne raison que la plupart n’ont guère quitté 
ses tiroirs. Ses récits en prose, eux, sont peu nombreux ; ils 
sont représentés ici par un extrait de «L’Etang Churé», un 
court roman champêtre, publié dernièrement dans «Chîjes èt 
Pasquéyes» de «Vers l'Avenir». 


Il reste la centaine de sonnets écrits depuis deux ans sur ses 
arrière-petites-filles. Expression de l'amour et de l'admiration 
Sans limite d’un «père-tôye» pour ses arrière-petits-enfants, 
l’ensemble de ces poèmes constitue surtout un intéressant 
document de famille. 


Avec ceux que nous avons choisis dans le nombre et qui ter- 
minent cet opuscule, on aura une idée du genre et de la valeur 
de l’œuvre d'Ernest François, le brave et doux poète, le chan- 
tre aimable de Bois-de-Villers. 


J. Rivière. 
R. N. 

L'Ftang Churé 
(Extrait) 


Robert et Ida deux jeunes gens de la campagne sont 
revenus dans le bois au lieu dit «L’Etang Churé» où 
ils ont échangé naguère leurs premiers serments. 

Ils sont accompagnés de Louisa, la sœur d’Ida, 
qui protège leurs amours mais qui est une parfaite 
luronne. 


One Arsoûye 


Vingt mwès ont passé dispus qu'Ida et Robert s’ont 
loyi po l'viye sus l' bward di «l'Etang Churé». Tot ç'timps 
là, il ont viqué l' bèle viye di deus cœûrs, sûrs di zels, 
qui n’ratindnu qui l momint do viquer èchone èt qui 
susmètant, djouwichnu do boneür do s’ vôye sovint. I s' 
marieront l’ pus rate possibe, quand Robert aurè s’ di- 
plome d’agronome. 

Il ont rivnu à «l'Etang Churé» fiesté l’ aniversère di 
leus-aveus èt come l’anée di dvant, coude deus grands 
panis d’ neujes, qui les deus soûs mougnint si volti. Ça 
sti one partie de plèji èwoû qu'il ont ri aus lârmes. Tot 
d’ swite li losse di Louwiza a pris l’place di s’ soû dilé Ro- 
bert, dijant qui c’esteuve on côp s’ toû è qu'i faleuve qu’ 
èle s’ezzercée po pus taurd, s’èle aveuve li twart do dner 
s' cœûr ossi. 

— Ayi, m’chèri, comince-t’èle è rabressant l’ djone 
ome, dji vos vwès ossi volti qu’ nosse tchèt et dji vos djure 
qui m’ cœûr ni candjrè nin, d’abôrd qui vos pirdoz les 
soris ossi bin qu’li, d'abôrd qui vos fioz come nosse tchin, 
qui vos bachiz l’orèye quand dj’ vos grondrè, do momint 
qui vos vos lèvez l premi po m'apwarter mi djuner, qui 
quand dji vôrè bin m’ lèver, tot fuche rnèti et rmètu à 
place, po qui dj’ n’euche rin à fé. Dji n’ sèrè nin eczi- 
jente; dji m’ contindrè do iesse bin abiyîe, bin nourie. 
do n’nin awè frèd di l’uvièr, ni trop tchôd d’ l'esté. Dji 
n’ vos sèrè jamès one jinne, dj’enn irè foû d’ vos pis 
quand dji vièrè qui vos avoz bramint d’ l'ovradje; dji n’ 
vos dmandrè nin do vnu avou mi au tèyâte ou au ciné- 
ma po n' vos nin astaurdji dins vos bèsognes et si vos 
nn’avoz d’ trop, dji vous co bin lodji ôte pau. Dji n’trou- 
vrè jamais à dire à c’ qui vos fioz, do momint qui vos 
l’ fioz à m’ môde... 

— Quéne bèle vîye qui j’aurè, côpe Robert è riyant, 
et dire qui gn’a des-omes qui s’ plindnu d’ leu feume. 

— C'est qui n’ les compidnu nin da, qui c’est des mu- 
fes, aspouye Louwiza avou l’ pus grand sérieus. 

— Fin sûr, asprouve Robert. 

— C'est st-insi qui rindnu leu feume maleureuse. Il 
ont portant promètu do les nouri èt do fé leu possibe po 
qu'èle fuchnuche continnes. 

— C'est des-omes sins parole da, aspouye li djonne 
ome. 

— Qui vloz ratinde di bon d’zels, d’abôrd? 

— C’est malheureus po les coméres. 

— Dijoz qu'ça est rèvoltant. Gn’a-t-i nin onk, nin lon 
èri d’ nosse maujone, qui prétind qui s' feume s’ocupe 
di s' mwinnadje ? 

— Il est trop eczijent tot l'minme, riconèt Robert. 

— Mins avou mi, ça n’ pidrè nin, savoz. C’est come 
avou ? s'èfants; poqwè faut-i qui c’ fuche les feumes 
què l’s’achtéyenuches tortos. Mi, dji vous qu’on z-euche 
chacun s’ toû, i gn'a rin d’ pus juste qui ça. 

— Dji sos absolumint d’ vost-avis, asprouve Robert. 

— Dins tos les cas, ci srè l’ premère condition qui dj’ 
mètrè sus nosse contrat d’ mariadje. 

— Ci srè quécfie li premi côp qu'on vièrè ça. 

— Qu'est-ce qui ça m’ pout fé ! Il est faut onk po co- 
minci, s mwêjit Louwiza. Mi dji sos po l’liberté dè l’ feu- 
me. Est-ce qui l’ bon Diè n’a rin dit à Adam : «Dji m’ 
fiyeuve mau do vos vôye tot seu, dji v's'a crèyé one com- 
pagne, mins vos dvoz fé tot po l’ rinde continne.» Et dire 
qu'i gn'a des payis èwoû qu’ les feumes sont des vréyès- 
esclaves, qu'i faut qu’ èles fèyenuch’ tot do timps qu’ 
les-omes s’amusnu à z-aler à l’ pèche èt à l’ tchesse. 

— C’est vèlà qu’ voz duvriz aller prêtchi. 

— Merci bin, il í fêt trop tchôd, l’ solia rostireut m’ bia 
tinre visadje. Mins vos-avoz l'èr do vos foute di mi, alez- 
è au fer’foute avou vos viyès idées, mi dji vas coude des 
neujes; dji vos vas léyi margougni, mins dji vos prévins, 
Robert, si vos fioz co brêre mi chére soü:.. dji n’vos rabres- 
srè pus. Mins dji vos dmande pardon, savoz ma sœür, 
do l’awè tant rabressi; tinoz-vos tranquile, dj'ènn as 
nin profité po l’agni, wêtiz, i n'è pwate nin les marques 
Dj'a seulmint vlu sawè si dj’ causreuve bin à on’ ome 
qui dj’ vièreuve volti. 


— Vos-è ploz iesse sûre, respond Ida, qui n’aveuve co 
seu placer on mot, télmint qu'èle riyeuve. 
— D'abôrd, achève Louwiza, dji m'èvas continne, mins 
dvant, volà deus gros bètchs; vos, Monsieu, dist-èle è s’ 


156 


tournant viè Robert, après-awè rabressi s’ soû, vos nn'a- 
voz ieu assé por audjourdu. 

Et l’arsouye, ripirdant s’ pani, si lêt drigler à l’ valée 
do talus èt disparèt dins les bouchons avou l’ lèdjèrté 
d'one biche do timps qui l’s’ôtes riyint co di ses ramad- 
jes. ; 

— Li quêne, dist-i Robert, li cia qu’ l'aurè n'aurè wère 
li timps do s'embêter. Ci qui m’ fêt I’ pus rire, c'est qu'è- 
le vos plaque ça avou l’ pus grand sérieus. 

-- On direuve todis qu'èle pinse come èl li dit. 

— Li cia qui nè l’ conèt nin s'i lêreuve prinde. 

— Mins quand èle cause sérieusemint, savoz, on s 
pout fiyi à lèye èt avou ça on cœür d'ôr. 

— Djè l’ sé bin, là longtimps qui dj’ l'a jugé. 

— Ele si chètreuve è quate por mi. 

— Et vos-è friz ot'tant por lèye. 

— Naturélmint. 


Les Oiseaux 
Li Koklivis ” 


Pus p'tite qui l’aulouwète des tchamps, 
Ele a li minme vwè fwate et clére 
Avou l’minme long èt bia tchant, 

On l’trouve sovint dlé les cariéres, 

Dins les tris èt sus l’bward des tchmins. 
A cause qu'èle a one bèle grosse oupe, 
C’est Poupée po bramint des djins. 

On nè l'vowèt wère qui pa p'tits groupes, 
Come en famile, minme di l’uvièr. 

Ses quate cinq ous sont d'on gris djane, 
Avou des tatches d’èrèni fier, 

Su leu coleûr di colofane, 

Surtout do costé qu’sont l’pus gros. 
Ele fait, come totes les-aulouwètes, 

Si nid al tère ou dri on sto. 

On pout li aprinde, à l’sèrinète, 

Pus d'on boquet, minme à chufler, 
Sins-î falu mète trop d’pacyince. 

Ele passe tot l’uvièr sins nn’aler 

Et s’nourit adon d'mwaichès sminces. 


1). cochevis ou alouette huppée. 

Li Loudène ” 


Dè l’campagne li loudène si tint fwart dins les bwès, 
Surtout didins l’s’urées èwoû qu'gn'a des ronchisses, 
C'est l” qu'èle catche si nid, dizo les vèts ram'chisses, 
Mins vos passriz bramint des côps d’lé sins l’sawè 


Si rêchant des ramées, quand v s’arivez dlé lèye, 
Ele ni s’vint wère mostrer, brokant tot d'on côp foü, 
Vos wéêtant on momint, come po vos dire bondjoû, 
Avou on p'tit gray cri, fwart plaijant à l’orèye. 


Pwis tot d’swîte èle rimousse, èle est télmint sins brût, 
Si p'tite èt si lèdgère, qu’èle est là dvant vos ouys 

Sins qui vos l’advinéche, sins fè bambî one fouye, 
Porsiyant sins taurdji li vermine qu’èle distrât. 


S’êle trouve des ovris d’bwès, maugré leus grands Au 
[d’èpe, 

Ele cotoûne autoû d’zels, sins awè peu des sklats, 

Ele les süt tos costés, ratindant leure des repas, 

Süre d'awè sagwants bribes, à plu mète dissus s'lèpe. 


C’è s't-on plaiji po l'ome dè l’fé vnu à ses pids, 

Et do sayi dè l'rinde todis pus familiére 

Et lèye est tote continne, èle a minme l'èr tote fiére 
Do moussi didins Vinte po 24 aler spèpi. 


Ele nos prouve bin assé qu'èle est familiére biesse, 
Quand, tchèssie pa l'mauvais timps, èle arive dilé nos ; 
Ele ni s'fait wère priyi p'z-intrer dins nos maujos 

Et po nos l’fé douvièt, vint bètchter à l'fignesse, 


On pinsreuve bin qu'l'uvièr è vêrè rate a dbout, 

Eh bin, distrompans nos, minme pa l’pus mwaiche 
[djournée, 

Ele nos lance, plinne di feu, si p'tite gaiye ratournée, 

On direuve qui l’frèdeu nè li fait rin du tout. 


Si clére tchanson, parèye à one tchéyance di pièles, 
Maugré l’nîve nos rchandit èt nos rind pus contint; 
On dirè qu’èle vôreuve si moquer do mwais timps 

Et, didins l’bîje qui ûle, si tchanson n’est qu'pus bèle. 


1). le rouge-gorge. 

Li vert linè 

Dins nos campagnes, nos parcs, nos djardins èt nos bwès 

On pout pa tos costés, trover li vert linè ; 

Ci n’est nin l’pwinne do dire li coleûr di s’plumadie, 

Mins s'il est bin abiyi, i n’a pon d’ôte ramadje 

Qu'on long èt plintif cri, qu'i fait ètinde sovint 

A l’copète d'on grand aube, cotapée pa les vints. 

I niche dins les bouchons, pond quate-cinq oûs verdas- 

[ses. 

I s'nourit d'mwints vermines et di sminces di trinnasses. 

Des cènes di djote, d'lin, d’tchène et di totes les sôrtes di 
[pètchs, 

Qu'il a bin rate distrût avou s’deur côpant bètch. 

Les cias qu’'nichnu vêci nos dmeurnu d’abitude, 

Mins il è rpasse bramint kwèrant uvièr mwinsse rude. 

Familiér et plaijant, kwèk'i fuche one miète loûrd, 

On pout, didins l’gayole, l’'aprinde à fé des tours. 


Li Tchac-tchac ” 


Li français, bin sovint, po désigner one biesse, 
Si sièd d'on baroke mot qu'i va pèchi ôte pau, 
Malauji à ritnu, qu'cè's't” à s'è casser l’ièsse, 
Po l’sawè rapinser li djoü qu'i nos Vrifant. 


Voci l’pouïllot chufleu, à gwè Valez rconnèche ? 

En walon, choutez s’cri, i vos dit vraimint snom. 

Tchac-tchac, tchac-tchac, dis-t-i, rèpète-t-i dins l’bou- 
[chon 

Vos n’avoz nin dandji minme do l’vôye po z-è rèche. 


Insi li p'tit tchac-tchac, quand v's'avoz passé d’lé 
Vos-a-dit qui l’esteuve. Il est des pus utile, 

I n’saureuve iesse ôtmint, i tint ça di s’famile 
Ci qui nè l’èspêtche nin, d’awète, do bin chufier. 


Mins i wa nin l’fiûte ritche, ca i n’a qu’one seule note, 
Dju, dju dju, rèpète-t-i et todis dè l’minme vwè, 

On l’trouve didins les-ayes, dins les parcs èt les bwès, 
Surtout aux spèssès places. I niche dins one tchabote. 


I pond cinq ou chîs-oûs, piqués d’rodje, sus fond blank, 
I sont là à sagwante, tortos dè l’minme famile, 

Qui li lwè disfind d’prinde, tortos au pus subtiles, 
Tortos fwart familiers’, tortos au pus-alants. 


1.) Pouillot sifleur, 

I gnwa nin onk di zèls qui nos arive to timpe, 

C’est come s'i ratindrint les tinrès fouyes po vnu 

Mins dissus sagwants mwès, qué services qu'i rindnu ! 

Come tos l’s’ôtes li tchac-tchac ripaute au eee, = 
[timbe. 


Di s'grosse famile il est fin sûr onk des pus bias; 
Si fin èt nozé cwarp est don vèt’ causu djane 
Ses-éyes èt s'quèwe sont brunes et tofère i les vane 
Il est si p'tit qu'i n'est wère pus gros qu'on rôtia. 


Li tchafiau (Jâseur d'Europe) 


C'è s't-on bin bia mouchon 
P'z-awè on parèye nom, 

Ca c'è s't-one vraiye fine biesse 
Avou s'rodje oupe sus s'tiesse, 
Si vinte d'on gris d'ardjint, 
Pus blank à fait qu'i dchind, 
Li laudje èt nware cravate 
Qui padzo s'bètch i pwate, 
Avou s'rodjausse paltot, 

Li blank bwardant li dzo 

Des grandès plumes di s't'ée, 
Qui sont d'awète ôrnées 
D'one plaque aviè l'mitan 
D'on tinre rodje fwart vèyant; 
Les plumes di s'quèwe, d'awète, 
Sont cléres djane à l'copète. 


On n'l'a nin nomé mau, 

Ca c'è s't-on vrai tchafiau; 
Come onk qui pièd l’ cervèle, 
Il est là qu'i berdèle 

E rbatant, li tot seu, 

Les ronches di procureu, 
Les pèkèts, lères èt spènes 
Po z-è mougni les grènes. 

S'i smet à ramadji, 

On n’lètind pus taurdji; 
On pinsreuve à l’ètinde 

Qu’i sont là tote one binde. 
Il est bin rare portant 

Ca ci n’est nin tos l’s’ans 
Qui n’s’avans l’chance dè l'vôye; 
Faut-i qui s’brouye di vôye 
Po z-ariver vêci, 

Vnant des pus frèds payis. 

Avant la naissance 


Dji va v'z-aprinde one bone novèle, 

Mins dji d'mande qui vn'è causéche nin ; 
Ci n’est nin qu'gna do mau là d’dins, 
Dj'aureûve pe qui l'mére ni s'mauvèle. 


S’rè-ce on gamin ou one bauchèle ?, 
Jusqu’asteüre personne n'è sé rin; 
Au mwès d’julète, on saurè bin 

S'on dirè Monsieû ou Mam'zèle. 


Ni d’mandez nin ci qu’ d? inwreus l’mia, 
Pasqui dÿè d'meüreuve à qwiya ; 
Quant à mi, tot ci qui dj sowête, 


— N'importe qwè, djè l’wès d'dja volti. 
C’est d’vôye li mére èt li p'tit être, 
Di l’ach'léye bin pwartants sértis 


Vos malez quék'fîye dire qu'à m'-yâdje 
On n' fait pupon di bias prodjèts ; 
Qu'on n'a qu'à prinde ci qui vêrè, 
Achèver tranquil'mint s' voyadje. 


Mais dji coneus li vi adadje : 

— Fais audjoûrd’hu ci qui t'pôrès, 

Ti n'sé nin ci qui d'mwin sèrè. 

Et c'est po ça qui df? vous des gadjes. 


Dÿa peü do n'nin conèche l'èfant, 
Ci n'est qu'po ça qui d? prinds li d'vant 
Po qui sêpe bin qui s'grand-pére tôye, 


Mwârt sins l'conèche, malureüs'mint, 
Li ratindeüve inpasyamint 
Et l'adoreut d'dja d'vant dè l' vôye 


Nét-èt-djoû, qui d? dw@me, qui df wiye, 
Totes mès pinséyes è vont à li, 

Mi cœür ènn-est vraîmint rimpli. 

Rin qu'd'i pinser, il è frum'jiye 


C'est qu'i têrè tant d' place dins m vâiye 
Et dji sins, dins l'mwinsse di sès plis 
One masse di sowaits s'ètabli ; 

Is sont à tant qui dj'è roviye. 


Doüc'mint par zèls dji m’ lais bèrcer, 
Come s'il-estint d'djà èczaucés. 
I faut one èspérance à l'âme 


A dit on powête didins l'timps ; 
Mi cwest pus qu’ l'èfant qui djratind 
Divant qu'po todi dji m èdwâme. 


tr 


Faurè ossi qui d? lî aprinde 

A vôye volti les p'tits mouchons, 
Div'nus trop rares dins nos bouchons ; 
Qu'i duvrè todi les disfinde, 


L'fé r'grèter qu’on pouye co les tinde. 
L’ s-i fé r'conèche à leû tchanson, 

A leù plumadie, à leûs façons ; 

Ewou surtout qu’on pout l’ z-ètinde. 


Djè l’prîiyerè d’respecter les nids, 
Ewou qui, si nozés, les p'tits 
Rauy'nu, réclamant nouriture. 


Dji duvrè li dire leû biaté 


Leûs charmes et leù z-utilité, 
L bia role qu'is djoûw’nu dins l'nature 


LEUR) 

Waz'rè-dÿ co bin d'mander dè l'vôye 

Fé ses Pauques, n'est-ce nin d’trop à l’fin ? 
Dijoz qu'dji w sos jamais contint, 

Mins ci s’reûve por mi si grande djôye ! 


Bauchèle didins s’blanke rôbe di sôye, 
Blanc vwèle dissus s’front inocint ; 
Nwâr casaque, si c'èst st-on gamin, 
Tot fiér dins s’ pantalon à rôyes. 


Li wêti avou dévocion, 
S’asglignî au banc d’cominion 
Po z'i r'çure li divine ostiye. 


Après, tortos èchone fièster 
Li bia djoù qui va tant compter 
Po todi, dins l’rèstant di s'viye. 

Dji crwès qu'arive li grand momint, 
Qui nos saurans bin rate asteûre 
Si nos-aurans li grand boneür 
D'awè one fèye ou on gamin 


Dji m dimande cor îinutil mint 

Ci qui dj inm'reûve li mia. Mi cœûr 
Rèspond todi dè l’'minme ardeûr : 
«N'importe, d’abôrd qui tot va bin.» 


Qui n’sorvint rin d' contraire à l’mére, 
Qui l’èfant eûche, come djè l’èspère, 
Tos ses mimbes èt qu’ fuche plin d’ santé. 


Qui m’ vint po tchaurner l’rèsse di m viye, 
On chér inocint qui m sorîye, 
Qui m caresse èt qui dj pouye gâter. 


Après la naissance 


Ayi, vo-2-è ci one d’afère ! 

Tot c'qui dj'a scrit ni rime a rin, 

C'est st’a dire, tot l'minme, dji m'riprind 
Come ça va, do mwin, ça n'compte wère. 


C'est qui voci one ôte istwère, 

Mins l'essensiel, «c'est qui tot va bin» 
Dins tos nos ôtes c’est l’minme rèfrin 
Et gn'a nin onk qui sondje a brère. 


I faut qui dj'vos die tot, al fin : 
Nos avans deus p'titès bauchèles. 
Fwart bin pwârtantes èt au pus bèles. 


Volà : èt tot l'monde est contint ; 
Dji vos assure qu' gn'a pon a rvinde, 
Et dj'sos premi a wmi nin plinde. 

Dji vins daler vôye nos pouyètes ; 

Les brèt au wôt, les mwins s’djondant, 
Avou s’clér visadje tot roslant 
Ane-Marîye dwa come one sokète. 


Marîye-Paule a tapé si mwin drwète 
Dissus s’gauche sipale, è dwarmant, 
Dj‘duvreuve pus rate dire è sokiyant, 
Pwisqu’èle douve ses oûyes èt m'riwète. 


Dji n’saureuve dire li qué boneûr 
Qui djrissins au fin fond di m'eœür, 
Tot seu avou zèles, dins leu tchambe ! 


Chéres bininméyes pititès djins, 
Vos m'avoz candji su pon d' timps, 


I m'chone qui dÿra des djônnès djambes. 

C’est st’audjourdu l’iût di julète, 

Li djou qu'djÿ'a mes septante-iût ans, 
I fait on djou d’solia sclatant, 

Et on batisse nos deus pouyètes. 


L'adje ni m’espètche nin qui djprodiète 
Do les vôye tote crècheuwes portant, 

M'fé d’inocinnes fârces è riyant, 

Pinsant bin mi sôyi one miète ; 


Ou m' sèrant didins leus tchôds brès, 
Mi chuchler a l’orèye li scrèt 
Qu’'d’one soûrte ou l’ôte, èles ont invîye. 


Come s’èles pôrint dèdja sondii, 
Qui, vi, on za seulmint dandjê 
D'amitié èt di cajoleriyes. 


LE 


| On les met visadje contre visadje, 


A l'occasion di leus quate mwès, 
Mére èt grand-mére les tnant a brès, 
I v'faureuve ètinde qué daladje ! 


Eles si fèyenut des dous ramadjes, 
Des b... des g... dji n” sé tot qwè ; 
Eles ni causnut nin co l'patwès 

Ca dji n'comprinds nin leu lingadje. 


N'est-ce nin avou li qui, dins l'timps, 
Les premis omes si comprirdint ? 
Sèpnu-t-èles bin c' qu'èles volnut dire ? 


Mistère di leu cervia d'èfant, 


Qui l'percéyerait ? E ratindant, 
Tchaurnés, mouwés, i nos faut rire. 


** * 

Chérès pitites, bininméyes fèyes, 
Dji dmeureuve todi dilé vos, 

Por vos-ôtes, dji plantreus la tot, 
Po z'oyu vosse babèye. 


Rin n'est pus dous a mes orèyes, 
Quand vos rôlez su l’vinte, su l’dos, 
Ou qu’voz v trinner dissus vos dgnos, 
Criyant come des djônes cwarnèyes ; 


Ou qu'vos v'z'amuser paujèrmint 
Wétant c'qui passe dissus li tchmin, 
Rin qui d'iesse a Puche, totes binaujes. 


A fiye, mostrant vosse bon ptit cœür, 
Mi rindant fin fô di boneûr, 
Vos acouroz mi dner one bauje 


Asteûre voles-la bin lancîyes, 

Cè n’est fait di m tranquilité, 

Eles vont chorant d’ tos les costés, 
Vorant come des vrèyes dislachiyes. 


Coude des fleûrs, one di leus manîyes, 
Po l’ plèji do les tripoter, 

Pwis, après l’ s’ awè cochèté, 

Les stitchi dins leu bouche abiye. 


C’est l’ parèye les ièbes, les cayaus, 
Ele les bournu didins l’minme trau, 
Eles m'è fèyenu, mes chére madônes. 


D'one a l'ôte i m'faut rate aler, 


Po l’z’espétchi d’rin avaler, 
Mins v'n'auriz nin m'place por on trône. 


* *« * 

One bale, c’est todi leu z'afère, 
Ca èles li fèyenu voyadii ; 

Dzo on meüûbe, s’èle si va stitchi 
Bin rate, èles si coutchnu a l’tère. 


Quand èles ni sèpnu l’aler rcwère, 

Si dji n'a rin po l’risatchi, 

I nmi dmeure qu’à tot long m'coutchi 
Puisqui m'plèji c’est do l'zi plère. 


Quékfiye li fèyenu-t-èles esprès, 
Po m'oblidji d'wèti après 
Ca èles riynut plin leu vinte, 


Quand, dissus l’pavéye sitindu, 
Dji fais li cia qui dj sos strindu 
Po l’rawè èt qui dj mè dilaminte. 


kkk 


Dji sos coutchi po fé m'plandjère, 

Li tchambe des ptites est sta costé, 
Zèles ossi, on vint d'les monter 

Mins d'dwarmu, èles ni sondjnu wère, 


N'alez nin l'i dmander do s’tère, 
Ca c’est m'plèji do les choûter, 
Tant qui djles ètindrès moufter, 
D'abôrd qui dji w les ô nin brère. 


Eles ni taudjnu nin d’barboter 
Su Vlé qu'è djèmit d’djiboter 
Riynut, poussant des grands cris d’djôye. 


Dji les choûte, mi vi cœûr batant, 


Ossi contint qu’eèles, mins rgrètant, 
Do nin iesse là, po les plu vôye. 


LEE] 

Sovint nos n'z'asitans nos trwès 
Dissus l’ièbe novèlemint fautchîye, 
Et tot d'swîte vo-les-la coutchiyes 
Si rolant, fyant des cumulets. 


Mins ça n'va nin longtimps si dwrèt ; 

La qu’'Paula, didins one grosse bressiye 
M'satche au rvièr, do timps qu'Ane-Mariye 
Mi boure au stoumac bon z'èt rwèd. 


Qui vloz ? I m'faut bin lèyi tchère, 
Mins ossi rate qui dÿ sos a tère, 
Zouplant dissur mi vo-les-la, 


Riyant totes les deus plin leu vinte, 
Dansant èt tchantant « a dada» 
Do timps qu'di m'cœür, dji stofe li plinte. 


** * 


Dji vins do m'rilèver d'plandjère, 

Dèdja dvant m'tchambe les ptites djouwnu, 
Et dj vos assure qu'èles s'è don'nu, 

On zè freuve bin tote one istwère. 


D'on randon, si tapant al tère, 

Volà qu'èles si cobèrôlnu, 

Ou come des chèvreus, èles cournu 

Eles ni taudjnu nin, vos ploz m'erwère. 


C’est des djiperîyes a n'nin fini, 
Di les wèti, dji m'sins radjônni 
Mins la qu'Paule mi vwèt a m'fignesse. 


Ele acourt, stindant ses ptits brès, 


Ane fèt l'minme, siyant d'tot près, 
Et d'djôye mi cœür crève a leu djesse. 

Dfa one sacwè a vos aprinde, 
Mes bininmés pitits-èfants : 
Voci jusse audjourdu deus ans 
Qui df’ pestèleuve a vos ratinde. 


Didins l' naissance, gn'a tout a crinde, 
Il arive qui l'dandji est grand 

Fuche po l’marmot ou po l’'moman ; 
D'angouche, dji n' mi saveuve disfinde. 


Mins, eureûsemint, tot a bin sti, 
Ossi drwèt qu’on l’pleut sowèti, 
N’z'aurinnes minme ieu twart do nos plinde. 


Deus ci n’esteuve qui pus d’boneûr ! 
Dj'è sinteus frumji mi vi cœûr, 
Sondjant qui dj'èn’aureuve a rvinde. 


Dj'a scrit, mins vola qui c’est tot 
Dissus vos ôtes, mes chérès fèyes, 
Quand dj'n'a qu'a douviè mes orèyes 
Po qu'm'arive des sudjèts a flots. 


La qu’vos fafiz bramint les mots, 

Qué plèji d'chouter vosse babèye ; 

Vos les stropiz, c’est stone mervèye 
Qui m'chone bin douce, qui vos rèchoz 


Qui direus-dje co sins qu'dji m'rèpète, 
Si on vôreuve prinde tot à l'lète ? 
Gn'a-t-i nin dja manquant d’valeûr, 


Dins les tauvias qui dřa vlu scrire ? 
On z'è vièrè... qui n’front qu’ dè rire : 
Mins mi, djles vèyeuve avou m'cœûr ! 

LES CAHIERS WALLONS 


Jn memoriam 


Edmond Wartique 


Les Rèlis Namurwès sont en deuil : ils ont perdu Edmond 
Wartique, un des leurs depuis septembre 1912. L'union Nationale 
des Fédérations Wallonnes est en deuil : elle a perdu un fer- 
vent défenseur des lettres wallonnes et du théâtre wallon au 
Ministère de l'Instruction Publique où il était Directeur, La 
Commission Nationale de Folklore a perdu son secrétaire qui 
lui donnait tout son cœur, La veille de sa mort inopinée à 
Mont-Saint-Guibert, n'avait-il pas encore écrit à l’Union Natio- 
nale comme aux Rèlis au sujet des ouvrages parus en 1953 ? 

Devant ton cercueil, mon pauvre ami, quatre voix ont redit 
successivement tes qualités de Directeur, de Secrétaire, de rèli, 
de patriote. Puis tu es parti vers l’église, précédé des enfants 
des écoles qui portaient de nombreuses gerbes et couronnes 
et suivi du long cortège silencieux de parents et d’amis sin- 
cères. 

Ceux-ci ont revécu ta vie de «déraciné» - comme vu t’ap- 
pelais - né à Vilvorde, passant d’Arsimont à Thuin, de Thuin 
à Namur, de Namur à Soltau, de Soltau à Marche-en-Famenne, 
de Marche à Bruxelles, de Bruxelles à Mont-Saint-Guibert d’où 
tu comptais partir bientôt, à l’heure de la retraite, avec ta chère 
famille, pour le Midi de la France. 

Ils se sont souvenus de tes premières œuvres qui furent 
de belles évocations du pays noir ; de ton poème infiniment 
triste : «L’ètèrmint à Munster»; du roman historique - 51 mois 
de souffrances et de détresse morale - «Les crwès dins les brou- 
wêres» que tu as composé avec ton frère de captivité, Edouard 
Thirionnet, et qui vous a valu le 2° Prix du Centenaire ; de ton 
recueil «Tote ène viye» qui a obtenu, en 1940, le prix biennal 
de poésie. 

En écoutant, au Cimetière, les paroles si émues d’une élève 
qui rappelait ton dévouement pour les écoles de Mont-Saint- 
Guibert, nous avons compris pourquoi tu as abandonné la tris- 
tesse et la mélancolie qu’une dure et longue captivité avait 
semées dans tes œuvres littéraires : tu aimais tous ces enfants 
et c’est pour eux que tu écrivais de jolis contes. des contes 
que tu allais publier, quand la mort t’a surpris, 

Il appartiendra aux rèlis de les faire éditer, en souvenir 
de leur frère qui cultiva de tout son cœur le doux langage de la 
terre maternelle, 

J. Calozet. 

Tchantans Noyé 


Pour la première fois, à Namur, un cantique de Noël, sera 
chanté, en wallon, à l’église Saint-Joseph, Son texte et sa mu- 
sique sont de Jean Servais. 


Œ fer nos, T nos so- cil d'ses hti- tes Sn 
M REFRAIN | 


vyé, uu dour da nos za- chone lè-paua fe- 


REFRAIN 


Noyé, Noyé audjourdu nos rachone, 
Leyans padri tos nos trayins 

Noyé, Noyé tchantans tortos èchone 
Et Paix d’su l’tère aux bravès djins. 


I 


Li raculot qu'est là dins l’crépe 
A v’nu vaici por nos. 

I nos sorit d’ses ptitès lèpes 
D’vant Li ployans les gnos. 


II 


C'est noss’ Bon Diè qui nos l’èvôye 
Au mitan des bierdijis. 

1 vint po nos rapèler l’vôye 

Li vôye do Paradis 


III 


Po l'ritchandi, l' boû è l’ bourike 
Sofel'nu d'su ses pids. 

Po s'èdwârmu il a l'musike 

Des andjes do Stwèli 


IV 


On n'li a pont trover d' fachète, 
I dwât dissus li strin. 

Papa Djosèf li fé risette 

Dins s’baube di Capucin. 


v 


Avou Marîye l'meyeûse des méres 
In’ saureûv’ awè fred, 

Po soladji totes nos miséres 

Ele irait jusqu'a l’crwès. 


VI 


Su ses massales mettans nos baujes 
Asglignans no d’lé Li. 

Suvans po iesse todi binauje 

Li stwale des berdijis 

Jean Servais. 

Li Sinte Bârbe en 1900 


Dialecte de Romedenne. 


Onbistoque 


L’ djoû di d’vant on fieut «toubac» 
A l’âlau d'midi sonant ; 
Lès-omes broként dins l'baraque 
Et buvént l'goute en bauyant : 
Viv’ Sinte Bârbe ! 
Et cor-in côp, hei ! 
Viv’ Sinte Bârbe ! 
Qu'èle viv à jamais ! 


On flâteut, chaquin pou s'paurt, 

Cénq, chis lites di bon pèquèt, 

Lès «tchampes» bouchént s' qu'à bén taurd 
A l'coupète dès grands remblais. 


G'naveut qu' flitchént come dès loques 
En ralant à leù maujon ; 

Auzès cias qu'batént l’bèrloque, 

Leü feume fieut co bén s' mouzon. 


Mais ça n' dureut nén dès masses 
Paç qu’ amon lès carioteüs 

On sondje qu'is r'pèdront l'bèsace 
Après d'mwin, sins fé l'nareü. 


A l'soy'riye, on fèyeut bwâre 
Policheüses èyè mârbiers 

Is djiglént tant... qu'i fieut nwâr 
Quand is quitént leûs chantiers. 


En r'montant l’'Tiène dèl Basse-vôye 
Lès couméres djipént tout l’timps 
Et maugrè qu’c’èt st-à bèle voye, 

Lès mârbiers bukènt laid'mint. 


Is zoublént co pîs qu’ dès cârpes, 
Risquant d'tchèy’ li nez pa-d’vant ; 
Qui v'léz ? C’èt l'vèye di Sinte Bârbe 
Qu'on n'bistoque qu'in côp par an. 

I faleut bén toute li chîje 

Pou r'mète lès tèteûs d'aplomb ; 
I gwa qu'è vèyént dès grijes 
Divant d' rawè leû raison. 


Li Messe Sinte Bârbe 


Audjoärdu, c'est pus sérieûs 
Tout-au mwins pou couminci : 
C’est mèsse pou lès carioteûs 
Et pou tous lès-oûtes ossi. 


Sinte Bârbe dissus s’pidèstal 
E st-astampèye divant zias 
T-ossi r'lûjante qu’ène sitwale 
Et gârniye on n'saureut mia. 


I gwa dès tchandèles à maque 
Qui lum'neut come dès solias ; 
Drossi, come au tabèrnake, 

Dès bouquèts, gwa dès moncias ! 


C'è st-ène mèsse come i gn’a pont 
Dins lès vilâdjes d’avaur-ci 

Ca no tchantriye a bon rnom : 
Ele est l’coq di tout l’payis. 


Li Patron monte à l’ofrande, 

Il est chû pauzès-ouvris ; 

I gwa sûr'mint dins lès trente : 
Saquants djon-nes èt dès pus vis. 


Pwis c’est l’tour dès policheîûses 
A mète leù sou dins l” platia ; 
Ci n’est nén dès grandiveñses 
Pourtant, waitèz leù tchapia ! 


No curè est bén binauje : 

Il aime tant d’oyi tchanter ! 
C’est pou ça qu'i prind sès-aujes : 
Et qu'i fait mèsse sins s’prèsser. 


On tchante come au Paradis : 
Lès couméres vos-ont dès vwès 
Qui vos frént quausu frèmi 
Et fê sièrvi vo mouchiwe. 

Li cantique à leù Patrone 

Eles li figno? neut vraimint 

Et Sinte-Bârbe, lèye qu'est si bone, 
Nèl' rouviy'ra nén sûr'mint. 


On paye si compte 


E v'là l’grand’-mèsse qu'èst finîye : 
On mouche amon l'grand Hinri; 
Mon Dieu toudis, qué djip'riyes ! 
Qué dalâdje èt qué plaiji ! 


A ène tâbe, conte li fègnèsse, 
Li Dirècteûr è st-achi : 

I ramasse,, pou payi l'mèsse, 
Li paurt di tous lès--ouvris. 


Dins l’cabarèt, qué feumère ! 
Ça djômiye come in fourgna : 
Ça sra l’minme amon l'Mènère 
T-t-aleâr quand on z'i djokra. 


On n'pass'ra nén in pèton 

Ci djoü-là, come bén dè jusse, 
On n-n-atindra dès tchansons ! 
On z-è vâdra co dès «djusses» ! 


Mais l'viye ôrlodje qui clicote 

Sone «ène eüre» dins s'caisse di bos ; 
Lés bistokeüs qu'ont l'licote 
Sint'neut leù vinte à leù dos. 


On diskind tèrtous acheune 

A l’ Soy’rîye pou fé l'banquet ; 

Ilest timps... - qu'est-ce qui v's-è cheune ? - 
Di r'tinkyi tayes èt djilèts ! 


Li banquet 


Autoü dèl tâbe dèl’ grande tchambe 
Vo lès v'là tèrtous achis ; 

Gn'a ma tante qwalume li lampe 
Pou qu’on wsi brouye nén d’kili. 


Ca c’est d’s-afères qu’ariv'neut 
Quand on z-a l’tièsse astchaufèye 


Paç qu’on z-a bu pus qui d’'dreut 
Et qu'on n-na «iène» su l’orèye. 


Lès canadas, lès lapins, 
Ariv'neut pa cass’rolèyes ; 

Gn'a dèl bire èt co dou vin : 
On s'guèdra jusqu'à l’vèsprèye. 


Mais ç'nest nén l'tout d’fé ripaye 
Et di s’bourer d’bon mindii : 
C’est pou ça qui l’Patron paye 


Saquants «fines» pou l’fé mouchi. 


Lès-ouvris fèy neut l'Monsieü : 
Is tèt-neut dès gros cigâres 
Is sont co p'tète pus eûreûs 
Qui s’il-èstént dès richärds. 


Li cognac fait sès-èfèts : 

N'atindèz nén lès babètes 
Qui sirot’neut leù cafè? 
Maria Dèyi, qué lavètes ! 


Hei ! Silence ! On va tchanter ! 
Ça fait taire li ribambèle : 

Tour à tour on va doner 
Chaquin s’pètite ritoûrnèle. 


I gwa qui s'fèy'neut priyi, 

Ç côp-là qu'on n'sét pus fé taire 
Gn'a qui bwèl'neui, mès-amis, 
Qui vos crairiz qu'is vont braire ! 


On compte ostant d’rossignols 
Qui nos-avons d' policheûses ; 
Avaur-ci, ça n’cheune nén drole : 


Toutes lès vwès d’feume font fameñûses. 


Timps d'è raler 


V'là qu'il-est quausu mèy’-nût : 
Faut sondji à z-è raler... 
Vos-alèz oyi ? disdû 
Qu'is vont fé d'vant di s’ quiter : 
(On criye) : Viv Sinte Bârbe ! 
Et cor in côp, hei! 
Viv Sinte Bârbe ! 
Qu'èle viv à jamais ! 

(On tchante) : qu'èle vive, qu'èle vive, ] 
Qu'èle viv à jamais ! ] Bis 
À jamais ! 
A jamais ! 


(Bras dzeûs, bras dzous, lès v'là partis pou r'vèni 
[ à leù maujon.) 

Li londmwin s'ra couminci 

Quand il-4ront s'mète à djoke 

Mais gn'a nèlu qui vos dit 

S’is n'auront nén ène aroke. 


Si in «pèton» alumè 
Lès-assatche come dès plomions 
Is say'ront co dou pèquèt 
D'vant d’rintrer à leù maujon. 


E v'là co pou èn'an... 


On vaira dès droles di tièsses 
Au matin quand on s'lèv'ra : 

On pins’ra qu'on z-a sti bièsses 
Di bwûre vraimint come dès vias. 


Li bèsace cheunn'ra pèsante, 
Lès solés à «maques» ètou, 

Li djoûrnèye va ièsse dranante 
Crèyèz-m'bén! pou zias tèrtous. 


Mais is n’pôront mau dèl dire : 
On wsi vante jamais d’çoulà 

Ca leù feûme ni freut qu'd'è rire : 
Ele ni ratind vraimint qu’ça ! 


Emile-Joseph Piret 
des «Rèlis Namurwès» 


Cn janvier prochain : 
Numéro Spécial consacré à 
Arthur MASSON 

Chineüûse 


Dialecte de Moustier 


Lès feumes sèrénn’ leûs baurîres èt leûs-uches ossi ra- 
de qu’èles-ètindénn’ li claptadje di sès chabots sul pa- 
véye. C’est qu'on n’ vlèt nén l’awè a-z-eûres è s culot, 
l grande warache qui mouchèt tot costè sins bouchi, co- 
me one tigneûse. 

Tot l’ monde li con’chèt. On dijéve minme qu'èle n'ès- 
tèt nén sins l’ caur, mins qu’èle chinèt po plus bèroter 
su lès vôyes. Ele avèt l’ zine di bèroter come dès-ôtes 
ont l’ cène di s’ sôler ou d’aler pèchi. A m’ chonance, èle 
duvéve yèsse one miète sul doûs. Avou ça, èle èstéve co 
bwagne èt ossi ôte qu’one astale. 

Al choûter, èle plèt mèdi tos lès maus avou dès-ièbes. 
S’on-è-fant stièrnichèt : 

— Fioz lî do surope di seûcia, m’ fèye, dijève-t-èle 
ossi rade. Adon, èle tchafiéve one dimèye eûre po mostrer 
comint ç'qu'on l fièt. 

Si onk ou l'ôte èstèt malade, faléve qu'èle li vôy. C’èst 
po ça dandjureû qu’ bramint l’ vèyénn’ èvi, pasqu'’èle 
fièt dès mariminces autoû do lét qu'on-z-âréve dit one 
macrale. 

On n'è plèt pus q’ l’ètinde dire : asteûre, dji m'è va 
pasqui dj’ n’a pont d tins a piède. C’èst qui dj’ rote po 
mès ptits-èfants, vèyoz, mès djins... 

Ele sititchéve raddimint dins s' vi tchèna les sacants 
lokes èt l’ taye di pwin qu'èle avèt seû briber : 

— A r'vôy tortos, dijéve-t-èle sins r’waiti pèrsonne. Dii 
dirè mès pâtêrs po vos-ôtes. Qui l' Bon Diè vos bèniche ! 

Li vîye Mariye Clape-chabot (c'èst-insi qu’ nos l’ lo- 
ménn') vinéve s’achîr presqui tos lès djoûs è nosse cu- 
jène. Çu qu'on-a rí avou sès-istwêres qui n'avénn' ni cu 
ni tièsse. Nos li fiénn' minme tchanter dès viyès-ârguè- 
dinnes qu'èle arindjéve a s' môde. 

— Ca toûnerè mau, dijénn' t-èles, lès vijènes, foutoz- 
P a luch, Ele assaye di vos-èmacraler èt n’ vos vèvoz 
nén sès faitindjes. Dji wadje tot ç' qu'on vout qu'èle fait 
avou l’ diâle. 

Eles rivnénn' todi avoul vîye istwêre dès deüs sayas 
di scramé qui s'avénn' sipaurdu d' zels minmes on côp 
qu'èle passéve divant l' cince do bati. 

Dji n’ vous nén dire qui nosse Mariye Clape-chabot 
n' fièt nén rapinser aus-è macrales di d'dins l' tins avou 
s' visadje t'ossi brun qu'one crosse di pwin d' watche èt 
sès nwârs-ouy come dès gayètes, mins nos-ôtes, on s' 
foutéve dès tatlatches di comére èt l' viye feume trou- 
véve todi noste uch au laudje maugré qu' nos n'inménn' 
nén fwârt si grand nwâr mouchwè d' tièsse tot trawé 
èt sès maniéres di sotes. 


* * »* 


Emon lès Bricous non pus èle n'avèt nén l'uch di 
bwès. C'èst vaila qu'èle dinnèt, al tauve dès maisses 
avou tot l’ monde. Faut dire qui l’ Batisse èstèt bunauje 
d'awè yeü on ptit gamin do mwès d' Fèvri èt qu'i n' si 
sintèt pus. I l' vèyéve dèdja su lès têres avou li en trin 
d' tchèrwer ou d'astamper lès dijas. Vos compurdos, on 
fu por on cinsi, c'èst one saqwè ! 

Enfin, dispûs adon, nosse Batisse èstéve al laudje mu- 
seure avou tos lès bribeûs, avoul Mariye li prumêre. 

Po s' fé bén vôy do cinsi, li viye gârce fiéve totes lès 
amouchtûres possibes au ptit gamin. A $ con'chance, 
i gn'avèt pont d' parèy a deüs-eüres lon, pont qu'èstéve 
si roslant, si aviné, si réwèyi. 

Batisse si rècrèstèt en choûtant l’ complumint. On 
pére si rècrèstéye todi quand on vante sès-èfants. 

Mins lès canlètes di vijnauve ossénn’ leû tièsse : 

— Waitiz todi a vos, cinsi; si vos tchai one plonke, ça 
sèrè bon manèplèyi. 

— Po qui m’ purdoz, vos-ôtes, dijéve-t-i, l’ Batisse. Dès 
bièstrives di coméres tot ça, gueuye di m’ vé. Alez cüre 
vosse djote ! 


On-avéve a pwinne èdaumé l’ tchèrwadje qu’il a co- 
mnici a ploû dès djoûs asto causu sins lauki èt l têre 
trop crausse s’aclapéve aus-è chabots dès vaurlèts, aus 
reuwes. aus-è chis. Tot sintèt l' creuweû, lès meurs sû- 
nénn’ èt lès cayèts s'ènisénn' au gurgni. C’èst-aviè cès 
dioûs-la au’ li ptit crolé dau Batisse a cominci a-z-awè 
dèl five èt a tosser, a tosser qu'i n’ savèt s'è rawè. Por 
mi. c'èstèt l’ kéntos’. I brèyéve totes lès gnûts èt P ménd- 
cén n’ vlèt nèn dire si chapréve oyi ou non. 

Come di jusse, lès feumes do vijnauve avénn'’ fait pè- 
ter leû linwe : — Vèyoz, Batisse, c'èst vosse macrale 

qu'a fait ça, èt c’èst d’ vosse difaute : on n’ lai nén mou- 
chî on pwèson parèy è s’ maujo. 


* + + 


Li vinrdi d'après, aviè prandjêre, nosse Mariye avéve 
broké èl coû dès Bricous. Li tchén n'avèt nén minme 
bawé. Dispüs ?’ tins, i con’chéve li vie feume, èle èstéve 
causu dèl famile. Mins Batisse èl ratindéve su l'uch. I 
sintèt bon lès frites èt ? Mariye qui glètèt d'dja rén qu’ 
d'i sondji, bèrdèle po bèrdèler come on-èfant qu'èst trop 
bunauje. 

-- I n' fait nén la si bon, ènn' don cinsi ? Il a rèlé èt l' 
vint toûne a bije, nos-ârans co rade V'iviêr. 

Dins l’ fond, èle ni sondje qu'al tauve qu'on va drèssi, 
èle ni wèt pus qu'l'alonéye di frites qu'on lí a sièrvu co- 
me tos lès vinrdis. 

— E vloz co, Mariye ? Eles vont d'mèrer la... 

Batisse l'a r’waiti d'sus crèsse : 

— Wai, la l’ baurire, chineüse di m’ vé, qu'on n’ vos 
vôy püs vaici ! Il a r'clapé l'uch pa-drî li, sins r'waiti. Li 
«chineuse di m' vé» ènn' èstèt d'mèréye tote pèke, sur- 
tout qui l' Batisse avèt todi stî si amichtauve avou lèye 
èt qu'èle n'avèt rén fai po lí displaire. Ele a rapici s' 
tchèna qu'èstèt tcheü dins lès broüs èt tot r'sèrant s' 
nwâr mouchwè su s’tièsse, èle a bizé foû dèl cinse. Qu'âriz 
fait d'ôte ? Quand on passe si djoûrnéye su tchamps su 
vôyes, i faut tot l' minme s'atinde a yèsse margougni 
pus sovint qu'a s’ toü ; nén lès pwinnes di somadjî po ça. 

— Dji m’ fous d' tès frites, cinsi ! 

Waitiz, diyenu-t-èles, lès vijènes, la l' viye macrale 
qui r'vént dal cinse. Ele pout bén lèver l dache après- 
awè mindjî su tos sès dints. Comint ? Vos n’ savoz nén ? 
Ele a tapé l’ kéntos' au gamin da Batisse èt l' méndcén 
dit qu'i va moru. 

Li viye djins s'astaudje po choüter lès canltadjes. 

La bèle d'abôrd qu'i m'a foutu a l'uch. Si s' gamin 
èst po moru,djèl comprind, i dwèt yèsse disbautchi, on 
l sèréve a mwint. Bén astcheü tot l' minme qui ça fu 
che mi qu'è paye lès pots câssés. 

Nosse Mariye Clape-chabot a tüsé tote li chîje au ptit 
crolé dès Bricous qui n’ sét dwârmu pasqu'il a l’ kéntos’. 
Ele wèt l' méndcén astampé dé l bêrce avou Batisse èt 
l’ pôve mame qu'a sès ouy tot rodjes d'awè brait. Li ptit 
s' cotwad dins sès lénçoüs, assaye di tosser, sès-ouy si 
r'toûnenu, Batisse a lair tot pièrdu come aviè prand- 

jêre quand il î a r’clapé Puch au visadje. Mariye ètind 
ossi lès vijènes qu'èl discausénn’ : c'èst lèye qu'a tapé 
P kéntos’ a l’éfant, c’èst-one macrale. Fioz do bén a ça, 
vos-ôtes. 


Faut tot 1 minme awè one linwe come on lagnèt po 
sôrti dès mèchancetés parèyes su one pôve viye feume 
qui dit tos lès djoûs sès pâtêrs po tos lès cias què li faiy- 
enu bén. 

— Dji vôréve aidi l’ Batisse. Dji n’ pous rovî qu'i m'a 
todi douvièt st-uch. La qui m sèrans t’t-aleûre au nowé, 
ça sèréve bièsse qui st-èfant moûre adon. Mi mame dijèt 
todi qu'i falèt priyi Sint-Frèdègand po lès ptits qu’ès- 
ténn’ fayés. Dj'iréve bén a Mousti priyî po l’ gamin dès 
Bricous. Ca n'èst nén la si lon èt dji rote come one djon- 
ne fèye, tot l' monde èl dit. 


* x w 


Ele èst-èvôye al pikète do djoû avou on crochon d: 
pwin è s' tchèna èt sacants pomes totes ratchitchiyes 

Li bije èstèt fèle surtout audzeü do Bwès d' Vilé. mins 
què vloz ! quand on-a-stî chineüse tote si vîye, on n’ sint 
pus tot ça. On n’ sint pus l’ vint qui coagne ou l’ pid qui 
fait mau pasqui lès solés chalbotenu ou bén qu'lès-aur- 
tès sont risticlés. 

Mariye a müzner dès pâtêrs tote li vôye èt dins l'ègli- 
je ousqu'on pout vôy sacants-oûchas do sint, dès-oûchas 
féns nwârs d'awè sti rostis pa lès Normands. Adon, 
quand èle a yeü mindji on bokèt èt sokté one miète dins 
l’ fond d' l’èglîje, il a falu ralé. Chîje eûres a pid, c'èst 
branmint po 'ne viye feume. Ele n'èst plèt pus ote quand 
èle a yeû gripé jusqu'au Saut. Ele sintéve ça dins sès 
bodènes èt dins sès gn'gnos. Sès pids inflénn' dins sès 
chabots. Portant, èle èstéve binauje d'awè fait si dvwêr 
po li ptit da Batisse. Li Bon Diè n’ pôréve jamais fé I’ 
crôye dissus sès pwinnes èt sès pâtêrs. 


* 1% * 


Li lend'mwin au matén, on-ome qu'aléve rilèver sès bri- 
coles au bwès a trèvèvu one sakwè d’ nwâr dins lès fouy- 
es tot l’ long d’one pisinte. Mariye avèt tcheû flauwe tot 
d'on côn po n’ pus jamais s’ rèwèyi. 

Dii n’ sé d’ou vént, mins al since dès Bricous, li ptit 
da Batisse a sti mia dispûs ç’ djoû-la. 


* k> 

— Vèyoz, don, Batisse, faléve qu’èle moûre po qu’vos- 
te èfant rivègne a li. C’èst lèye qu'èle tinèt, savoz, l’ sôr- 
Cire... 


E, Gilliard, R, N, 


Ecor one bauje 


Dialecte de Namur 


Volà nos chis mwès yutes, i faut plèyi bagadje ; 
Nos èstans pris ètur deus contraires sintimints :: 
Di djôye paç'qui n's'alans ritrover nosse gamin 
Di pwinne di d'vu lèyi nosse pitite su l'rivadje. 


Gâ gueu, rreu, dji comprinds qu'èle vout dire, dins 
[s'lingadje : 

Dimèrez cor one miète, dji m'djonts à mes pârints 

Qui vos l'ont d'djà d'mandé èt dj'insistéye bramin; 

M'alez abandoner ? En-n-auroz bin l'coradje ? 


C’est bin deur, en effet, mais nos v’là su l'batia 
Qui nos va èmwinrner au lon, trop lon, jusqu'à ?... 
Alons, i faut s'quiter, dji n'sos nin fwart à m-y-auje. 


L'èfant a l'tiesse clincîye, èle a l'air di sondji ; 
Est-èle mwaije après mi ? Non, après l'dèrène bauje, 
Di d'su l'brès qui l’èpwate, èle si r'toüne èt m'sorit. 


J. Gilson, 


I m'è manque todis onc’ 


Dialecte de Namur 


V'là dèdjà 7 samwinnes, qui, rintré en Belgique, 
Dj'a stî fièsté au d'là, pa nosse pitit gamin ; 
Dji divreuve yesse binauje, èt bin, dji nèl so nin 
Car on boquèt di m'cœür est cor en Amèrique. 

Nos v'là co séparés pa l’'laurdjeu d'l Atlantique, 
Jusqu'à tant qu’èle pôrè vnu avou ses pârints, 
Gn-a qui l’Bon Diè qui saureuv’ dire dins combin d’timp.s 
Quand est-ce qu’èle vairè vôye vaici comint qu’on vique ? 


Come dèl vas cajoler quand is sèront riv'nus... 
Lauvau, c’est nosse raupin qu'i nos aureuve falu ; 
Et quand dÿra mi p'tit, i mmanque mi p'tite bauchèle. 


Ni p'lant l-s’awè èchone, dilez mi, tos les deus, 

Maugré qui dj'a d’'tortos, les mèyeusès novèles, 

Dji pous dire : «C’est one chance, mais dji n’sos nin 
[eûreus. 


J. Gilson. 


Su l’sou d'liviér 
Dialecte de Namur 


Lès-eûres ont l'air totes foü d’alin-ne, 
Lès djoûs sont naujis en s'lèvant ; 
On direûve qu'i tchaît dèl pwin-ne 
Su l'automne qu’èva en chaltant. 


Dès-aubes i n'dimeüre qui l’carcasse, 
Et vêla pa d’zeûs dins l’docsau, 
Qu'on pôve vi solia tot moflasse 
Qui n'sôrtit pus wère foû di s’trau, 


C’èst do brouyard, c’èst dès rèléyes, 
Pleuve èt vint à tarlarigo ; 

Dèl mizér'riye à bèrwètéyes 

Et l’iviér qu’arive à galop. 


Li mwaîs timps c’èst-st-one pènitince, 
Mins poqwè s'arachi lès tchfias ? 

I faureûve co nn'aurdér dès s'minces 
Po lès r'sèmér quand i r'frè bia !... 


Edmond Tillieux, Namur. 

